
Forord 


Denne boken begynte som en idé som utviklet seg i den tverrfaglige forsker- 
gruppen Kvalitative metoder i profesjonell praksis ved Høgskolen i Sørøst- 
Norge. Denne forskergruppen retter fokus mot forskning på profesjonell 
praksis med en særlig orientering mot metodiske grunnlagsspørsmål, kritisk 
refleksjon og metodeutvikling innen samfunnsvitenskap og humaniora. 
Interessen omfatter både etablerte og mer innovative metoder som kan gi oss 
tilgang til sosial praksis på nye måter. Det har vært en stor glede for redak- 
sjonsgruppen å arbeide med denne antologien Metode mellom forskning og 
læring: Refleksjon i praksis. Redaksjonen har bestått av Lars Frers, Karin 
Hognestad og Marit Bøe. Vi vil rette en stor takk til korpset av fagfellevurde- 
rere som har vært i sving. Deres bidrag har vært konstruktive for å høyne kva- 
liteten på kapitlene. Vi vil også takke Høgskolen i Sørøst-Norge for støtte til 
ekstra utgifter som en open access-publikasjon krever. Sist, men ikke minst, vil 
vi takke forlaget og redaktør Dorte Østreng, Maria R. Braadland og Marius 
Hjeldnes for lærerikt samarbeid. 


Notodden, august 2017 
Lars Frers, Karin Hognestad og Marit Bøe 


Introduksjon 


Metode mellom forskning og læring har tett forbindelse til profesjonell praksis 
ved at fokuset rettes mot å utvikle dypere og rikere forståelser av hvordan 
praksiser konstitueres, og hvordan bruk av kvalitative metoder kan bidra til å 
åpne for refleksjon som utgangspunkt for å utforske og utvikle egne og andres 
profesjonelle praksiser. I profesjonell praksis vises kunnskap i handling, og 
metodene er derfor orientert mot handlinger i profesjonskontekst. Denne 
boken handler om ulike forskningspraksiser og hvordan forskere forholder seg 
til forskningsfeltet og deltakerne som er involvert. Videre handler den om 
hvordan forskere anvender teoretiske perspektiver, og hvordan selve forsknin- 
gen skrives ut som tekst. I bokens tilnærming til metode henger utvikling, 
refleksjon, læring og forskning tett sammen på den måten at forskere og 
praktikere lærer på bakgrunn av deltakelse i forsknings- og utviklingsarbeid 
gjennom ulike metoder. En forskningsbasert tilnærming til praksis hvor for- 
skeren samhandler med deltakerne, gir rom for at ny kunnskap skapes med 
utgangspunkt i praksisfellesskapet. Ved å skrive fram potensialet som ligger i 
kvalitative metoder, lar vi forskning og læring tre fram. 

Antologien har fokus på praksis i ulike kontekster og tar utgangspunkt i 
forskningsarbeider til forskere som underviser i grunnskolelærerutdanning, 
barnehagelærerutdanning og spesialpedagogikk. I bidragene blir metode- 
begrepet drøftet i spenningsfeltet mellom forskningsmetode og praktisk 
anvendelse. Målet med boken er å gi leserne tekster som presenterer 
forskningsarbeider i nær tilknytning til praksis og faglige betraktninger og 
begreper som gir nye måter å forstå hvordan ulike kvalitative metoder kan 
bidra i aktive læringsprosesser. Boken henter sin empiri fra profesjonell 
praksis i ulike utdanningskontekster fra barnehage og skole til høyskole. Med 
bidrag fra ulike kontekster og forskere fra ulike faglige tradisjoner gir disse 
bidragene innsikt i hvordan utdanningspraksiser kan analyseres og forstås på 
ulike måter. 

Et av bokens kjennetegn er også at bidragene belyser hovedbegrepene 
(metode, refleksjon, læring, forskning) gjennom ulike analytiske tilnærmin- 
ger. Vi lever i en flerteoretisk og flermetodologisk verden hvor det ville være 
selvbedrag å late som om man kunne skape en fullstendig analyse av et feno- 
men ved å bruke én metode, eller ved å stole bare på en «beste» metodologi, 
eller ved å bruke bare én teori som rammeverk. Det er heller ikke mulig å få en 
fullstendig forståelse gjennom en kombinasjon av ulike tilnærminger. Det vil 
alltid være en annen måte å fortelle historien, kontekstualisere, dele opp, kode, 
osv. Vi må altså være beskjedne og bevisste på at vi aldri klarer å nå helhetlighet. 
Denne boken er langt fra et unntak i denne sammenhengen. Men det er derfor 
enda viktigere å vise hvilke retninger som er blitt valgt, og å gjøre rede for det. 
Dette har vi alle som bidragsytere jobbet med på ulike måter. 

Det finnes likevel noen hovedlinjer i mangfoldet som samles her. Flere 
bidrag tilnærmer seg hovedbegrepene gjennom selvrefleksjon, enten hos for- 
skeren som drøfter begrepenes utvikling i sin egen forskningspraksis, hos stu- 
dentene eller elevene som drøfter det i fellesskap og i samarbeid med lærere, 
eller hos begge i en bevegelse fram og tilbake, som beriker forståelsen over 
tid. Noe annet som preger flere bidrag, er at de beveger seg i et spenningsfelt 
mellom data-drevet analyse og teori-drevet analyse, eller mellom induktiv og 
deduktiv tilnærming. Mens Sælid Sell og Østland Vala er mest på den induk- 
tive siden, er Frers sitt innførende kapittel basert på teoretiske perspektiverin- 
ger. De fleste velger en mer eller mindre eksplisitt abduktiv tilnærming 
(Peirce, 1992; Svennevig, 2001; Brinkmann, 2014) som leter etter overraskel- 
ser, etter det som kalles for en forklaring, og som bygger på dynamikken mel- 
lom teori og empiri (Tjora, 2017). Sist, men ikke minst velger forfatterne i 
boken ulike måter å presentere og formidle. Eller, kanskje bedre uttrykt, for 
å utvikle og fremstille analysen og/eller drøftingen. Noen velger en vel-eta- 
blert og formalisert oppbygging av argumentasjonen og bidrar dermed til 
sammenlignbarhet og klar formidling av argumentasjonen. Selv om klare 
steg i fremstillingen ikke nødvendigvis impliserer klare steg i analysen, så er 
det å skape systematikk og orden i det uoversiktlige en av de viktigste delene 
av vitenskapelig arbeid. Andre risikerer et visst tap av den systematiske siden 
av vitenskapelighet for å gi bedre innsyn i selve forskningsprosessens styrte 
kaos. Målet her kan være å fremme åpenhet og/eller for å gjøre det enklere for 
andre å forstå, og muligens også replisere, hvordan forskningen har spilt seg 
ut i praksis. Alle disse ulikhetene er altså ikke bare tilfeldige. De skyldes 

verdens og forskningens kompleksitet og mangfoldighet, og vi håper at boken 
bidrar til en rikere forståelse også for et mangfold av lesere som kommer fra 
ulike felt, og som har ulike interesser når de bruker boken. 


Bokens oppbygging 


Vi har valgt å dele boken i tre deler som belyser hovedbegrepene metode, fors- 
kning og læring. 

Den første delen av antologien, Refleksjon om metode, begynner med 
kapittelet «Metode mellom hverdagspraksis, læring og forskning» av Lars 
Frers. Forfatteren diskuterer metodebegrepet i spenningsfeltet mellom hver- 
dagspraksis, læring og forskning. Videre utforskes metodebegrepet i relasjon 
til epistemologiske implikasjoner og praksisteori. Forfatteren fremhever at 
metode i læring og forskning ikke bare ligger i den kognitive sfære, men omfat- 
ter også kropp og følelser, og argumenterer for viktigheten av at brudd og for- 
styrrelser er viktig for å skape ny innsikt i både forskning og læring. 

I Liv Lofthus sitt kapittel «Bruk av teori for økt refleksivitet i praksis - 
praksisarkitektur som rammeverk for å belyse forskerens plass i 
datagenereringen» diskuteres forskerens tilstedeværelse og hvordan dette vir- 
ker inn på dataene som blir tilgjengelige. Diskusjonen baserer seg på to krite- 
rier i kvalitativ forskning: refleksivitet og sincerity (åpenhet). Ved å studere to 
ulike forskningsmetoder benyttes teorien om praksisarkitekturer som teore- 
tisk rammeverk for å diskutere og løfte fram forskerens tilstedeværelse i 
datagenerering. Forfatteren argumenterer for at åpenhet og forskerens 
refleksive rolle er viktig i kvalitativ forskning. 

Bokens andre del, Refleksjon i praksisopplæring, fokuserer på refleksjon i 
ulike utdanningers praksisopplæring. Karin Hognestad og Marit Bøe er 
forfattere av kapittelet «Skygging som metode i lederutvikling i barnehage- 
lærerutdanningen» og argumenterer for at kvalitativ skygging er en kraftfull 
metode i lederutvikling. Kapittelet er skrevet med utgangspunkt i materialet 
fra to egne doktorgradsarbeider som har utforsket skygging som deltakende 
metode i ledelsesforskning i barnehagen. Kapittelet diskuterer skygging 
som metode for læring og finner at skygging har tre kvaliteter i leder- 
opplæringen: skygging som undersøkende, refleksiv og etisk praksis. For stu- 
denter og lærerutdannere kan skygging fremme utviklingen av praksisnær 
ledelseskunnskap. 

Kapittelet «Å åpne øynene fra flere kanter - studentperspektiv på skygging 
som metode for lederopplæring i praksis» av Ingunn Sælid Sell og Heidi 
Østland Vala er en studie av studenters erfaring med skygging som metode i 
lederutvikling i praksisperioden i barnehagelærerutdanningen. Det empiriske 
grunnlaget består av tre fokusgruppeintervjuer av tredje års studenter i barne- 
hagelærerutdanningen. Begrepene kvalifikasjon, sosialisering og subjektive- 
ring (Biesta, 2015) anvendes for å diskutere hensikten med praksisopplæringen. 
Forfatterne argumenterer for at skygging som studentaktiv læringsform kan 
fungere som brobygger mellom praktisk og teoretisk kunnskap og bidrar til 
studentenes lederutvikling. Anne Grethe Mjøberg setter fokus på refleksjoner 
i læringsprosessen og kompetansen som utvikles i forsknings- og utviklings- 
arbeider i kapittelet «Studentaktiv forskning - metode(r) for utvikling av kom- 
petanse». Forfatteren diskuterer hvilke kompetanser som utvikles gjennom 
samspill av metode i studentaktiv forskning. Studien gir eksempel på hvordan 
det skapes møter på metanivå og dialogisk forhold mellom fortid, nåtid og 
fremtid. Betydningen av samarbeid, verdien av å jobbe i par og observere hver- 
andre og opptre som kritiske venner blir beskrevet. Videre fremheves det at 
studentaktiv forskning gir erfaring med ulike forskningsmetoder og beskrives 
som en arbeidsmåte, et redskap eller prosess som skaper læringssløyfer og 
utvikler læringsbaner. 

Den tredje og siste delen i antologien Refleksjon i klasserommet løfter fram 
refleksjon i klasseromsundervisningen. Anna Rigmor Moxnes bidrar med 
kapittelet «Det er alltid ulike perspektiver - en studie av hvordan undervisere i 
pedagogikk arbeider med refleksjon i høgskoleklasserommet». Studien under- 
søker fortellinger om hva undervisere i pedagogikk gjør og erfarer i arbeidet 
med refleksjon i klasserommet gjennom bruk av elementer fra narrativ ana- 
lyse. På bakgrunn av analysen konstruerer forfatteren en fortelling med fokus 
på refleksjon i klasseromsundervisningen hvor hun videre gjennom drøftin- 
gen belyser at pedagogikk, relasjoner, undervisningsmetoder, spørsmålsstil- 
linger og klasserommet som materialitet spiller en viktig rolle i arbeidet. 
Forfatteren argumenterer for at klasserommet fungerer som en øvingsarena 
for å styrke studenters refleksjon. 

De to kapitlene «Vi prøvde å grave oss inn i hjernen - om bruk av tabu 
som læringsstrategi på mellomtrinnet i grunnskolen» av Anders Davidsen 
og «Mysterier som læringsstrategi i lærerutdanning - en casestudie ved 
Høgskolen i Sørøst-Norge» av Anders Davidsen og Åsmund Aamaas bruker 

analyse av videodata for å belyse to ulike læringsstrategier innenfor samfunns- 
fag som befinner seg under samlebetegnelsen Tren Tanken (TT-strategier). 
I det første kapittelet utforsker Anders Davidsen hvordan tabu utfordrer 
og utvikler elevenes faglige refleksjoner og metakognitive ferdigheter. Ved å 
anvende et systemteoretisk perspektiv bidrar studiet til å framheve hvordan 
elevenes evne til å utvikle metakognitive ferdigheter er avhengig av hvordan 
elevgruppen fungerer som et kommunikasjonsfellesskap med forutsigbare 
rammer og forventninger fra både lærer og medelever. Det andre kapittelet til 
Anders Davidsen og Åsmund Aamaas drøfter hvordan studenter i grunnsko- 
lelærerutdanningen og praktisk pedagogisk utdanning erfarer læringsstrate- 
gien mysterier i undervisningen på høgskolen, og hva som skjer når de prøver 
strategien ut i grunnskolen. I bruk av mysterier i undervisning i samfunnsfag i 
grunnskolen bygges stillas for elevenes metakognisjon, dybdelæring og kri- 
tiske refleksjon. Studiet argumenterer for at lærere og læringsinstitusjoner må 
trekke inn erfaringsbasert kunnskap i forelesningssalen for å sette fokus på 
forskningsbasert og erfaringsbasert kunnskap. 

KAPITTEL 1 


Metode mellom 
hverdagspraksis, læring og 
forskning 


Lars Frers 


Abstract 


In this chapter, I am placing the term method in a field of tension between everyday 
practice, learning and research. In existing literature, the term method is employed in 
many different contexts to describe similar but different practices — these will be explo- 
red in relation to their epistemological implications as well as from the perspective of 
practice theory. To this end, the role of ruptures (following ethnomethodology) and the 
significance of epistemological hindrances and their overcoming (following Bachelard) 
is discussed, as these are of central importance in processes of reflection. Processes of 
reflection that are initiated by dealing with these kinds of ruptures and hindrances are a 
crucial component in the cognitive as well as embodied practices that lead to insight in 


both research and learning. 


Introduksjon 


I dette kapittelet skal jeg plassere metodebegrepet i spenningsfeltet mellom 
hverdagspraksis, lering og forskning. Metodebegrepet brukes pa mange 
ulike mater og i veldig ulike kontekster. Den foreliggende antologien viser 
en del av spredningen: I noen bidrag står metode i læringsprosesser i rampe- 
lyset, mens andre legger mer vekt på metode i en forskningskontekst. I de 
aller fleste bidrag behandles metode i skiftende kontekster, med mer vekt på 
den ene dimensjonen i en del og mer vekt på den andre dimensjonen i en 
annen del. Man kunne selvfølgelig innvende at en sånn utvidet begrepsbruk 

er forvirrende, uklar og til og med uvitenskapelig. Men formålet er å gjøre 
metodebegrepets flertydighet til en styrke. De drøftinger som følger i dette 
bidraget, skal underbygge denne tankegangen, og en sentral del av drøftin- 
gene er koblingen mellom de to sfærer, forskning og læring. Hva har disse 
to sfærene til felles, og hva er ulikt? For å forstå noen av disse ulikhetene og 
felles trekk vil jeg drøfte rollen metoder spiller i vår hverdag, fordi den 
vitenskapelige fremgangsmåten har sine røtter i hverdagspraksis. Men jeg 
vil også se på hvordan vitenskapelig holdning, perspektiv eller praksis må 
skape brudd i hverdagen og i hverdagslige måter å tilnærme seg og forstå 
verden på. 

Utgangspunktet for de resonneringene som følger, er ikke en diskusjon av 
ulike syn på læring eller læringsteoretiske drøftinger, men heller en sondering 
av terrenget hvor vitenskapssosiologi tjener som kompass, epistemologi som 
horisont og praksisteori som støvler som skal bære meg gjennom terrenget. 
Det blir sikkert noen fall underveis, men håpet er at også disse viser noe viktig 
om terrenget — det vil finnes flere spørsmål som man ikke kan møte med det 
utstyret som jeg tar med, men forhåpentligvis er det å vise farlige områder også 
et nyttig foretagende. 


Metode? 


Hva er metode, eller hva er én metode? En mulig fremgangsmåte for å besvare 
dette spørsmål er å skille metodebegrepet fra andre, beslektede begrep. Hva 
skiller en metode fra en rutine? Rutinebegrepet er av sentral betydning i 
praksisteorien, altså i en teoretisk tilnærming som de siste årene har spilt en 
voksende rolle også i pedagogikken og læringsteorien (Kemmis et al., 2014). 
Her er det ikke bare refleksjonsprosesser eller det sosio-kulturelle som pre- 
ger læring eller forskning, men handlinger i sine konkrete kontekster — prak- 
siser. Praksiser som undersøkes med dette perspektivet, kjennetegnes av å 
være «a routinized way in which bodies are moved, objects are handled, sub- 
jects are treated, things are described and the world is understood» (Reckwitz, 
2002, S. 250). Selve rutiniseringen impliserer en bestemt type temporalitet — 
rutiner har en sekvensiell struktur, og de gjentas, og den gjentakelsen eller 
reproduksjonen er sosialt organisert (Reckwitz, 2002, s. 255). En rutine 
kjennetegnes altså av to sentrale aspekt: 1. Sekvensialiteten eller opprett- 
holdningen av en bestemt rekkefølge av handlinger, tanker, erfaringer og 

følelser (mer om den emosjonelle aspekten av praksisteorien følger senere i 
teksten). 2. Gjentakelsen av handlingsmønstre i en sosial kontekst, hvor det 
sosiale også kan være etablert indirekte mellom rommets arkitektur, verktøy 
som er tilgjengelig og deres «affordances» (Gibson, 1979) og så videre. 
Rutinen etableres og forsterkes dermed over tid og i sosio-materiell 
sammenheng. 

Det finnes ulike moment som er viktige for metodebegrepet, men som ikke 
er relevant for rutinebegrepet. Hvilke er de? En aspekt er målorienteringen 
eller den intensjonale karakteren som tilknyttes metodebegrepet. En rutine 
kan etablere seg mer eller mindre implisitt, den krever ikke nødvendigvis en 
eksplisitt opplæringsprosess som man går inn i med et bestemt formål. En 
rutine kan altså læres ved siden av andre aktiviteter, som en del av hverdagen, 
uten at det legges spesielt merke til prosessen. Den litt ubestemte karakteren er 
et viktig kjennetegn på mange av de rutinene som undersøkes i samfunns- 
vitenskap - rutiner styrer mye av hverdagen vår, men de er sjelden bevisst som 
sådanne, eller eksplisert. Rutinebegrepet mangler altså den intensjonale 
dimensjonen som metodebegrepet innebærer, en metode er utviklet med et 
bestemt hensyn, den skal måle noe. I tillegg er rutiner ikke nødvendigvis 
basert på en systematisk eller analytisk tilnærming. Men er ikke en metode 
basert på nettopp en bestemt systematikk? 

Her kommer argumentasjonen til det andre begrepet som skiller seg fra 
metodebegrepet, men som også er beslektet, nemlig systembegrepet. Hva skil- 
ler en metode fra et system? I dette bidraget er det ikke nødvendig å forholde 
seg til sosiologisk systemteori, fordi sentrale trekk av systembegrepet i den 
sammenhengen (kommunikasjon, informasjon, grense mellom system og 
omverden, osv.) er mindre relevant i drøftingen. Men en aspekt som er viktig 
for systembegrepet også i sosiologisk systemteori, er reduksjon av kompleksi- 
tet (Luhmann, 1991, s. 45-51). Systematikker er basert på reduksjon av kom- 
pleksitet, de forkaster det som ikke er relevant for systematikkens egen 
organisasjon eller innretning. Det abstraheres fra den praktiske verden for å 
komme til noen sentrale eller nødvendige prinsipper, disse bindes sammen, og 
dermed dannes det en regelbasert prosedyre. Denne karakteriseringen (fore- 
gående abstraksjon, sentrale prinsipper som skal følges i en prosedyre) kunne 
også være beskrivelsen av hva en metode er, og det er ofte også den måten som 
metoder presenteres både i undervisning og i fremstilling av forskningsmeto- 
der i vitenskapelige publikasjoner. 

Men er det også det som kjennetegner en metode i praksis? Er dette en 
fremstilling som faktisk hjelper med å gjennomføre forskning av høy kvalitet? 
For kvantitative metoder er svaret ja, i hvert fall til en viss grad. Hensyn i kvan- 
titativ forskning er rettet nettopp mot standardisering og oppfølging av klare 
rutiner, for å sikre resultat som er så objektive og generaliserbare som mulig, 
basert på målinger som kan gjentas på andre steder under andre forhold. (Men 
se Open Science Collaboration, 2015 for hvor begrenset repliserbarheten er 
også i eksperimentbaserte studier i psykologien.) For kvalitativ forskning er 
svaret et annet, fordi kjennetegn som ærlighet, flerstemmighet, resonans og 
fyldighet (Tracy, 2010) må ofte sikres nettopp gjennom det å avvike fra et 
skjema, gjennom å tilpasse seg situasjonen og ikke følge et forhåndsbestemt 
skjema (Flyvbjerg, 2006; Fujii, 2015). Det gjelder spesielt for den etiske dimen- 
sjonen i forskningsprosessen (Fargas-Malet, McSherry, Larkin & Robinson, 
2010; Frers, 2009; von Unger, 2016). Her åpner det seg et spenningsfelt mellom 
to metodologiske poler: det å lage og senere følge en systematisert fremgangs- 
måte (for å legge til rette for sammenlignbarhet og for å kvalitetssikre gjennom 
prosedurale tiltak) på den ene siden, på den andre siden det å tilpasse seg situ- 
asjoner underveis. Jeg skal følge opp dette spørsmålet, og svaret har en sentral 
betydning for hele argumentasjonen. For nå er det tilstrekkelig å vise at (spesi- 
elt kvalitativ) metode kjennetegnes av mer enn det å følge en systematikk, at 
godt metodisk arbeid innebærer hensyn som ikke dekkes av abstraksjon og 
reduksjon, og som - helt motsatt — krever situasjonsbasert tilpasning. 

Noe har kanskje allerede vist seg under argumentasjonens gang: Det er van- 
skelig å definere hva en metode egentlig er i vitenskapelig kontekst. Det er 
enda mer vanskelig å definere hva en god metode er i ulike sfærer, for eksem- 
pel i kvantitativ eller kvalitativ sammenheng. Metodologien - altså læren om 
metoder, hvordan de brukes og settes sammen for å studere ulike fenomen - er 
en vanskelig geskjeft. Jeg skal fortsette å drøfte metodebegrepet med ulike inn- 
fallsvinkler. Men selve begrepet, det som står i sentrum, vil jeg heller ikke defi- 
nere på en bestemt måte. Adorno bruker konstellasjonsbegrepet for å forklare 
en sånn fremgangsmåte. Det er ikke mulig eller ønskelig å positivt bestemme 
hva noe er, men det er mulig og produktivt å bygge en konstellasjon av ulike 
begreper og perspektiver rundt det som skal undersøkes, slik at selve forståel- 
sen er en prosess, at det innebærer en stadig bevegelse rundt denne kjernen, og 
at det som er spesifikt for gjenstanden som undersøkes, vises gjennom denne 
prosessen (Adorno, 1975, s.164-166) I det følgende skal jeg vise frem noen 

flere sider av hva det er som skiller vitenskapelig metode fra lignende begreper 
og aktiviteter. 

Den franske filosof og vitenskapshistoriker Gaston Bachelard publiserte i 
1938 ei bok som behandler dannelsen av lesprit scientifique, «den vitenskape- 
lige ånden». Hans hovedpoeng er at den vitenskapelige fremgangsmåten kjen- 
netegnes av å overkomme ulike typer epistemologiske hinder eller 
vanskeligheter for innsikt: Vi må ikke la oss forstyrre av en naiv realisme, vi 
må ikke la oss forstyrre av allmennviten, vi må ikke la oss forvirre av begre- 
pers metaforiske dimensjon, og så videre. Den vitenskapelige ånden innebæ- 
rer en vilje til å reflektere over egne refleksjoner og hvordan disse begrenses i 
ulike dimensjoner. Han karakteriserer gode, produktive, vitenskapelige frem- 
gangsmåter nettopp gjennom overskridelsen av barrierer, det Moxnes (2017) 
også beskriver som brudd, eller de utfordringene Lofthus (2017) beskriver i 
sitt møte med dataens uoverskuelighet. Selv om det å følge en etablert metode 
kan være riktig for en fysiker, så ligger selve vitenskapeligheten ikke i det å 
følge en metode. Han viser til alkymisten som følger en etablert metode, for å 
illustrere poenget sitt. «Never were the qualities of self-sacrifice, integrity, 
patience, scrupulous method, and relentless labour so closely bound together 
as in the work of alchemists» (Bachelard, 2002, s. 58). Alkymisten er nøye og 
tålmodig og pertentlig, men alkymisten løfter seg aldri over etablerte forestil- 
linger. Sett fra dette perspektivet må vitenskapelig metode romme eller legge 
til rette for metarefleksjon. Det som skal oppdages gjennom metoden, ligger 
ikke allerede på et sted, som en ting som venter at noen finner det — en viten- 
skapelig «oppdagelse» er basert på en abstraksjon, at nye relasjoner og sam- 
menhenger er laget. 

En metode er altså mer enn en rutine, fordi den har et bestemt formål. En 
metode er basert på en systematisk fremgangsmåte. Men god forskning, god 
vitenskapelig metode må også legge til rette for tilpasninger, for avvik fra opp- 
skrifter - det er altså mer enn en systematikk. (Jeg drøfter metodebegrepet 
som brukt i undervisnings- og læringskontekst i det følgende avsnitt om læring 
gjennom metode.) Vitenskapelighet er heller ikke basert på systematikk i seg 
selv, den er basert på metarefleksjon og overskridelse av ulike typer barrierer. 

Men hvis metoder i vitenskapelig kontekst er så utrolig komplekse og faset- 
terte, hvordan kan vi egentlig klare å håndtere dem? Hvordan kan vi klare å 
systematisere, rutinisere, overskride og reflektere om refleksjoner? Fordi det er 
noe vi stadig gjør i hverdagen vår, men på andre domener. En retning i 

samfunnsvitenskapelig forskning har tatt hele sitt utgangspunkt i nettopp den 
ferdigheten: etnometodologien. Garfinkel beskriver etnometodologiens per- 
spektiv på følgende måte: 


I have been arguing that a concern for the nature, production, and recognition of 
reasonable, realistic, and analyzable actions is not the monopoly of philosophers and 
professional sociologists. Members of a society are concerned as a matter of course 
and necessarily with these matters both as features and for the socially managed pro- 
duction of their everyday affairs. The study of common sense knowledge and com- 
mon sense activities consists of treating as problematic phenomena the actual 
methods whereby members of a society, doing sociology, lay or professional, make 


the social structures of everyday activities observable. (Garfinkel, 1984, s. 75) 


Garfinkel skriver at samfunnets medlemmer faktisk er nodt til a beskjeftige seg 
med bade produksjon og erkjennelse av fornuftige og analyserbare handlinger. 
Medlemmene bruker dette for 4 utfore sine hverdagslige oppgaver, men de 
reflekterer også over hva de gjør, dvs. at vi alle også er kompetente i problema- 
tiseringen av metodene vi bruker. (Se også Sacks definisjon av etnometodo- 
logi. Sacks, 1984, s. 21) Vi bruker altså ulike metoder for å vise frem de sosiale 
strukturene som preger våre handlinger, og vi er i stand til å undersøke disse 
metodene som metoder i samhandling med andre. Denne ferdigheten og 
denne nyttige kompetansen er altså noe som vi alle deler og anvender i ulike 
situasjoner. Etnometodologiens undersøkelser viser dette veldig tydelig. 
Mennesker har stor evne til å anvende og etterspørre relevansen av ulike meto- 
der. En sentral del av den type analytisk aktivitet er det som betegnes som 
accountability på engelsk. I vår hverdag må vi stadig gjøre rede for, ikke bare 
hva vi gjør, men også hvordan vi gjør eller har gjort. En øver seg fra barndom- 
men av, på alle områder, og den kompetansen kreves av alle som skal ansees 
som medlemmer av samfunnet. 

Men hvordan skaper vi accountability for metodene vi anvender i vitenska- 
pen? Her kan vi gå tilbake til praksisteori (som har noen røtter i etnometodo- 
logi, Reckwitz, 2002, s. 243) for å samle de ulike trådene som må flettes sammen 
og spres ut igjen i en stadig bevegelse mellom utføring av en praksis og redegjø- 
relse og refleksjon over denne praksisen. For å gjøre rede for hvordan vi bruker 
en vitenskapelig metode, må vi ta hensyn til forbindelser til alle de ulike ele- 
mentene som kan bli relevante i ulike situasjoner og (meta)refleksjoner. Disse 
relasjonene inkluderer «forms of bodily activities, forms of mental activities, 

‘things’ and their use, a background knowledge in the form of understanding, 
know-how, states of emotion and motivational knowledge» (Reckwitz, 2002, 
s. 249). Metoder er bestemte praksiser, og som alle praksiser forbinder meto- 
dene ulike element. Alle disse forbindelsene kan vi gjøre til gjenstand for reflek- 
sjon og analyse. Vi kan dette, fordi vi gjør dette stadig i hverdagen - men pa en 
mindre systematisk og mer tilfeldig måte. 

Her har vi også en mulighet for å skille mellom godt og dårlig metodisk 
arbeid i vitenskapen. Følger vi et fast etablert mønster eller rutine, som define- 
res som «vitenskapelig» i ei metodebok, på samme måte som vi gjør med de 
aller fleste andre hverdagslige rutiner, eller reflekterer vi over våre refleksjoner 
- og i hvilken grad gjør vi det? Hvordan håndterer vi spenningen mellom ruti- 
ner, følging av systematikker eller etablerte mønster på den ene siden og reflek- 
sjon, forandring og spontanitet på den andre siden? 

Svaret på dette spørsmålet er viktig fordi det hjelper til å gjenforene to 
ganske ulike syn som jeg har presentert i dette bidraget. Jeg skrev at 
Bachelard, som er en av grunnleggerne av den historiske epistemologien 
(Rheinberger, 2005), vil skille vitenskapen fra hverdagen. Han skriver at hver- 
dagslige forståelsesmønster må legges til side, at de er til hinder for utviklingen 
av den vitenskapelige ånden. Men ifølge etnometodologien er vi alle i stand til 
å problematisere metodene vi bruker, alle som er medlem i samfunnet, kan 
dette, det er en del av hverdagen. Hvem har rett? Bachelard med sin sterke skil- 
lelinje mellom vitenskap og hverdag eller etnometodologien, hvor de to sfæ- 
rene overlapper? 

For å svare på spørsmålet blir det viktig å se på situasjoner som kan kreve en 
type overskridende refleksjon. For å finne ut hvordan medlemmer i samfunnet 
reflekterer over egne metoder og egen rolle, ser etnometodologene på situasjo- 
ner hvor det oppstår brudd - brudd i forløp av en handling eller praksis, brudd 
i forventninger til forløpet. Det ser vi også i flere eksempler her i boka. Det kan 
være utfordringer med brudd i omgangen med datamaterialet (Lofthus 2017, 
Moxnes 2017) eller i refleksjon over hvordan ulike begrep skal settes i sam- 
menheng og hvordan oppgaver skal tolkes (Davidsen og Aamaas 2017, 
Davidsen 2017). Refleksjonen begynner når disse bruddene oppstår. Den som 
hadde en bestemt forventning som ikke ble oppfylt av et annet medlem av 
samfunnet i en delt situasjon, forlanger en forklaring, og den andre parten må 
gjøre rede for hva, hvordan og hvorfor forventningen ikke ble oppfylt. På den 
måten viser man til felles forståelser, og til forventningene man har om felles 

forståelser. I selve forhandlingen om disse forventningene og hvordan de skulle 
oppfattes, gjøre man rede for disse og hvordan forventningene skulle eller 
kunne oppfølges eller ikke. Garfinkel brukte i tillegg såkalte kriseeksperimen- 
ter, hvor han ba studentene sine om å ikke følge en regel, eller om å etterspørre 
en regel som vanligvis tas for gitt, for å vise hvordan sosiale regler etableres og 
opprettholdes i hverdagen, og for å få den type refleksjonsprosess om selve 
regelen i gang. Det er altså ikke slik at etnometodologien sier at refleksjon over 
metoder er noe uproblematisk — den sier heller at det er nettopp problemer, 
kriser eller brudd som er utgangspunkt for refleksjon om metodene vi bruker. 
Men vi er eksperter på den type refleksjon, siden problemer, kriser eller brudd 
er noe vi som mennesker opplever som en del av hverdagen vår, og vi blir 
tvunget til å gjøre rede for hvilke metoder og regler vi har fulgt også i hverda- 
gen - vi blir holdt accountable for metodene vi bruker i våre praksiser. 

Jeg skal prøve å bruke praksisteori for å flette disse trådene sammen igjen, 
før jeg fortsetter med en drøfting av metodebegrepet i læringskontekst. Som 
alle andre praksiser så er også metoder «a routinized way in which bodies are 
moved, objects are handled, subjects are treated, things are described and the 
world is understood » (Reckwitz, 2002, s. 250), som omfatter «forms of bodily 
activities, forms of mental activities, ‘things’ and their use, a background 
knowledge in the form of understanding, know-how, states of emotion and 
motivational knowledge» (Reckwitz, 2002, s. 249). En (vitenskapelig eller fors- 
knings- eller undervisnings-)metode som en spesiell form av praksis kjenne- 
tegnes videre gjennom abstraheringen og systematikken som ligger til grunn 
for metoden, fordi den skal ikke være basert på ren tradisjon, men på en 
refleksiv gjennomtrenging av etablerte rutiner. Dette er altså rutiniserte måter 
å beskrive ting og forstå verden på. Men her tilfører praksisteorien at vitenska- 
pelig metode — som alle praksiser - omfatter mer enn selve abstraheringen, og 
at den refleksiviteten kan ikke bare lokaliseres i den kognitive sfæren, men 
også i kroppslige bevegelser og materialitet, i romlige relasjoner og i emosjo- 
nene. Alle disse settes i spill når en metode anvendes eller brukes. Jeg må styre 
emosjonene mine og være både engasjert og nøytral (Bondi, 2005), jeg må 
bruke kunnskap som er taus (Collins, 2001), bruke rommet (Goodwin, 1995; 
Edinger, 2013; Kemmis et al., 2014) og ulike redskaper (Hutchins, 1995; 
Pickering, 1995; Woodward, 2016). En metode som en praksis omfatter alle 
disse aspektene, og bruddene kan oppstå på alle disse områdene. Et praksisteo- 
retisk syn kan dermed bidra til å analysere refleksjonsprosesser som oppstår i 

bruk av ulike metoder i sin fulle kompleksitet - bade når det gjelder rutinise- 
rings- og videreformidlingsprosesser, og hvor brudd og tilhørende refleksjo- 
ner kommer i spill og muligens igangsetter enten «bare» læring/ny forståelse 
eller også en reorganisasjon av selve praksisen. 


Læring gjennom metode 


I det forrige avsnittet behandlet jeg metode først og fremst i en vitenskapelig 
kontekst, altså som forskningsmetode. Men hva er egentlig forskjellen på fors- 
kning og læring? Et vanlig svar gis i det følgende sitatet, tatt fra en tekst som 
omtaler aksjonsforskning - en kontekst plassert mellom læring og forskning 
altså, og en kontekst som dermed er relevant for det som behandles i ulike 
bidrag i denne boka. 


How is action learning different from action research? Action research includes 
action learning and more. Action research is more systematic, strategic and rigorous. 
It can sustain extensive scrutiny and it's always made public through presentations 
and publications. The difference here is basically the same as the difference between 
learning and research generally - both are about acquiring knowledge but research 
pursues a more diligent, investigative inquiry and its purpose is also to create know- 


ledge. (Zuber-Skerrit & Farquhar, 2002, s. 104) 


Flere poeng nevnes her, men de forste er at forskningen kjennetegnes av en 
høyere grad av systematikk, strategi og rigorøsitet. Det beskrives ikke en 
vesensforskjell eller en kvalitativ forskjell, men en kvantitativ, gradvis forskjell. 
Og det kan sikkert diskuteres: Er det egentlig sant at den beste læringen er 
mindre systematisk oppbygget? Planlegging av undervisning og en eksplisitt 
implementering av læringsstrategier er av sentral betydning i didaktisk fors- 
kning og i nyere styringsdokumenter som behandler undervisningskvalitet 
(Kunnskapsdepartementet, 2016; Kunnskapsdepartementet, 2017). At god 
undervisning må følge strenge kriterier for sannhet og korrekt formidling av 
fakta og/eller omstridte områder i samfunn, er nesten selvsagt, og det struktu- 
rerer selve læringen. 

Det neste kriterium, offentliggjøring av resultater, viser en annen side, som 
diskuteres annerledes i læringsrelatert kontekst enn i den vitenskapelige ver- 
den. For læring vil det vanligvis dreie seg om vurderinger, ofte i form av karak- 
terer, og disse er sjelden tilgjengelige for offentligheten — oftere ikke. Her finnes 

det altså en ulik behandling av læringen — den er unntatt offentligheten. Dette 
er en tråd som ikke skal følges opp i denne boka, fordi den ikke behandler 
spørsmål rundt det private og det offentlige, og heller ikke de mange store 
utfordringene som settes i sammenheng med akademisk publisering. Det 
eneste som kunne bemerkes, er at det finnes få utredninger om prosessen bak 
resultatene i både læringen og i forskningen. Det er resultatene som teller, ikke 
veien dit og spesielt ikke mulige blind- eller omveier. Unntak finnes i begge 
verdener, og de fleste bidrag i denne antologien skal være nettopp det, der vi 
drøfter prosessen minst like mye som resultatene. 

Det siste kriteriet er å skape ny kunnskap. Fra et eksternt eller overordnet 
perspektiv er det forholdsvis enkelt å skille ny kunnskap fra kjent kunnskap. 
Spesielt så lenge kunnskapen er kjent for signifikante deler av samfunnet, og 
spesielt hvis det er kjent for de som bestemmer over hva som anerkjennes som 
gyldig kunnskap (Gieryn, 1999). Men hvis vi ser på det fra et internt perspek- 
tiv, så går den klare skillelinjen i oppløsning. For hvert enkelt individ ville den 
epistemologiske statusen være den samme, det ville være ny kunnskap uansett 
om individet finner frem til det gjennom metoder som karakteriseres som 
forskningsmetoder, eller om hun/han gjør det via undervisnings-/læringsme- 
toder. Eller? Her blir det viktig å undersøke disse metodene litt nærmere. 

Hvordan kommer det nye inn i vår forståelse? Hva er det som gjør det til noe 
nytt? Jeg begynner med det første spørsmålet, som handler om prosessen som 
fører til ny kunnskap. Her kommer praksisteorien til hjelp igjen: Mer enn det 
rent kognitive er involvert, og ulike prosesser som fører til ny kunnskap, kjen- 
netegnes av ulike typer engasjement. Omfatter metodene det som fører meg til 
et nytt personlig engasjement, krever de at jeg setter meg selv inn i situasjonen, 
at jeg risikerer noe og utsetter meg for mulige erfaringer av brudd og usikker- 
het? Er metoden preget av nysgjerrighet, av en aktiv søkende bevegelse? Eller 
er metoden basert på klare mønstre, på det å følge en etablert vei, hvor jeg 
stopper og tar opp informasjon på stasjoner som har forhåndsbestemte funk- 
sjoner? For det enkelte individ ville forskjellen mellom disse to ulike bevegel- 
sene være av større betydning enn om det jeg finner underveis, allerede er 
kjent for andre eller ikke. Det er prosessens betydning. 

Det neste spørsmålet går ut på resultatets betydning. Er det jeg finner, alle- 
rede beredt og tilrettelagt, et hjelpemiddel som jeg fikk når jeg startet på denne 
veien, eller er det noe ukjent, med uklare formål og uklar tilhørighet? Er det 
nye altså bare nytt i en additiv forståelse, sånn at jeg vet litt mer om det samme, 

går litt dypere eller litt høyere? Eller er det nye kvalitativt nytt, er det et nytt 
fenomen, med uklare konsekvenser? Også her kan praksisteoriens omfavnelse 
av kompleksitet berike forståelsen og analysen, fordi også her blir det viktig å 
forstå det nye i forhold til mer enn den kognitive verden. Har det nye også 
konsekvenser for min identitet? Har det implikasjoner som berører selve situa- 
sjonen, som krever justeringer i tingene jeg bruker, i den romlige og/eller sosi- 
ale orden? Alt dette er viktig, spesielt hvis vi følger Bachelards emfatiske 
forståelse av vitenskapens ånd. Han mener at det å oppdage noe virkelig nytt, 
er basert på en bestemt pedagogikk. Metodene som medfører kvalitativ ny 
viten, må engasjere, de må omfatte noe annet enn mer av det samme. Den 
vitenskapelige ånden i hans forståelse er like mye utsatt for blinde repetisjoner 
i universiteter eller akademia som i skolen. Ren formidling av kunnskap, bare 
å lære noe bort, er ikke det samme som å oppdage noe, å lære noe for seg selv 
— og det siste krever at man setter seg i spill, at man utsetter seg for brudd og 
komplikasjoner, og at man tar et metaperspektiv, reflekterer over selve reflek- 
sjonsprosessen. Bachelards pedagogikk (McAllester Jones, 2002, s. 11-12) er 
den samme både for metoden i forskningen og i læringen — den er basert pa 
nødvendigheten av å overkomme mange ulike hinder som står i veien. 

Inntil nå har jeg forholdt meg til de kriteriene som Zuber-Skerrit & Farquhar 
har presentert for å skille forskning fra læring: systematikk og rigorøsitet, offentlig- 
gjøringens rolle, og det nyskapende (Zuber-Skerritt & Farquhar, 2002, s. 104). I alle 
disse finnes det ulike overlapp, og det finnes skillelinjer som ofte gjelder like mye 
for forskningen som for læringen. Men før jeg går videre, vil jeg rette oppmerk- 
somheten enda mer eksplisitt på noe som kan karakteriseres som en selvfølgelig- 
het i forståelsen av både forskning og læring: at de er kognitive eller mentale 
prosesser. Det mentalistiske fordømme eller bias er kanskje enda større i forhold til 
forskningen, som kan fremstilles som innadvendt, tenkende aktivitet, med idéer 
som slår inn plutselig og uforventet som lynet, eller som vokser langsommere frem 
fra et individs genius. Jeg har skrevet flere ganger at et praksisteoretisk syn på både 
forskning og læring vil medføre en aktiv inkludering av mer enn mentale faktorer, 
og denne kritiske tilnærmingen skal jeg også sette i gang her (Schatzki, 2001, s. 16). 
Ting, rom, kropper, bevegelser — alt dette kan også spille en viktig rolle. Derfor er 
det viktig å forstå forskning og læring også som ferdighet. Forskeren og den som 
lærer, må sette mange ulike komponenter i relasjon, håndtere ulike typer utfor- 
dringer underveis, både kroppslig og sosialt, må sjonglere med data like mye som 
med kollegaer eller venner, med programvarer eller kilder, med lærere eller 

redaktører. Igjen er prosessens utforming mer sentral for forskjellen mellom ulike 
refleksjonsformer - altså læring og forskning - enn om resultatet er nytt for sam- 
funnet eller bare for det enkelte individ. I det foregående skrev jeg om metareflek- 
sjon som refleksjon om refleksjon, men en praksisteoretisk tilnærming krever i 
tillegg at refleksjonen overskrider den mentale sfæren og inkluderer ferdighetsre- 
latert refleksjon og dermed det fysiske, det sosiale og det emosjonelle. God fors- 
kning like fullt som god læring må altså ta alle disse faktorene med i sin bevegelse 
mellom rutiner og brudd, mellom det systematiske og det søkende, mellom det 
rigorøse og det nysgjerrige. 


Konklusjon og utsikt 


I dette bidraget har jeg drøftet metodebegrepet i ulike kontekster og i lys av 
ulike akademiske tradisjoner. En sentral intensjon var å ta vare på metodebe- 
grepets iboende kompleksitet - som med alle vitenskapelige begrep kan også 
metodebegrepet plasseres i ulike teoretiske og epistemologiske kontekster. Det 
er selvfølgelig ikke mulig å ta alle disse i betraktning - i den nåtidige akade- 
miske verden ville det være hybris. Jeg har derfor valgt å fokusere på noen 
utvalgte forskningstradisjoner som enkelt kan knyttes til det tverrfaglige feltet 
læring og utdanningsvitenskap, med henblikk på hverdagen, men også sett fra 
et vitenskapssosiologisk perspektiv. Jeg brukte heller ikke mye tid på forståel- 
ser av forskning og metode som beskrives som positivistisk eller, mer tref- 
fende, som er basert på den senere kritiske rasjonalisme (Popper, 1974). 
Felles for metoder både i læring og i forskning er at de kan forstås som prak- 
siser. Selv om metoder i læring og forskning kjennetegnes gjennom sine 
(meta-)reflekterende trekk, ligger de ikke bare i den kognitive eller mentale 
sfæren, som Hognestad og Bøe (2017) viser når de knytter skygging som hand- 
ling og skygging som refleksjon sammen, eller som Davidsen og Aamaas 
(2017) viser at studentene omsetter metarefleksjon til erfaringsbasert kunn- 
skap. De omfatter hele den måten våre kropper relaterer seg til omverdenen: 
gjennom sanser, i romlig-materiell-sosiale konstellasjoner, de er gjennomsyret 
av emosjoner, og de læres i fellesskap over tid. Både lærings- og forskningsme- 
toder er preget av en høy grad av systematikk, hvis de ikke bare tilfeldigvis skal 
føre til (meta-)refleksjon. På samme tid kan selve refleksjonsprosessen ikke 
planlegges fullstendig. Hvert enkelt individ og hver ulik gruppe trenger å for- 
sere sine egne hinder for å oppnå den refleksjonen — og spesielt hvis vi legger 

listen så høyt som Bachelard gjør i sin pedagogikk, så er vi nødt til å overskride 
grenser, både i våre egne forventninger og tenkemåter, men også i forhold til 
de forventninger andre har og mønstrene de følger i sine praksiser. I denne 
sammenhengen har jeg skrevet om etnometodologien, som tydelig viser at alle 
medlemmer av samfunnet har kompetansen å forholde seg til opplevelser av 
brudd i hverdagen, og at det finnes mange mekanismer som gjør oss i stand til 
å bruke disse aktivt i fellesskap. Vi er i stand til å gjøre rede for våre valg i vår 
hverdag, til å være accountable, og dette er også et utgangspunkt for redegjørel- 
ser i metodebruk i forskning og læring. Vi kan vise og formidle hvorfor og 
hvordan vi har gjort noe. Her finnes en av hovedforskjellene på forskning og 
læring, hvor den siste ofte mangler denne type redegjørelse - vurderinger som 
presenteres i undervisningskontekst er ofte bare summative, ikke formative, og 
i ikke-formalisert læring redegjøres det enda mindre for læringsprosessen. 
Men også i forskningen er den type redegjørelse om prosess sjelden, og practi- 
ces of accountability fokuserer ofte på det skjematiske, slik at de ikke gjenspeiler 
den kompleksiteten som kjennetegner metodebruk i forskning og læring som 
praksis. Her ser jeg også rollen til dette bidraget og til hele boka: De skal frem- 
heve og underbygge betydningen av prosess og hverdagspraksis i både fors- 
kning og læring. Kanskje er det best å beskrive refleksjon og metarefleksjon 
ikke som resultat av en prosess, en output av ulike typer input, men heller som 
et praktisk achievement, en bevegelse som er vanskelig å planlegge og opprett- 
holde, og det derfor er enda viktigere å gjøre rede for i etterkant. 

Denne bevegelsen kan også tas som utgangspunkt for en mulig forlengelse 
av den drøftingen som jeg har foretatt her. Det ville være spennende å prøve ut 
hvordan dette kommer til å utspille seg når det settes i kontekst av den ameri- 
kanske pragmatismen. Peirce og Dewey er viktige skikkelser i den pedagogiske 
og didaktiske verden. Pragmatismen er ikke direkte beslektet med praksisteo- 
rien, men begge tilnærminger deler et felles utgangspunkt i hverdagen, og 
begge ser hverdagens praktiske utfordringer som det sentrale som teorien skal 
forstå og forklare (Schatzki, 2001, s. 16-17; fotnote 3 i Reckwitz, 2002, s. 259). 
Også i Peirces forståelse av abduksjon (Peirce, 1992; Svennevig, 2001) er tids- 
dimensjonen og det prosessuelle av sentral betydning, og opplevelsen av 
brudd, eller problemer eller overraskelser, er av like sentral betydning for den 
videre, praktiske refleksjonsprosessen som den er i etnometodologien 
(Emirbayer & Maynard, 2011). Deweys forståelse av playfulness og lekens 
betydning for læring ville også være en relevant supplering og bidra til å sette 

samspill mellom det systematiske og det åpne i et bedre lys (Dewey, 1910; 
Skilbeck, 2017).* En sånn pragmatistisk perspektivering av metodebegrepet 
ville antakeligvis gi oss enda en mulighet for å utvikle vår forståelse av hvordan 
metoder anvendes både i læringen og i forskningen og gjøre koblinger til eta- 
blerte læringsteorier lettere også på metateoretisk plan. 

Bruk av teori for økt 
refleksivitet i praksis 


Praksisarkitektur som rammeverk 
for å belyse forskerens plass i 
datagenereringen 


Liv Lofthus 


Abstract 


In this chapter, the focus is on how the researchers presence in the field has an effect 
on the data that becomes available. Data is in no case something ready, waiting to 
be collected by the researcher. Rather it is created in interaction between the resear- 
cher and research objects. The discussion is based on two criteria; reflexivity and sin- 
cerity. These should be met in order to strengthen qualitative research. In this lies the 
researchers ability to see herself as the researcher subject that she is, and to be open and 
self-reflexive about this. Looking at two research approaches, where different methods 
have been used, I focus on the researcher' role in the generation of data. To investigate 
this, I use the concept of practice architecture as a theoretical framework. I argue that 
this is a well-suited framework to systematize the above-mentioned criteria, helping the 


researcher to cast an outside-perspective on her own engagement in the field. 


Introduksjon 


I dette kapittelet vil jeg diskutere hvordan forskerens tilstedeværelse i fors- 
kningsfeltet har en effekt på dataene som blir tilgjengelige. Dataene ligger aldri 
tilgjengelig og venter på å bli hentet inn av forskeren. Det er noe som skapes i 


35 


KAPITTEL 2 


interaksjon mellom forskeren og forskningsobjektene. Ordet datainnsamling 
er derfor problematisk. Datagenerering er å foretrekke, ettersom dataene i stor 
grad påvirkes av ulike faktorer. Diskusjonen tar utgangspunkt i to kriterier for 
god kvalitativ forskning; refleksivitet og sincerity (åpenhet). I dette ligger for- 
skerens evne til å se seg selv og det subjektive hun tar med seg inn i forsknin- 
gen, og å være åpen og selvrefleksiv om dette. Teksten omhandler to 
tilsynelatende uavhengige feltarbeid som er utført i sammenheng med mitt 
ph.d.-prosjekt, hvor forskjellige metodologiske tilnærminger har blitt brukt. 
For å se nærmere på forskerens rolle i datagenereringen bruker jeg praksis- 
arkitektur som teoretisk rammeverk. Dette bidrar til å gjøre forskeren mer 
eksplisitt, og viser tydelig hvordan forskerens tilstedeværelse påvirker alle ledd 
i datagenereringen. Praksisarkitektur er definert i boken Changing practices, 
changing education (Kemmis et al., 2014), som oppbygging av en praksis. 
Teorien sier noe om hvordan utforming av praksiser endrer utfallet av lærin- 
gen som finner sted. I dette kapittelet benyttes teorien som rammeverk i en 
kontekst som er utvidet fra lærings- til forskningskontekst. Som Frers diskute- 
rer i denne boken, er disse to kontekstene nært beslektet. Fokus vil være på 
hvordan forskeren og metoden er en del av praksisarkitekturen, og hvordan 
arkitekturen i praksisen elevene er en del av, påvirker forskeren og metodeval- 
get. Jeg argumenterer for at dette er et rammeverk som bidrar til å systemati- 
sere og teoretisk kategorisere refleksivitet og sincerity. Analysen kan være med 
på å underbygge begrunnelser for metodevalg, og hjelpe forskeren å få et uten- 
fra-blikk på sin egen påvirkning på datagenereringen. 

Det er ikke utformet universelle krav for hva som utgjør god forskning. 
Målestokken for kvantitativ forskning består av treenigheten validitet, reliabi- 
litet og objektivitet. Standarden for god kvalitativ forskning er mer nyansert og 
omdiskutert. Ettersom kvalitativ forskning er svært variert, både med tanke på 
metode og forskningsområder, er det utfordrende å enes om ett felles sett kri- 
terier. Dette fører til at det kan være vanskelig, og ikke nødvendigvis nyttig, å 
nøyaktig følge en liste av gitte krav (Northcote, 2012, s. 33). Det er identifisert 
mer enn 100 sett med kriterier for kvalitativ forskning (Dixon-Woods, Shaw, 
Agarwal & Smith, 2004). Hvilke av disse forskeren velger å ta utgangspunkt i, 
har stor påvirkning både på forskeren og forskningen. 

For å reflektere rundt og lære mer om metodebruk er det viktig å 
være åpen om hvilke metodiske grep som fungerer og ikke fungerer for 
det man vil undersøke. I forskningen som omtales her, er det elevgrupper 

som er forskningsobjekter. Å studere hvordan elevene blir påvirket av hvordan 
forskningen gjennomføres, gir mulighet for refleksivitet om forskerrollen og 
metodevalget. 

Først vil jeg diskutere noen utvalgte kriterier for god kvalitativ forskning, og 
se hvilke av disse som passer for å belyse forskerens rolle i datagenereringen. 
Jeg vil så beskrive praksisarkitektur, før jeg beskriver feltstudiene som er gjen- 
nomført. Videre vil jeg se på hvordan forskerrollen påvirker praksisen, og 
således dataene som genereres. 


Kriterier for god kvalitativ forskning 


Kvalitativ forskning gjennomføres ofte som en induktiv utforskning, der 
forskeren går åpent inn med alt det subjektive hun er. Det subjektive elemen- 
tet er en av hovedgrunnene til behovet for kvalitetskriterier i forskningen. 
Subjektivitet gjør det også vanskelig å enes om kriteriene. Som kvalitativ for- 
sker på mennesker blir parameterne man jobber med, i stor grad definert mens 
data genereres og analyseres (Macfarlane, 2010b, s. 19). Da kreves det at man 
som forsker har evnen til å være dynamisk og spontan, og være åpen for ufor- 
utsette hendelser. Ved å se på et utdrag av definerte kriterier er det tydelig at 
selv om det er forskjeller, er det også stor enighet om hva som må til for å 
oppnå god forskning. Forskeren skal arbeide systematisk, og samtidig kunne 
improvisere når situasjonen krever det. Frers (2017) problematiserer dette, 
hvor han skriver at forskningen på den ene siden krever systematikk og etter- 
prøvbarhet, samtidig som det krever at forskeren kan tilpasse seg situasjonen 
som oppstår, når den oppstår (Frers, 2017, s. 3). 

Noen kriterier går igjen hos flere forskere, om enn med noe forskjellig ord- 
lyd, og ulik vekting i betydningen. Her følger en kort liste for å skape en over- 
sikt. Videre forklares refleksivitet og sincerity mer inngående. 

Cohen og Crabtree (2008) legger vekt på at kvalitativ forskning bør være 
robust. Det innebærer at forskningen skal være relevant og viktig, og skal gjen- 
nomføres ved hjelp av metoder som er passende for å besvare de gitte fors- 
kningsspørsmålene. Etterprøvbarhet, validitet og kredibilitet er avgjørende. 
Dette bør komme til syne gjennom en klar og tydelig forskningsrapport, hvor 
forskeren også viser evnen til refleksivitet og åpenhet (Cohen & Crabtree, 
2008). Tracy (2010) definerer i sin artikkel sitt sett med kriterier for god kvali- 
tativ forskning. Hun påpeker viktigheten av at alle ledd i forskningen er 

gjennomført med styrke, eller det Cohen og Crabtree definerer som robust. 
Styrken oppnås ved at teori, data og kontekst er komplekst, tilstrekkelig og pas- 
sende for å studere det man vil studere. Forskningen skal være troverdig og gi 
resonans hos andre forskere. Denne gjenklangen hos andre kan oppnås gjen- 
nom ærlighet, eller sincerity, om hele forskningsprosessen. I begrepet sincerity 
ligger kravet om forskerens refleksivitet og åpenhet for gjennomsyn. Andre 
har vektlagt forskerens evne til å utøve mot, respekt, besluttsomhet, åpenhet, 
ydmykhet og refleksivitet som viktige i forskningen (Kiley & Mullins, 2005; 
Macfarlane, 2010a; Pring, 2001). 

En mulig måte å imøtekomme standarden for systematikk og tilpasning 
(Frers, 2017) er gjennom refleksivitet, et kriterium som går igjen hos over- 
nevnte forskere. Så hva innebærer refleksivitet, og hvorfor er dette viktig i 
forskningen? 

Malterud bruker metaforen «the knower's mirror» om refleksivitet (2001, 
s. 484). I dette legger hun at refleksivitet er holdningen til det å forholde seg 
systematisk til den konteksten der kunnskap dannes. Spesielt gjelder det rollen 
forskeren spiller i dette, og hvordan forskeren påvirker datagenereringen. 
Forskeren har alltid fordommer, og/eller forkunnskaper om feltet hun går inn 
i. Disse forkunnskapene er bygd opp av både personlige og profesjonelle erfa- 
ringer (Malterud, 2001, s. 484). Refleksivitet handler ikke om å forsøke å fjerne 
disse, men å være ærlig på å definere hva disse forkunnskapene innebærer. En 
annen metafor som er brukt for å omtale refleksivitet i forskningen, er Guba og 
Lincolns «Human as instrument» (Guba & Lincoln, 1981). Dette kan forstås 
som at mennesket/forskeren er instrumentet virkeligheten går gjennom for i 
det hele tatt å være en virkelighet. Siden forskeren selv er instrumentet, har 
hun stor og uunngåelig innvirkning på det som kommer ut som «virkelighet» 
om situasjonen som er studert. Det er da en styrke i forskningen å kunne 
reflektere over hvilket instrument man selv er. 

Som tidligere nevnt utdyper Tracy (2010) sincerity til å innebære det å være 
ærlig og oppriktig i forskningen. Forskningen skal være transparent, og forske- 
ren skal være selvrefleksiv. Dette innebærer stor grad av åpenhet rundt fors- 
kningsprosessen. Transparent forskning kan oppnås gjennom formidling av 
prosjektets utfordringer og uforutsette endringer, og gjennom formidling av 
hvordan fokuset for studien endrer seg gjennom prosessen. Dette forutsetter 
økt oppmerksomhet for interaksjon mellom kontekst, forsker, metode, setting 
og aktører (Altheide & Johnson, 1994, s. 489). 

Selvrefleksivitet, eller evnen og villigheten til å se seg selv, er en viktig egenskap 
for å kunne være åpen og ærlig i forskningen. Tracy påpeker at fokuset på reflek- 
sivitet øker oppmerksomheten rundt forskerens tilstedeværelse og påvirkning i 
datagenereringen. Ærligheten og selvbevisstheten innebærer åpenhet med tanke 
på styrker og svakheter om seg selv som forsker og forskningen man driver 
med, og refleksiv inngang til bakenforliggende årsaker som påvirker valgene man 
tar. Ved å være åpen reflekterer man over hvilken kunnskap som ligger tilgjenge- 
lig, og hvilken kunnskap som kan være skjult, samt hvilken kunnskap man selv 
bringer inn i feltet (Tracy, 2010, s. 842). En måte å få dette frem i forskningen kan 
være å skrive feltnotater som inneholder selvrefleksive kommentarer om egne 
følelser og forståelser (Emerson, Fretz & Shaw, 2011). Andre foreslåtte metoder 
for økt refleksivitet er å føre en selvrefleksiv dagbok, skrive seg selv inn i feltnota- 
ter, og å dokumentere de analytiske og metodologiske avgjørelser man tar. 
Mjøberg (2017) beskriver i sin studie studentaktiv forskning. Et av hovedfunnene 
i studien er at studentene trekker frem refleksjonsnotater som en av flere viktige 
erfaringer fra det å drive forskning. En av studentene i undersøkelsen under- 
streker; «Å skrive notater er en god måte å planlegge og vurdere arbeidet på, en 
blir mer bevisst på hva en gjør eller ikke gjør og hvorfor» (Mjøberg, 2017, s. 16). 

Forskeren bør være refleksiv i alle avgjørelser hun tar i forskningsprosessen 
(Mason, 1996). Vanligvis er refleksivitet i litteraturen diskutert som noe som gjø- 
res individuelt. Man kan likevel oppnå økt innsikt gjennom samtaler om egen 
refleksivitet og ved å være refleksiv sammen med andre (Malterud, 2001). For å 
være refleksiv overfor sine lesere kan det også være effektivt at forskeren skriver 
seg selv inn i teksten i førsteperson. Dette kan fungere som en påminnelse om 
forskerens tilstedeværelse i teksten og i datagenereringen. Det er en måte å få frem 
at forskningen ikke dreier seg utelukkende om objektene man studerer, den inne- 
holder også forskerens påvirkning på dataene. Videre i teksten hvor feltarbeidet 
omtales og i diskusjonen, vil jeg derfor i stor grad skrive meg selv inn i teksten. 

En naturlig følge av økt refleksivitet i forskningen er økt imøtegåelse av 
andre definerte kriterier for kvalitativ forskning. Å være åpen og refleksiv om 
sin egen plass i forskningen skaper en mer robust gjennomføring både i valg av 
metode og gjennom forskningsrapportering. Refleksjon og åpenhet øker også 
forskningens validitet og etterprøvbarhet. Gjennom åpenhet mot seg selv som 
forsker, mot forskningsobjektene og mot datagenereringen, reflekterer man 
også over etiske aspekter ved forskningen. En viktig følge av refleksivitet i fors- 
kningen kan være økt kvalitet. Gergen og Gergen (1991) begrunner dette med 

at man gjennom kritisk refleksjon ser på forskningsprosessen fra forskjellige 
posisjoner, og dermed beveger seg utover for å oppnå økt forståelse. 

Refleksivitet og åpenhet kan tenkes å være et endeløst felt. Jo mer man 
reflekterer, desto mer er det å reflektere over. Kan det dermed bli for mye 
refleksivitet i forskningen? Kan forskeren ta for stor plass i eget prosjekt? 
Utdypinger og refleksjoner over egne erfaringer skal brukes i studiet for å 
belyse en praksis, og med dette gi leserne en større forståelse for praksisen og 
dens kontekst. De personlige erfaringene bør ikke i hovedsak fungere som et 
sted forskeren kan lufte og rense egne tanker (Krizek, 2003, s. 149). Selv om 
man er åpen om at å oppnå objektivitet i forskningen er umulig, kan man ikke 
tillate seg å gå seg vill i det subjektive. Det selvrefleksive må ikke ta så stor plass 
at det ikke er rom for det objektive (Denzin, 1997, s. 218). Bruk av praksisarki- 
tektur som verktøy for å plassere meg selv som forsker i datagenereringen kan 
være en måte å motvirke denne tendensen. 


Praksisarkitektur 


Praksisarkitektur var ikke et analyseverktøy jeg gikk inn i datagenereringen med, 
men et verktøy som fremsto som nyttig da jeg skulle være refleksiv med tanke på 
min rolle som forsker, og hvordan jeg påvirker data som genereres, og videre 
hvordan disse dataene fører til endring og justering av forskningsmetode. 

I boken Changing practices. Changing education defineres praksiser, og det 
beskrives hvordan arkitekturen i praksisene kan endre utfallet av læringen som 
finner sted. En praksis kan sies å være en menneskelig aktivitet som avgrenses 
av en felles forståelse blant de som inngår i den. Dette innebærer felles forstå- 
else av det som gjøres — aktiviteter (doings), den karakteristiske diskursen, sam- 
talen og tankene rundt aktiviteten (sayings), og forhold mellom mennesker og 
objekter involvert i praksisen (relatings). Når disse doings, sayings og relatings 
bindes sammen i et prosjekt, kalles dette en praksis. En aktivitet utgjør en prak- 
sis når den bindes sammen av mennesker i et fellesskap (Kemmis et al., 2014, 
s. 32). Fellesskapet jeg vil se på, utgjøres av datagenerering som finner sted 
gjennom aktiviteten som skal gjøres. Aktivitetene er prosjekter initiert av for- 
skeren eller av læreren. Doings er her en kontekst jeg som forsker har plassert 
elevene inn i. Måten elevene samhandler gjennom språket om denne aktivite- 
ten og forholdene, utgjør diskursen. Denne fremstår som forskjellig ut fra hvor- 
dan jeg som forsker har lagt opp datagenereringen. Forholdene som er involvert 

i datagenereringen, består av forholdet mellom forskningsobjekter (elevene) og 
forskningsobjekter, forsker og forskningsobjekter, forskningsobjekter og nett- 
brett og action-kameraer, samt forskningsobjekter og læringsarena. 
Praksisarkitektur er det som muliggjør og tilrettelegger for praksiser. 
Praksisarkitektur består av det kulturdiskursive, materialøkonomiske og sosial- 
politiske som bringes frem i praksisen (Kemmis et al., 2014). Praksisene som er 
tilgjengelige for deltagerne, innrammes av flere forskjellige intersubjektive rom. 
Disse intersubjektive rommene utgjør praksisens sayings, doings og relatings 
(Kemmis et al., 2014, s. 4). Rommene finnes i språket som brukes, den gitte 
konteksten og tiden deltagerne befinner seg i, den materielle virkeligheten de er 
en del av, og de sosiale forholdene som er en del av praksisen. Språkets inter- 
subjektive rom kalles kulturdiskursiv. Dette innebærer en felles forståelse innad 
i praksisen av kulturen og diskursen, som gir deltagerne mulighet til å uttrykke 
seg gjennom språk. Kontekstens intersubjektive rom, som defineres av stedet, 
den materielle virkeligheten og tiden, kalles materielløkonomisk. Rommet gir 
deltagerne en forståelse av hvordan ting skal gjøres i den gitte praksisen som 
utspiller seg i en gitt kontekst til en gitt tid. De sosiale forholdenes intersubjek- 
tive rom kalles sosialpolitisk. Her skapes en forståelse blant praksisens deltagere 
av samspillet i sosiale relasjoner innad i praksisen, og i forhold til andre praksi- 
ser. Teorien om praksisarkitektur er kommet til på grunnlag av et behov for 
endring i undervisningsformer og læringspraksiser. Utdanning bør endres i 
takt med den verden vi lever i, men selv med endringer i læreplaner, lærings- 
metoder og vurderingskrav er skolens sosiale form den samme som den alltid 
har vært. For å endre utdanningen, og følgelig læringen, må praksisen endres 
(Kemmis et al., 2014, s. 3). Jeg vil her bruke praksisarkitektur for å belyse min 
egen læring gjennom bruk av ulike forskningsmetoder, og se på hvordan 
metodevalget og jeg som forsker påvirker selve praksisarkitekturen. Jeg vil stu- 
dere hva som skaper endringer i praksisarkitekturen jeg som forsker er en del 
av, og hvordan dette påvirker min læring om metodebruk og datagenerering. 
For å belyse dette vil jeg videre se på de to feltstudiene som er gjennomført. 


Feltstudiene 
Pilotprosjekt / design-based study 


Første prosjekt ble gjennomført over en periode på fire dager. Utvalget av elever 
ble gjort på bakgrunn av kriteriet om å studere en skoleklasse på ungdomstrinnet 

som bruker nettbrett i den daglige undervisningen. Fokus var på hvordan elev- 
ene forholdt seg til hverandre og nettbrettet/smarttelefonen: Hvordan brukte 
elevene nettbrettet til å orientere seg, dokumentere og å innhente informasjon i 
en gitt situasjon? Dette skulle belyses ved å se hvordan elevene arbeidet utenfor 
klasserommet. Med min bakgrunn som museumspedagog falt valget på å ta med 
elevgruppa på museum. Her er det muligheter for læring i nye omgivelser, hvor 
samspillet mellom formell og uformell læring kan komme til syne. Gruppa ble 
med på friluftsmuseum, der de fikk i oppgave å lage en digital fortelling på bak- 
grunn av stedet de var, hverandre og nettbrettet/mobiltelefonen. 

I forkant av å studere praksisen som utspant seg på friluftsmuseet, hadde jeg 
et informasjonsmøte med elevene. Jeg møtte elevene i klasserommet for å 
snakke om prosjektet og om hva vi skulle gjøre. Dette innebar også å få under- 
skrifter på samtykkeerklæringer. 

Dagen på museum ble gjennomført ved at elevene ble delt inn fem grupper. 
Gruppene ble inndelt av læreren, som kjenner elevene og vet hvem som jobber 
greit sammen i grupper. Hver gruppe hadde med seg nettbrett, og de hadde 
også mobiltelefoner tilgjengelig. 


Oversiktsbilde fra museet 


Gruppene hadde fått informasjon om hva den digitale fortellingen skulle inne- 
bære av bilder, kartdata og tekst. De skulle gå rundt på museumsområdet og ta 
bilder og innhente informasjon. I tillegg til å ha fått denne informasjonen 

muntlig på tidligere skolebesøk og før oppstart av dagen, fikk hver gruppe 
utdelt skriftlig informasjon. Nettilgang og strøm var tilgjengelig. 

For å dokumentere hvordan gruppene jobbet, var en av elevene i hver gruppe 
utstyrt med et actionkamera. Kameraet ble festet på elevenes hoder. (Andre i 
Norge som har gjennomført studier ved bruk av denne typer kamera er Blikstad- 
Balas og Sørvik (2015) og Sigurjönsson (2007).) Løsningen var valgt for å kunne 
innhente informasjon som muligens ikke ville vært like tilgjengelig om forske- 
ren hadde gått etter elevene med et håndholdt kamera. Med fem grupper som 
arbeidet i forskjellige deler av uteområdet, var dette også en måte å få informa- 
sjon fra flere grupper. Jeg, som forsker, var med hele dagen prosjektet ble gjen- 
nomført og observerte gruppene, samt hadde samtaler med elevene om det de 
holdt på med. Målet var å se hvordan elevene brukte verktøyene til å orientere 
seg og dokumentere hva de så og opplevde. Noen dager etter museumsbesøket 
var jeg med elevene i klasserommet for å se resultatet av de digitale fortellin- 
gene. Denne dagen og en påfølgende dag ble elevene intervjuet i par angående 
dagen på museum og oppgaven de hadde gjort, samt mer generell bruk av 
mobile digitale verktøy både på skolen og på fritiden. 

Studien kan sies å være utført som en design-based study (Brown, 1992). Jeg 
gjorde en intervensjon og la føringer for hva elevene skulle gjøre. Studien hadde 
ikke som mål å endre praksis, men ble gjort for å legge til rette for å skaffe data 
som var nyttig for å belyse problemstillingen. Dataene som ble produsert, fremsto 
i etterkant som uoversiktlige. Det var på et stort uteområde der elevene ikke var 
vant til å være. Det virket som det var uavklart hva som var forventet av dem. Det 
gjaldt bruken av redskaper, gruppesamhandling og orientering i uvante omgivel- 
ser. Ettersom omgivelsene var en åpen park/friluftsmuseum, fremsto dagen som 
en utedag, og praksisen som utspilte seg, er en ganske annen enn praksisen i 
klasserommet. Praksisarkitekturen er en annen, og det kan kanskje sies at elevene 
ikke er helt enige om sayings, doings og relatings i denne praksisen, og hva disse 
skulle innebære, ble forhandlet blant elevene, læreren og forskeren i selve praksi- 
sens forløp. Det måtte ved hjelp av praksisarkitekturen skapes en meningsfull 
praksis. Det som ligger tilgjengelig for dem i kulturdiskursen kan sies å være språ- 
ket og ideene de bruker. Her tar de utgangspunkt i informasjonen de har fått om 
oppgaven. Det materialøkonomiske kan sies å være nettbrettet, mobiltelefonene 
og stedet de er på - et friluftsmuseum. Den sosialpolitiske delen av arkitekturen i 
denne praksisen er forholdet mellom deltagere, både elever og forsker, i praksi- 
sen. Praksisarkitekturen kan sies å være ufullstendig og uavklart. Oppgaven 

fremstår som noe uklar, så adekvat språk og ideer kan være utfordrende å skape. 
Det er også uklarheter rundt det materielle — her er det actionkamera, nettbrett og 
mobiltelefoner. Hva skal brukes til hva og når? Forholdet mellom elevene i gruppa 
fremstår også uavklart. Når de resterende delene av praksisarkitekturen er ufull- 
stendige, er det vanskelig å plassere seg i gruppa. Det er også uklart hvordan rela- 
sjonen mellom elever, lærer og forsker skal forstås i denne praksisen. Alle 
uavklarte intersubjektive rom skapte en usikkerhet rundt dataene som var gene- 
rert, og hvordan disse skulle analyseres. 

Første datainnsamling fremsto uoversiktlig og rotete, og ikke som et godt 
nok grunnlag for å skrive en doktoravhandling. På bakgrunn av erfaringer 
fra første datainnsamling ble neste prosjekt gjennomført på en annen måte, 
og første datainnsamling ble således ansett for å være et pilotprosjekt. Yin 
(2014) understreker i sin beskrivelse av en case-studie viktigheten av et 
pilotprosjekt. Dette kan bidra til å justere planer for datainnsamling både 
med tanke på innholdet i dataene man samler inn, og prosedyrene som føl- 
ges for å gjennomføre dette. I dette tilfellet ble et prosjekt gjennomført, og 
endringer gjort både med tanke på prosedyrer som ble fulgt, og data som ble 
samlet inn. 


Case study 

Bakgrunnen for å gå bort fra forskningsdesignet i første datainnsamling var 
altså tanken om å ville observere elevene i deres vante omgivelser. Jeg ville 
studere en praksis som fant sted uavhengig av meg som forsker — en praksis jeg 
observerte utenfra heller enn å være med å skape. Forskerens tolkning skaper 
bias i ethvert kvalitativt forskningsdesign. Begrunnelsen for valg av ny metode 
var med bakgrunn i tanken om at denne skjevheten muligens blir større i en 
design-based studie, hvor forskeren ikke bare studerer data, men er i større 
grad med på å produsere data. 

Ettersom jeg søkte å finne svar på hvordan elevene bruker mobile digitale verk- 
tøy som læringsressurs, fremsto det etter første gjennomføring klart at det beste 
forskningsdesignet for å belyse dette ville være en beskrivende casestudie. En 
beskrivende casestudie kan være en god innfallsvinkel når spørsmålene er «hvor- 
dan» eller «hvorfor» (Yin, 2014). Ved å bruke design-basert studie fikk jeg inn- 
blikk i noe jeg hadde initiert heller enn deres vante praksis i klasserommet. I en 
casestudie er det viktig å definere hvilken case det er som skal studeres. Casen her 

vil være bruk av nettbrett i et skoleprosjekt i en niende klasse. (Andre som har 
drevet videobasert klasseromsforskning i Norge, er blant annet Klette (2015), 
Silseth (2013) og Davidsen (2017).) Utvalget var også her gjort med tanke på å 
studere en skoleklasse på ungdomstrinnet som er vant med å bruke nettbrett som 
læringsressurs i skolen. På bakgrunn av dette ser jeg en case som potensielt er 
informasjonsrik, og som kan være med å belyse fenomenet. Målet med studien er 
å beskrive hvordan en klasse bruker nettbrett som læringsressurs, med sikte på å 
produsere konkret, kontekstavhengig kunnskap. Fra Yins (2014) perspektiv 
består casestudie som forskningsdesign av fem komponenter: et forskningsspørs- 
mål, hypoteser (om det finnes), analyseenheter, logisk forbindelse mellom data og 
hypoteser og kriterier for å tolke funnene. 

Dataene fra casestudien inneholder feltnotater fra planleggingsmøter 
med lærere, observasjoner, feltnotater, blogginnlegg, som er tilgjengelig på 
skolens egen blogg, og videomateriale fra seks skoledager (11 skoletimer). 
Videomaterialet består av helklassesamtaler, samt data fra gruppearbeid 
hvor elevene ble utstyrt med kamera plassert på hodet, eller på bordet ved 
siden seg. 


Oversiktsbilde fra klasserommet. 


Casen var et prosjektarbeid som pågikk over en uke. Elevene var delt inn i 
grupper og fikk nye oppgaver hver dag gjennom ukesprosjektet. Oppgavene 
besto i at elevene skulle skrive forskjellige typer blogginnlegg. For hver opp- 
gave skulle elevene skrive et individuelt blogginnlegg. I gruppene skulle de bli 

enige om hvilke av de individuelle innleggene som var det beste og som skulle 
legges ut på klassebloggen. Alle elevene skulle i løpet av uka ha et av sine inn- 
legg på skolebloggen. 

Ved å analysere dataene, hovedsakelig video fra gruppearbeid, kan man gjen- 
kjenne en avklart praksis elevene jobber i. Praksisen kan sies å være prosjektar- 
beid i grupper med nettbrett som læringsressurs. Med utgangspunkt i data som 
er samlet inn, kan man gjenkjenne samtalene. Praksisen disse delene utgjør, kan 
sies å være konstruert av praksisarkitekturen som innebærer en kulturdiskursiv 
arrangering som kommer til syne gjennom språk og tanker som utgjør sayings. 
Her er samtalen avklart rundt gruppearbeidet, der de skal velge ut hvilket av 
gruppas bidrag som er det beste. De gir hverandre tilbakemeldinger på arbeidet 
de har utført, og spør hverandre om hjelp med nettbrettet. 

Den materialøkonomiske arrangeringen som tilføres praksisen gjennom 
nettbrettet og gruppesammensetningen, påvirker både aktiviteter og arbeid, 
eller elevenes doings som skapes gjennom bruk av nettbrettet som ressurs, og 
deling av hverandres tekster og multimodale blogginnlegg. Deling fasiliteres 
med nettbrettet som ressurs. 

Siste del av praksisarkitekturen, som består av det sosialpolitiske, kommer 
til syne gjennom elevenes forhold til hverandre, til læreren og til nettbrettet, 
deres relatings. Elevene ser ut til å ha et avklart forhold til hverandre i gruppa, 
og til de andre medelevene i klasserommet. Hvem som gir hjelp, og hvem som 
tar imot hjelp. Forholdet til nettbrettet ser ut til å være avklart ved at elevene 
har en utbredt delingskultur. Saying, doings og relatings bygger altså på en 
enighet blant deltagerne, og skaper den intersubjektive forståelsen for praksi- 
sen de er en del av. Selv med denne forståelsen mellom deltakerne påvirkes 
praksisarkitekturen av meg som forskeren. Hvordan jeg påvirker praksisen, er 
ikke like tydelig, men med min tilstedeværelse og kameraets tilstedeværelse er 
praksisen allikevel tydelig. 

Gjennom analyse av dataene ser det ut til at elevene har et avklart forhold til 
praksisen de er en del av. Saying, doings og relatings bærer preg av tydelig 
praksisarkitektur. 


Diskusjon 
Ved gjennomgang av videodata og feltnotater kommer det tydelig frem at min 
påvirkning på datagenereringen endrer metoden og metodevalget. Ved en 

refleksiv bruk av datamaterialet, altså ved å bruke datamaterialet for å belyse 
egen tilstedeværelse, selv når jeg ikke er til stede i filmen, vil jeg diskutere dette 
i lys av praksisarkitektur, og bruke dette for å reflektere over forskeren i meto- 
den, og metoden hos forskeren. Målet er ikke å sette metodene opp mot hver- 
andre for å se hvilke som er best, men for å diskutere forskjellene de skaper, og 
se nærmere på hva det betyr når man ser på ulike video- og actionkameradata 
i de ulike praksisarkitekturene som skapes. 

Som nevnt fremsto datamaterialet fra det som etter hvert ble pilotprosjektet 
som uoversiktlig, og datamaterialet fra en tydeligere definert praksis i klasse- 
rom som mer oversiktlig. Praksisarkitekturen utenfor klasserommet består i 
stor grad av andre doings - en annen kontekst enn den de er vant med fra 
klasseromsundervisningen. Relatings kan også sies å være uavklart, da jeg som 
forsker kommer inn som en elevene skal forholde seg til. Det endrer følgelig 
sayings også. Elevene tas ut av sine vante klasseromsomgivelser, der det er en 
klar struktur på undervisningen, og de må i dette skape en felles forståelse og 
skape mening. Sosial struktur og mening ser ut til å skapes ved bruk av mobil- 
telefoner og nettbrett. 

Denne friksjonen kommer ikke til syne i samme grad i klasseromsdata, der 
elevenes rolle, både i forholdet til andre elever, nettbrett og lærer virker kjent 
og avklart. I klasseromsdataene er ikke forskeren så tydelig til stede, men kan 
allikevel sees i samtalen elevene fører. Ved denne tilstedeværelsen endres elev- 
enes sayings. Dette kan sees ved at elevene forholder seg til forskeren gjennom 
samtaler om kameraet. Samtalen føres ut fra at forskeren og kameraet er aktø- 
rer i konteksten (Frers, 2009). Aksjonskameraet som elevene er utstyrt med, og 
kameraene som er plassert i klasserommet, er en del av det intersubjektive 
rommet som utgjør konteksten. 

Gjennom begge prosjekter har jeg sett på hvordan elevene forholder seg til 
hverandre i mer eller mindre dagligdagse situasjoner. Innenfor sosiologi er 
etnometodologi en retning hvor man studerer folks handlinger i dagligdagse 
situasjoner, og hvordan folk skaper mening og følger regler og normer i disse 
situasjonene (Garfinkel, 1964) - i etnometodologien har den type forhand- 
lingsbasert aktivitet, og aktivitet med åpent utfall enda større vekt enn innen- 
for praksisarkitekturbegrepet. For å studere hvordan mobile digitale verktøy 
kan brukes som læringsressurs ved å studere grupper som er vant til å bruke 
disse redskapene i undervisningen, er det følgelig en dagligdags situasjon jeg 
vil studere nærmere. 

Forskerrollen 


I dette avsnittet vil jeg diskutere forskerens rolle i praksisen som studeres. Ved å 
se på eksempler fra data som er blitt generert gjennom egne notater og video, 
vil jeg diskutere hvordan forskerrollen påvirker metodevalget, og metodeval- 
get påvirker forskerrollen, og hvordan dette påvirker dataene som genereres. 
Problemstillingen som skal belyses gjennom forskningen, er: Hvordan kan 
mobile digitale verktøy brukes som læringsressurs? 

Etter gjennomføring av første prosjekt opplevdes det som vanskelig å jobbe 
med dataene, da det var noe uavklart hva elevene skulle gjøre. «Datainnsamling» 
ble i stor grad «dataprodusering». Dermed ble andre prosjekt gjennomført 
inne i klasserommet, hvor det var læreren som initierte skolearbeidet. I disse 
dataene er det en avklart læringssituasjon, som ved første øyekast fremsto som 
mer oversiktlige data, og derfor i større grad fremsto som «datainnsamling». 
En del av åpenheten rundt datagenereringen jeg vil ha fokus på, innebærer å 
diskutere utfordringene og de uforutsette vendingene datagrunnlaget og ana- 
lysene har tatt. Dette igjen på bakgrunn av to forskjellige metodiske tilnær- 
minger til feltet. Ved første analyse av datamaterialet fra første runde reflekterte 
jeg rundt begrensninger ved metoden som var brukt. Bakgrunnen for dette var 
at dataene fra første datainnsamling ved første blikk fremsto som rotete og 
uoversiktlige, både for deltagere (i selve situasjonen) og forsker (i situasjonen 
og i analysen). 

Gjennom økt utøvelse av refleksivitet ser jeg tydelig at det ikke kun er data- 
ene i seg selv som påvirker analysen, men hele prosessen av datagenerering, 
som jeg er en viktig del av. For å belyse hvordan jeg har påvirket praksisarki- 
tekturen, ser jeg gjennom feltnotater at min tilstedeværelse er svært tydelig. 
Dette gjelder i begge feltarbeidene. 

Følgende sitat er hentet fra feltnotater gjort under prosjektet som ble gjen- 
nomført utendørs på museum. Feltnotatene ble skrevet under og etter at pro- 
sjektet ble gjennomført. Før feltarbeidet ble gjennomført, hadde jeg klare tanker 
om hvilke typer data jeg ville ha. Refleksivitet og sincerity rundt oppdagelsene 
man gjør i feltet, som skiller seg fra oppfatningen man hadde før man gikk ut i 
feltet, er viktig for å reflektere rundt hvilke data det er man har skapt. 


«Det er jo derfor jeg i utgangspunktet ville ut, for å sette det i den konteksten jeg ville se 
det i. Jeg ser at det ikke nødvendigvis er så enkelt, det blir et tilgjort handlingssted jeg 


skaper.» (Egne notater) 

Gjennom notatet kommer min tilstedeværelse i de intersubjektive rommene 
svært tydelig frem. Forskeren ville ta elevene med i en kontekst, sted og tid 
definert av forskeren. Denne konteksten påvirker deres språk og deres relasjo- 
ner. Jeg, som forskeren, er også en del av deres relasjoner, ettersom jeg er den 
som initierte denne praksisen. Det fremstår her som om jeg tar stor plass, og at 
dette påvirker praksisen som finner sted. Hva er det da som studeres? Om det 
er et handlingssted og en kontekst som kun eksisterer der og da, observeres en 
svært spesifikk praksis hvor forskeren spiller en svært stor rolle. 
Dette utdypes gjennom følgende feltnotat: 


«Men så fort elevene er vant med læringssituasjonen så er jo utgangspunktet for at læring 


skal finne sted et annet enn om de ikke har gjort det før.» (Egne notater) 


Igjen viser notatene at læringssituasjonen jeg har skapt, oppleves som noe 
annet enn elevenes vanlige læringssituasjon. Notatene bidrar til sincerity i fors- 
kningen ved å synliggjøre endringen i synet på datagenereringen fra før den 
fant sted til da den fant sted. 

I denne prosessen var jeg ikke en del av elevenes arbeid, da elevene beveget seg 
rundt i grupper. Observasjonene ble derfor springende. Tilstedeværelsen i en 
praksisarkitektur som omhandler refleksivitet i forskningen, kommer også til 
syne i videodata, da fra elevenes s tåsted. 


Hva er det egentlig 
vi skal gjøre. a`? 


Den ser det 
jeg ser. ikke 
sant? 


Måten å fremstille data i illustrasjonen er inspirert av Eric Lauriers «graphic transcript» (Laurier, 2014). 

Dataene viser at elevene er usikre på hva de skal gjøre: «Hva er det egentlig vi 
skal gjøre?» Dette påvirker diskursen i gruppa, som påvirker relasjonene elev- 
ene imellom. Sincerity og åpenhet rundt hva som påvirker datagenereringen, 
er viktig i videre tolkning av data. 

Følgende datautklipp viser igjen elevenes usikkerhet rundt hva de er bedt 
om å gjøre. En elev leser opp en tekst fra en plakat, og responsen fra en med- 
elev fremstår som en spøkefull kommandering. 


Les hva som står 
der nå. Les hva 


som står. 


Det er uklart for elevene hva de skal gjøre, og forskerens rolle i å påvirke arki- 
tekturen er veldig synlig. Usikkerheten elevene opplevde rundt hvordan opp- 
gaven skulle løses, kommer til syne i elevenes kommentarer om hva de skal 
gjøre. Hvordan de skulle løse oppgaven var uklart. I samtalene rundt dette ble 
forskerens rolle tydelig. Jeg var ikke ute etter å se en så tydelig forskerrolle. 
Som en følge av dette ville jeg endre praksisen. 

Gjennomgang og analyse av data gjorde det klart at det er dataene innhen- 
tet i klasserommet som skal analyseres for å belyse bruk av mobile digitale 
verktøy som artefakter i en sosial setting. Egen tilstedeværelse i datagenere- 
ringen skulle da ikke bli så tydelig. Kameraene ble satt opp, og klassen jobbet 
med en praksis de er vant til å jobbe i. Forskeren kommer inn med et uten- 
frablikk. Å tro at man på den måten ikke er en del av datagenereringen, men 

bare driver med «datainnsamling», ser jeg gjennom videodata og egne reflek- 
sjonsnotater at er feil. Jeg påvirker i stor grad praksisarkitekturen, og er en 
del av den. Endringen i egen oppfattelse av hva som skulle finne sted under 
datagenereringen, og hva som ble oppfattet som tilfelle da jeg var der, kom- 
mer til syne gjennom feltnotater. Selv om jeg som forsker ikke initierte 
læringssituasjonen som skulle studeres, var jeg i stor grad til stede i 
datagenereringen. 


«... det å dra med seg så mye utstyr skaper en avstand — når jeg syns det er vanskelig å 


ta plass så tar jeg kanskje enda større plass.» (Egne notater) 


Sincerity og refleksjon går her ut på hvordan jeg oppfatter at kameraer og utstyr 
skaper en distanse. Ikke bare endrer det praksisen som utspiller seg og blir en 
del av det intersubjektive rommet som påvirker kontekst og relasjoner, det gjør 
også meg som forsker til en aktør i praksisarkitekturen. Usikkerheten rundt 
egen rolle påvirker også datagenereringen. I videre notater kommer usikker- 
heten omkring hva som observeres, til syne. 


«Kan jeg stole på egne observasjoner? I det å vite at man ikke får med alt ligger en uro i 


å fokusere feil.» (Egne notater) 


Notatet viser den kjente utfordringen det er å velge ut hva man fokuserer på, 
og tanken på at dette er med og påvirker det jeg observerer av praksisen som 
utspiller seg. 


Du treffer ikke 
fjeset hennes i 


hvert fall. 


Hvem filmer jeg nå 
forresten? Treffer 
jeg deg nå? 

Gjennom videodata blir den utfordringen til en observerbar del av datamate- 
rialet: Forskerrollen inngår i feltet som en del av praksisarkitekturen ved elev- 
enes fokus på kameraet de har blitt utstyrt med. 

Det materielløkonomiske rommet er endret av den materielle virkeligheten 
som nå består av et kamera. Det sosialpolitiske rommet påvirkes ved at elevene 
filmer hverandre. Denne påvirkningen kommer til syne gjennom samtaler. 
«Hvem filmer jeg?» Det sosiale samspillet endres gjennom utstyr forskeren har 
plassert der. De intersubjektive rommene er ikke klart avgrenset og forstått. 

Følgende data viser også hvordan forskeren har plassert elevene i en noe 
annen praksis enn den de er vant med. 

Relasjonene elevene imellom, og språket deres, påvirkes av konteksten som 
inneholder forskerens blikk gjennom kameraet. 


Nå må du passe på 
hvor du ser, for 
det kameraet tar 
opp alt 


Jeg skjønner ikke. 
Hæ? 


Ved gjennomgang av dataene blir det også tydelig at data fra første datainn- 
samling fortjener større plass i analysen enn å være et pilotprosjekt. Her ser det 
ut som om den faste strukturen som kan sees i data fra klasserommet, ikke er 
like gjeldende. Det fremstår uoversiktlig, men i dette ligger også mange inter- 
essante data. Elevene fremstår som noe mer enn bare elever med faste regler og 
normer for det å være elev i et klasserom. Gjennomgang av data fra klasserom- 
met øker også innsikten om hvordan forskerens rolle i datagenereringen 

endrer praksisen som finner sted, selv om det finner sted innenfor elevenes 
kjente rammer, som klasserommet kan sies å være. Heller enn å forsøke å skape 
data hvor jeg er minst mulig til stede, har jeg fokus på å være åpen, og etter- 
strebe økt refleksivitet og sincerity om hvordan jeg er til stede i dataene. Denne 
åpenheten skaper økt refleksjon rundt forskningsprosessen. 


Konklusjon 


I dette kapittelet har jeg hatt fokus på sincerity og refleksivitet som et mål i 
kvalitativ forskning. Dette har jeg gjort gjennom å være åpen om hvordan jeg 
har innhentet, eller i stor grad, vært med og produsert data, og diskutert hvilke 
begrensninger og muligheter metodologien muliggjør. Med utgangspunkt i 
dette har jeg sett nærmere på hvordan sincerity også innebærer å være åpen for 
hva dataene inneholder, selv om det var noe annet enn det som var synlig for 
meg ved første gjennomgang. Gjennom åpenhet om prosessen og åpenhet ut 
mot dataene fremstår ikke én av de gjennomførte metodologier bedre enn den 
andre. De forskjellige metodene for å generere data gir forskjellig kunnskap 
om feltet i fokus. Ved å bruke praksisarkitektur som analyseverktøy for å belyse 
egen plass i datagenereringen fremstår det tydeligere hvor stor påvirkning jeg 
har, uansett hvor lite direkte tydelig jeg er i videodataene. Dette er en nyttig 
måte å belyse egen praksis for å få økt innsikt innover, og økt åpenhet utover. 
Hvilke roller man tar i datagenereringen, avhenger av metodevalg. Det avhen- 
ger imidlertid også av hvem man er som forsker, og hvordan man finner sin 
plass som en del av de intersubjektive rommene i praksisen man forsker i. 
Noen forskere er mer synlige enn andre i datagenerering, men ingen er usyn- 
lige (Lofland, Snow, Anderson & Lofland, 2006). I omtalte praksiser ville jeg 
endre praksisen jeg ble en del av ved å være en mindre del av den. Ved å endre 
metode, ville jeg være en observatør av noens praksis heller enn en del av den. 
Ved gjennomgang av dataene ser jeg at dette ikke er mulig. Forskjellige meto- 
der påvirker forskeren og forskningsobjektene, og dermed praksisen man og 
de er en del av, på ulike måter. Mye av det som er dokumentert, er samtaler 
hvor elevene ikke forstår hva de skal gjøre. Bruken av GoPro-kameraet gjør 
også dataene springende og ufokuserte. Dataene fra andre datainnsamling er 
også videodata, men det som filmes, er i større grad velregissert. Elevene kjen- 
ner sin plass og sin rolle, i klassen, klasserommet og i gruppearbeidet. Dataene 
er observasjoner av skoletimer og arbeidsmåter elevene er kjent med. Det som 

er dokumentert, er ryddig, kameraene står (i stor grad) i ro, og teknikken fun- 
gerer. Forskerrollen i klasserommet fremstår også som mer avklart for alle 
involverte. Forskeren er en observatør med kamera som vil studere deres van- 
lige arbeidsmåter. 

Endring av praksis endrer utdanning, og følgelig læring som finner sted. 
Gjennom endring av praksis endres også hva jeg lærer om åpenhet og selvref- 
leksivitet, og hvordan jeg lærer dette. Endringen av praksis er uunngåelig når 
man kommer inn som forsker, og man påvirker praksisen på forskjellige måter 
gjennom ulike metoder. Ved å trekke inn teori om praksisarkitektur for å 
belyse min egen rolle og plassering blir det mer tydelig hvordan jeg påvirker 
hele forskningsprosessen, og hvordan metodene jeg velger å bruke, påvirker 
forskningsobjektene og dataene som genereres. 

Skygging som metode 

i lederutvikling i 
praksisopplæringen i 
barnehagelærerutdanningen 


Karin Hognestad og Marit Bøe 


Abstract 


This chapter argues that qualitative shadowing is a powerful resource in leadership 
preparation in early childhood teacher education. This chapter emerged through the 
discussion of the experience from two doctoral studies and the benefit of qualitative 
shadowing as a research methodology in studying leadership practices. Our analyses 
demonstrates that qualitative shadowing can be translated and adapted to new local 
contexts of work based learning and thus strengthen research-based education. The 
main findings are that shadowing as an explorative, reflective and ethical practice 
can facilitate reflective engagement between students and practitioners and further 
enrich leadership preparation and development. To better understand how leadership 
preparation takes place we have discussed leadership learning from the community of 


practice perspective. 


Keywords: Reflective shadowing, leadership preparation, early childhood teacher 


education, leadership as social practice. 


Introduksjon 


Dette kapittelet argumenterer for skygging som metode i lederutvikling i praksis 


i barnehagelærerutdanningen. Ved å ta utgangspunkt i materialet fra to egne 

doktorgradsarbeider som har utforsket skygging som en deltagende metode i 
ledelsesforskning i barnehagen, diskuterer dette kapittelet skygging som metode 
for læring. Skygging er en forskningsmetode som kort kan beskrives som «obser- 
vasjon i bevegelse», hvor den som skygger, fotfølger en bestemt profesjonsutøver 
i sitt dagligdagse arbeid i en avtalt tidsperiode, hvor hensikten er å undersøke 
hva som faktisk gjøres (Czarniawska, 2007, 2014; McDonald, 2005; McDonald 
& Simpson, 2014). Resultatene fra doktorgradsarbeidene viste at skygging som 
forskningsmetode bidro til ny praksisnær kunnskap om ledelse, og at skygging 
bidro til refleksjoner over egen ledelsespraksis (Bøe, 2016; Hognestad, 2016). Et 
interessant spørsmål som dukket opp i etterkant av doktorgradsarbeidene, var 
hvordan kvalitativ skygging kan bidra til lederutvikling i praksisopplæring i 
barnehagelærerutdanningen. I undervisning i høyere utdanning er det krav og 
forventninger om å bruke kunnskap fra forskning for å skape innovative 
utdanninger (Meld.St.16, 2017, 8. 45). Å utforske skygging videre berører derfor 
et viktig område om hvordan forskningsresultater kan omsettes og tilpasses nye 
lokale kontekster og på den måten styrke forskningsbasert undervisning. 

Interessen for skygging som metode i lederutvikling er knyttet til det for- 
sterkede fokuset på ledelse og lederopplæring i barnehagelærerutdanningen. 
Som et resultat av evalueringen av førskolelærerutdanningen og behovet for at 
utdanningen må forberede studentene bedre på rollen som pedagogiske ledere 
og personalledere (NOKUT, 2010), er ledelse tydeliggjort i Forskrift om ram- 
meplan for barnehagelærerutdanning (Rammeplan for barnehagelærerutdan- 
ning, 2012). Dette har ført til at ledelse er løftet fram som eget kunnskapsområde 
i barnehagelærerutdanningen: Ledelse, samarbeid og utviklingsarbeid (LSU), 
der kunnskap om pedagogisk ledelse, ledelsesteorier og ledelsesprosesser i 
organisasjoner er et uttalt læringsutbytte. Med økt satsing på ledelse i grunn- 
utdanningen er målet at utdanningen på en bedre måte skal ruste studentene 
til å møte praksisfeltets krav og forventninger. 

Forskning har reist tvil om teoriene og modellene som presenteres i barne- 
hagelærerutdanningen, fungerer som redskaper i håndtering av den pedago- 
giske lederrollen, og at teoriene er for generelle og i for liten grad 
kontekstspesifikke (Ødegård, 2011, s. 237). Også fra andre fagfelt har ledel- 
sesteorier blitt kritisert for ikke å møte de ledelsesutfordringene ledere står 
overfor i sin daglige praksis (Alvesson & Sveningsson, 2003; Irgens, 2011; 
Mintzberg, 2009; Tengblad, 2012). Fokus på praksisnær kunnskap er framhe- 
vet og etterspurt i den nye meldingen til stortinget «Kultur for kvalitet i høyere 

utdanning» (Meld.St.16, 2017). Innenfor forskningstradisjoner med et prak- 
sisperspektiv på ledelse hevder Tengblad (2012) at det er viktig å se på ledelse 
som en sosial praksis og kontekstuell prosess, og å lære av hvordan ledere bru- 
ker sin praktiske kunnskap i håndtering av kompleksiteten i lederarbeidet. 
Tengblad ser ledelse som dagligdagse praksiser og som et håndverk som krever 
erfaring, ferdigheter og artisteri (Tengblad, 2012, s. 5). 

Med ledelse forstått som praksis hvor ledelse formes gjennom hverdagslig 
arbeid, utforsker dette kapittelet lederutvikling i praksisopplæring i barnehage- 
lærerutdanningen. Videre i kapittelet blir refleksiv skygging gjort rede for, før 
analysen presenteres. Etterpå diskuterer vi skygging som metode for læring 
med Lave og Wenger (1991) sin forståelse av læring i praksisfellesskapet. 


Skygging som metode 


Skygging kan ha forskjellige former og har blitt brukt både i ledelsesforskning 
med et praksisperspektiv på ledelse og innenfor utdanning. McDonald (2005) 
har foretatt en gjennomgang av litteratur på skygging og funnet at det særlig er 
tre former for skygging som nevnes: 1) skygging som metode for å dokumen- 
tere atferd og oppgaver, 2) skygging som metode for erfaringsbasert læring, og 
3) skygging som metode for å forstå roller eller perspektiver (McDonald, 
2005). Disse to siste formene for skygging kan være tett forbundet med hver- 
andre. Forskjellen vises i hva som er hensikten med skyggingen, om hensikten 
er at den som skygger, er en forsker som forsøker å få innsikt i en rolle ut fra en 
profesjonsutøvers synsvinkel, eller om den som skygger, er en profesjonsutø- 
ver som skal få innsikt i en rolle med en hensikt om å utvikle og forbedre sin 
egen kompetanse (McDonald, 2005). Disse perspektivene på skygging skaper 
en ramme for å forstå hvordan skygging som metode ligger i spenningsfeltet 
mellom hverdagspraksis, læring og forskning (Frers, 2017). 

Skygging tillater den som skygger å bevege seg med og følge etter profe- 
sjonsutøveren i sann tid og gir mulighet til å frembringe detaljerte data på 
hverdagspraksis. 


Coupled with the fact that shadowing research does not rely on an individual's account 
of their role in an organization, but views it directly, means that shadowing can pro- 
duce the sort of first-hand, detailed data that gives the organizational researcher access 


to both the trivial or mundane and the difficult to articulate. (McDonald, 2005, s. 457) 

Det er nettopp den daglige praksisen slik den utspiller seg, som er utgangs- 
punktet for den som skygger og den som skygges til å dele førstehåndserfarin- 
ger (McDonald & Simpson, 2014). Dette betyr at skygging som metode ikke på 
forhånd kan planlegge hvilke temaer som skal være i fokus, men isteden ledes 
dette av profesjonsutøverens bevegelser og situasjoner som oppstår. En kvalitet 
i skygging er muligheten til å samtale underveis om felles førstehåndserfarin- 
ger og å reflektere sammen over dem (McDonald & Simpson, 2014). Slik får 
den som skygger, tilgang til de dagligdagse lederhandlingene, tankeprosessene 
og oppmerksomheten i handling som kan artikuleres (Nicolini, 2013). Nicolini 
(2013) mener at skygging gir tilgang til handlinger, men at dette ikke er nok i 
seg selv for å få en forståelse av intensjoner og meningen i den observerte 
handlingen. En handling inneholder kunnskap, og derfor må oppmerksomhe- 
ten rettes mot både det som skyggen gjør og sier. 

Samtalene kan skje både underveis i form av spontane kontekstuelle inter- 
vjuer og/eller etterpå gjennom planlagte stimulated recall-intervjuer, og være 
direkte knyttet til handling og kunnskapen som realiseres i handling (Bøe, 
Hognestad & Waniganayake, 2016). Situasjonene og omgivelsene former 
spørsmålene som stilles og samtalens innhold. Ifølge McDonald (2005, s. 457) 
blir lederhandlingene kontekstualisert gjennom intervjuene, hvor deltagerne 
får en større forståelse fordi deltagerne er til stede der lederhandlingene skjer. 
Kontekstuelle intervjuer i skygging kan derfor være viktig for å utfylle infor- 
masjonen som man får ved å dokumentere handlingene. I enhver intervju- 
situasjon er det viktig å være oppmerksom på hvordan ulike oppfatninger kan 
føre til at man snakker forbi hverandre, selv om partene tilsynelatende snakker 
om samme sak. Gill, Barbour, og Dean (2014) oppmuntrer partene til å reflek- 
tere sammen underveis i skyggingen fordi det kan bidra til å klargjøre leder- 
handlingene. I motsetning til tradisjonelle intervjusituasjoner hvor man sitter 
stille, skaper det en ekstra utfordring å utdype hverandres oppfatninger fordi 
refleksjoner oftest skjer i bevegelse. 

I kontekstuelle intervjuer er det ikke alltid tid til å gå videre med eller i dyb- 
den av interessante ting som dukker opp i den faktiske situasjonen der og da. 
Særlig i barnehagen kjennetegnes arbeidet av tempo og bevegelse, der barne- 
hagelederen flytter seg fra aktivitet til aktivitet med korte intervaller. Fordi den 
som skygger, også kontinuerlig må vurdere hvordan skyggingen kan forstyrre 
profesjonsutøveren minst mulig, kan det være vanskelig å samtale underveis. 
Stimulated recall-intervju kan utfylle skyggeobservasjon og kontekstuelle 

intervju og gi dypere innsikt i meningene og hensikten med den observerte 
handlingen (Burgoyne & Hodgson, 1984). Stimulated recall-intervju innebæ- 
rer å vise dokumentasjoner fra skyggeobservasjonene som utgangspunkt for 
samtale, og ved å stimulere til gjenkalling gjennom dokumentasjon er hensik- 
ten å få fram tanker og følelser som den som ble skygget, hadde i handlingen 
(Hodgson, 2008). 


Stimulated recall, on the other hand, involves playing back the recorded protocol to 
the individuals and asking them to describe more fully their thoughts, ideas, and 
emotions that either were going through their mind or of which they were in some 
ways aware of at the time or during the particular activity. Thus, stimulated recall 
allows a person to describe more fully his or her experience at the time of activity 
and also the reasons and purposes for acting as he or she did. (Burgoyne & Hodgson, 


1984, S. 163) 


Stimulated recall-intervjuer i skygging kan bidra til å gjøre eksplisitt noe som 
kanskje i utgangspunktet var taust og spontant, og å knytte refleksjon til noe 
som nylig er erfart og en beskrivelse av det som er nært. 

Skygging som inkluderer samtaler både underveis og etterpå, kan oppmun- 
tre til at deltagerne oppdager lederhandlinger og kan reflektere sammen over 
disse. På denne måten er skygging en deltagende metode som knytter handling 
og refleksjon sammen. 


Metode og analyse 


Våre doktorgradsarbeider som dette kapittelet tar utgangspunkt i, er kvalita- 
tive skyggestudier av pedagogiske ledere i barnehagen. I doktorgradene har vi 
utforsket ledelse gjennom video-observasjon, kontekstuelle intervjuer, video- 
stimulated recall-intervjuer og et fokusgruppe-intervju (Bøe, 2016; Hognestad, 
2016). I dette kapittelet danner doktoravhandlingene utgangspunkt for en 
sekundær-analyse (Heaton, 2008). Sekundær-analyse involverer bruk av eksis- 
terende data som er innhentet med en annen hensikt, som retter seg mot en ny 
forskningsinteresse som er forskjellig fra det opprinnelige arbeidet (Heaton, 
2008). Til forskjell fra originalanalysen, som hadde fokus på skygging som 
forskningsmetodologi, har sekundær-analysen fokus på skygging som metode 
for læring. Vi var de samme forskerne som foretok den sekundære analysen 
som i det originale forskerteamet. 

Med utgangspunkt i den originale analysen, ble det gjort en ny innholds- 
analyse av materialet (Creswell, 2013). Fra en teoridrevet innholdsanalyse av 
materialet var fokuset forskjellen mellom skygging som metode for forskning 
og som metode for læring. Kunnskapen om skygging som forskningsmetode 
guidet sekundæranalysen. I analyseprosessen så vi på alt materialet vi hadde 
om hva som karakteriserte kvalitativ skygging som forskningsmetode, og dette 
utledet til tre nye kategorier i skygging som metode for lederutvikling. Tabellen 


under viser fasene i analyseprosessen i sekundær-analysen: 


Tabell 1 Sekundær-analyse med utgangspunkt i den opprinnelige analysen. 


Fase 1: Fase 2: Fase 3: 
Fokus i original analyse er kvalitativ Fokus i sekundzranalyse er Resultat 
skygging som forskningsmetodologi. kvalitativ skygging som metode 

for lering 
Empirigrunnlag: Empirigrunnlag: 
Kvalitativ skygging med video-observasjon, to kvalitative og tolkende 
kontekstuelle intervjuer, videostimulated skyggestudier (ph.d.) 
recall-intervjuer og fokusgruppeintervju. 
Bruk av video i skygging fanger ledelse som Stimulated recall-intervju åpner for — Skygging som 
respons til situasjonen. forståelsen av praksis og undersøkende 
Kontekstuelle intervju ga viktig innsikt i praksiskunnskap. praksis. 
ledernes refleksjoner over det som ble gjort (Video-)observasjon kan fange Skygging som 
og sagt, men forskerne savnet mere rom for å detaljer i ledelsespraksis. refleksiv praksis. 
følge opp og utdype disse refleksjonene. Skygging kan styrke refleksiv praksis Skygging som 
Kvalitativ skygging gir data på praktisk og faglig utvikling i ledelse. etisk praksis. 


kunnskap. 

Skygging fanger praksis som noe mer enn 
bare handling. 

Kvalitativ skygging er en kraftfull 
forskningsmetodologi som kan gi ny 
forståelse av ledelse. 

Video-observasjon og videostimulated recall- 
intervju gir data om forståelse av 
lederpraksis. 

Skygging kan bidra i faglige 
utviklingsprogrammer med fokus på ledelse. 
Kunnskap om ledelseskonteksten er 
betydningsfull med tanke på etiske hensyn i 
forskning. 

Kvalitativ skygging som tolkende metodologi 
åpner for at forsker og informant er engasjert 
i samtaler hvor ledelsespraksiser konstrueres. 
Skygging synliggjør personalledelse 
sammenvevd med pedagogisk praksis og 
hierarkiske og demokratiske lederhandlinger. 


Kontekstuelle intervjuer gir 
informasjon om hvordan lederen 
møter konkrete krav fra situasjonen 
og lederens overveielser i 
handlingen. 

Kunnskap om ledelseskonteksten er 
betydningsfull med tanke på etiske 
hensyn i lederopplæring. 

Skygging synliggjør personalledelse 
sammenvevd med pedagogisk 
praksis og hierarkiske og 
demokratiske lederhandlinger 

Resultater 


De tre kategoriene som ble utarbeidet gjennom sekundær-analysen, var (1) 
Skygging som undersøkende praksis, (2) Skygging som refleksiv praksis, og (3) 
Skygging som etisk praksis. Videre i teksten blir resultatene presentert. 


Skygging som undersøkende praksis 


Gjennom skygging som observasjon i bevegelse kommer den som skygger, 
nær den praksisen som utspiller seg. Fra doktorgradsarbeidene har vi hentet 
fram et eksempel på observasjonsdata som skygging kan fremskaffe. I motset- 
ning til intervjudata eller samtale som gir informasjon om hva profesjonsutø- 
veren sier at hun gjør, som hun er bevisst på og kan artikulere, viser 
skyggeobservasjonene hvordan pedagogiske ledere i barnehagen håndterer 
uforutsette situasjoner, og hvordan de kombinerer rollene ved å være barne- 
hagelærer og leder samtidig. Eksempelet viser lederhandlingene som gjøres 
når den pedagogiske lederen spontant iverksetter et uformelt møte på sin 
avdeling: 


Det er tidlig på morgenen på småbarnsavdelingen, og den pedagogiske lederen og to 
assistenter sitter på golvet i en sirkel sammen med barna som er opptatt med å kjøre 
med småbiler, bygge klosser og lese bok. En av guttene sitter på fanget til den peda- 
gogiske lederen og forteller henne at han gjør sit-ups. Mens dette skjer, får den peda- 
gogiske lederen øye på Trude, en av assistentene som kommer inn i rommet. De 
hilser på hverandre og småprater litt om været før assistenten setter seg ned på golvet 


sammen med de andre. 


Den pedagogiske lederen benytter muligheten når alle er til stede til å informere assisten- 
tene om hva som står på dagens plan. Fordi det er for kaldt til å være ute for de minste 
barna, forteller hun at planene må endres. Hun foreslår at de kan ha male- og lekegrupper, 
og sammen snakker de om innholdet i lekegruppene og hvordan barnegruppen skal for- 
deles. Den pedagogiske lederen forklarer hvordan innholdet passer i forhold til framti- 


dige planer, før hun foreslår hvilke assistenter som skal ha ansvar for de ulike gruppene. 


Samtidig som dette spontane møtet på golvet pågår, veksler personalet mellom å 
være i dialog med barna og hverandre. Når møtet er ferdig, reiser assistentene seg og 
går i gang med å organisere de ulike aktivitetene de er blitt ansvarlige for, og den 


pedagogiske lederen hjelper til med å fordele barna i riktige grupper. 

I denne situasjonen kommer praksiskunnskap til uttrykk i handling ved at 
lederen arrangerer dette uformelle møte på gulvet med sitt personale for å løse 
utfordringen ved at den eksisterende planen må endres. Ved at skygging er 
undersøkende i sin natur, avdekkes flere lederhandlinger som er tett sammen- 
vevd med hverandre i det uformelle møtet. Først tar lederen en strategisk 
beslutning om at dagens plan må endres før hun informerer personalet om 
dette. Lederen inviterer til dialog om den nye planen for dagen før hun fordeler 
personalresursene ved å delegere ulike oppgaver til assistentene. Skygging som 
undersøkende praksis fører den som skygger, tett på lederarbeidet i hverdags- 
livet hvor lederen kommuniserer, mener og handler sammen med sine medar- 
beidere. Ved at skygging gir tilgang til å gi rike og fyldig beskrivelser av 
handlinger som oppstår der og da, og som man ikke vet på forhånd at skal skje, 
kommer lederens erfaringskunnskap til syne. Som en utforskende praksis gir 
skygging tilgang til hvordan lederhandlinger som gjøres, skapes som responser 
på nye og uforutsette situasjoner. 


Skygging som refleksiv praksis 


Resultater fra skyggeprosessen i doktorgradsarbeidene viste at når forskeren og 
informanten var til stede på samme sted og delte førstehåndserfaringer, var de 
begge deltagende på den måten at de opplevde og kjente på kroppen det som 
skjedde i situasjonen og kunne dele dette. I skyggeprosessen ble kontekstuelle 
intervjuer initiert av både skyggen og den som ble skygget. I begynnelsen av 
skyggeprosessen var de kontekstuelle intervjuene mer rettet mot fakta og orga- 
nisering, mens etter hvert som skyggen og den som ble skygget ble bedre kjent, 
endret innholdet i de kontekstuelle intervjuene seg til tanker og refleksjoner 
om ledelse. Et eksempel fra våre observasjonsdata viste at mens den pedago- 
giske lederen reiste seg fra en lek-situasjon med en gruppe barn og gikk rundt 
på avdelingen, kunne samtalen underveis vise hennes begrunnelse for dette: 


Som leder er det viktig for meg å gå rundt og se at alt er ok. Jeg skaffer meg oversikt 
over barn og voksne på min avdeling. Noen ganger kan jeg sitte ned med barna, men 


jeg må gå rundt for å få oversikten. 


Ved å snakke sammen der og da begrunnet barnehagelederen hvordan hand- 
lingen var en observasjonsrunde, og at dette var en viktig lederhandling for å 
få oversikt. 

Ofte var det ikke nok tid til å dele refleksjoner med utgangspunkt i handling 
i en travel hverdag, og skyggestudiene viste at stimulated recall-intervjuer var 
fruktbare fordi de ga anledning til å ta opp igjen refleksjoner skyggen og den 
som ble skygget hadde gjort i handlingen. I forrige avsnitt presenterte vi obser- 
vasjonsdata som viste et uformelt møte på gulvet, og i stimulated recall-inter- 
vju over hendelsen etterpå utdypet lederen handlingen ved å gi tilkjenne hva 
hun tenkte i situasjonen: 


Det jeg hadde tenkt var at jeg skulle ta den samtalen med alle tre da, når vi hadde 
kommet alle sammen på jobb, det gjorde jeg jo som jeg hadde tenkt. Jeg hadde jo en 
tanke med å spørre Trude om hun ville ta den maleaktiviteten i går for jeg veit at hun 
gjør det på en positiv måte. Hadde jeg spurt den andre assistenten, hun hadde gjort 
det hun og, men hun gjør det ikke med samme gleden for hun har ikke den samme 
interessen for maleaktivitet som Trude har. Hun er mer på den at det blir søl, og at 
man sitter på en stol og maler og sånn, mens Trude kan slippe seg helt løs, det gjør 
liksom ikke noe om de får maling på hele seg, det er liksom ikke det som er viktig. 
Det er aktiviteten og hvordan barna har det som er viktig. Så det var veldig bevisst på 


at jeg valgt henne. 


Når forskeren viste den pedagogiske lederen dokumentasjonen av handlingen, 
åpnet det opp for at den pedagogiske lederen kunne forklare og faglig begrunne 
hvorfor personalets interesser og kompetanse var utgangspunkt for ressursfor- 
delingen. Når informanten reflekterte over sin lederhandling, som i denne 
sammenhengen var ressursfordeling, hadde skygging den refleksive kvaliteten 
i seg at skygging skapte en forbindelse mellom handling og hensikten med 
handlingen. 


Skygging som etisk praksis 

I skygging var det etiske dilemma som viste seg gjennom hele skyggeproses- 
sen, og det var ikke mulig å være forberedt på alt som skjedde på forhånd. 
Forskerne måtte forholde seg til etiske utfordringer etter hvert som de oppsto 
og dette krevde etisk ansvarlighet hele tiden mens man var i bevegelse. 

Etiske hensyn i skyggeprosessen var for eksempel situasjoner hvor forskerne 
måtte være sensitive til hvilke metoder skyggen skulle bruke for å skaffe infor- 
masjon om lederhandlingene. Bruk av video var krevende både fordi det 
krevde teknisk utstyr og kompetanse, og fordi det forutsatte kontinuerlige 

etiske vurderinger av hva og når man ikke skulle filme. I doktorgradsarbeidene 
ble video-observasjon brukt, og videoklipp ble videre brukt som stimuli i 
stimulated recall-intervju. Å kunne se handlingene og situasjonen om igjen på 
video sammen med informanten ga anledning til kunnskapsdeling og felles 
refleksjon mellom skyggen og den som ble skygget. Selv om det var utfor- 
drende å innhente data med blokk og blyant gjennom feltnotater, både fordi 
handlinger skjedde i et hektisk tempo, og fordi lederhandlingene var kom- 
plekse og overlappet hverandre, hadde feltnotatene også en viktig funksjon. 
Gjennom feltnotater ble lederhandlinger registrert og gitt egne kommentarer 
som var til hjelp for å gjenkalle bestemte situasjoner som det kunne være inter- 
essant å snakke sammen om etterpå. I studenters lederopplæring i barnehagen 
løfter bruk av video fram etiske og praktiske spørsmål knyttet til personvern. 
For å ivareta etiske hensyn kan feltnotater være hensiktsmessig og gi tilstrek- 
kelig dokumentasjon som utgangspunkt for refleksjon i en praksissituasjon. 

Andre etiske hensyn kunne handle om hvor nær skyggen kunne være den 
pedagogiske lederen uten å gå i veien for hennes arbeid. Et eksempel på dette 
var når forskerne kontinuerlig måtte vurdere når og hvor det var mulig å 
snakke med den pedagogiske lederen for å forstyrre arbeidet minst mulig. 
Etisk praksis handlet også om å tenke gjennom hvordan skyggen skulle opptre 
overfor barna i barnehagen og resten av personalgruppa. Fordi den pedago- 
giske lederen var i samhandling med både barn og andre voksne, var etisk 
ansvarlighet spesielt viktig ved dokumentasjon av enkeltepisoder som kontakt 
med foreldre, personale og barn fra andre avdelinger og pedagogisk utfor- 
drende situasjoner som oppsto. 

På småbarnsavdelingen erfarte vi at det var viktig å plassere kroppene på en 
slik måte at vi ikke virket skumle og invaderende. Ved å sette oss ned på gulvet, 
svare barna med blikk-kontakt og smil og respondere forsiktig på barnas hen- 
vendelser virket det som at vi som forskere ble akseptert av barna. På avdelin- 
ger med de store barna kunne vi være mer tilbakeholdne og passive og vi ble 
derfor raskt heller uinteressante enn skremmende voksne. Selv om det øvrige 
personalet også hadde fått informasjon fra sin leder om at det var henne vi 
skulle skygge, var det likevel viktig underveis i skyggeprosessen å opptre hen- 
synsfullt og høflig også overfor resten av personalet. 

I skyggeprosessen var det tydelig hvordan skyggen ikke bare erfarte fors- 
kningsetisk praksis, men også erfarte hvordan etiske utfordringer og hensyn 
var en del av yrkesetikk i praksis i lederens hverdag. Dette kunne blant annet 

handle om hvordan lederen tilpasset sin ledelse til ulike medarbeidere og kom- 
plekse situasjoner, der lederen måtte balansere og bruke faglig skjønn i etiske 
dilemmaer som oppsto. På den måten gir skygging som etisk praksis mulighet 
til å utforske og lære om yrkesetikk i barnehagen. 


Skygging som metode i lederutvikling 


Med utgangspunkt i de tre kategoriene skygging som undersøkende, refleksiv 
og etisk metode drøfter vi skygging i lederutvikling i barnehagelærerstudente- 
nes praksisopplæring. I kunnskapsområdet LSU har studentene praksisopplæ- 
ring i en barnehage, der de skal lære om ledelse med arbeidsplassen som 
læringsarena. Dette kapittelet legger til grunn at ledelse forstås som praksis der 
ledelse formes gjennom hverdagslig arbeid. En slik forståelse får konsekvenser 
for hvordan studentene lærer ledelse. Når et praksisperspektiv på ledelse er 
utgangspunktet, handler dette om at studenten lærer ledelsespraksis gjennom 
deltagelse i barnehagefellesskapet. Denne tilnærmingen innebærer at all ledel- 
sesaktivitet er forankret i praksiser og ikke bare ses på som aktivitet utført av 
en enkelt person alene, men at ledelsesaktiviteten oppstår i det sosiale felles- 
skapet (Nicolini, 2013). Praksis er derfor både handlinger og kunnskap der 
lederhandlingen hviler på praktisk erfaringskunnskap som det kan være van- 
skelig å synliggjøre i klasseromsundervisning. Prosessen der studentene tileg- 
ner seg kunnskap om praksis, kan forstås med Lave og Wenger (1991) sitt 
begrep legitim perifer deltakelse, som fremhever hvordan en nybegynner lærer 
i et sosialt fellesskap. Gjennom denne prosessen får studentene tilgang til 
ekspertkunnskapen som opprettholdes av det sosiale fellesskapet i den daglig- 
dagse praksisen, og som inneholder normer og verdier som skaper retning og 
disiplinerer det profesjonelle arbeidet. Legitim perifer deltagelse ser derfor ikke 
læring bare som en kognitiv prosess, men like mye som en sosial prosess som 
handler om tilhørighet, engasjement, samhandling og utvikling av identiteter 
(Lave & Wenger, 1991, s. 95). Når studenten starter sin lederpraksisperiode, er 
det ikke bare å absorbere nye kompetanser, eller å reprodusere dem. Å lære 
ledelse handler om både å delta i praksisfellesskapet og å stille spørsmål ved 
det som skjer (Lave & Wenger, 1991). Studenten er derfor i et læringsforhold 
der hun på den ene siden må engasjere seg i den eksisterende praksisen for å 
forstå den og kunne delta i den. På den andre siden må hun utforske og utfor- 
dre det eksisterende for å utvikle sin egen lederidentitet. Som Frers (2017) 

argumenterer for i kapittel 1, krever en metode for læring derfor mer en ren 
formidling av kunnskap, den må engasjere og gi rom for utforskning som 
innebærer at man må sette seg i spill og utsette seg for brudd og forstyrrelser. 
Skygging som metode for lederutvikling tar hensyn til at læring skjer gjennom 
kroppsliggjorte erfaringsbaserte handlinger der kvaliteten er å åpne for en 
aktiv utforskende bevegelse for studenten som skygger sin praksislærer. 

Som kjernemedlem i praksisfellesskapet fungerer praksislæreren som 
rollemodell for studenten, hvor hennes lederhandlinger utforskes og er en 
viktig kilde for kunnskapsutvikling. Som rollemodell observeres hun av stu- 
denten som blir kjent med og utforsker barnehagelærerens praksiskunnskap. 
Med henvisning til blant annet Freire argumenterer Biesta (2009, s. 41) for at 
utdanning må handle om prosesser der studenten utvikler selvstendighet og 
autonomi i sin tenking og handling. Når barnehagelederen som rollemodell 
blir utforsket, knyttes skygging til praksisen hun deltar i. Den praktiske 
kunnskapen til barnehagelederen/praksislæreren er av stor betydning for 
hva slags lederhandlinger studenten får innsikt i. Når praksislæreren er rolle- 
modell i skygging, er hensikten imidlertid noe mer enn at studenten skal 
kopiere og herme etter praksislærerens handlinger. Praksislæreren fungerer 
som en agent for læring (Schön, 2009, s. 224) som inngår i samtale med stu- 
denten både underveis og etterpå. Styrken i skygging kan nettopp være sam- 
talen som skjer i sammenheng med det studenten observerer og blir 
oppmerksom på der og da. Ved at skygging gir rom for å dele refleksjoner 
over handling kan intuitive refleksjoner som ofte faller i gråsonen i de dag- 
ligdagse situasjonene, bli ivaretatt og artikulert. Dersom ikke student og 
praksislærer har metoder for å reflektere sammen om deres refleksjon i 
handling underveis og etterpå, kan vurderingene som gjøres i forberedelse 
av en handling, gå tapt. 

Gjennom å reflektere med praksislæreren der og da og etterpå er mulighe- 
ten til stede for å få innsikt i meningen og hensikten handlingene bærer i seg. 
Med skygging som metode for læring utvider Schön (2009) sitt refleksjons- 
begrep fordi praksislæreren ikke bare er engasjert i en individuell «samtale 
med situasjonen» for å utøve ledelse, men også er engasjert i kollektiv refleksjon 
sammen med studenten. Gjennom dette kan studenten få innsikt i barnehage- 
lederens kunnskap som ligger innebygget i lederens handlingsmønstre. 
Ledelse handler om mer enn å ta i bruk lederverktøy fra en verktøykasse som 
velges på forhånd (Klev & Vie, 2014). Når student og barnehageleder benytter 

seg av muligheten til samtaler underveis og deler sine refleksjoner i handling, 
er dette med på å utvide studentens forståelse av hva det vil si å bli en pedago- 
gisk leder. 

I skygging kan det imidlertid være en fare for at ekspertmakten til den som 
skygges, kan dominere og styre samtalen med tatt for gitt-sannheter. Dersom 
selvstendighet og autonomi i tenking og handling skal utvikles hos studenten, 
må skygging gi rom for samtaler der den som skygges, praksislæreren, ikke 
bare er opptatt av sine egne tolkninger av praksis, men også er åpen for aner- 
kjennelse av skyggens, studentens, tanker og tolkninger. Samtalens bidrag gir 
først verdi dersom samtalen bærer preg av en etisk praksis. Kinsella (2012) 
løfter fram dialogen som et kriterium for etisk praksis: «The practitioner ori- 
ented toward phronesis is aware of and concerned with not only his or her own 
interpretations in practice but also the dialogic possibilities implicit in the 
recognition of the interpretations of clients, co-workers, and others (Kinsella, 
2012, S. 49). I skygging får dette betydning for læringsprosessen på den måten 
at skyggen og den som skygges, begge er ansvarlig for saklig å finne mening i 
den andres utsagn, stille spørsmål og engasjere seg i mulighetene for hvordan 
praksissituasjonen kan møtes på nye måter. Spesielt viktig når skygging brukes 
i lederutvikling, er at begge parter har ansvar for å anerkjenne hverandres tolk- 
ninger og reflektere sammen om disse slik at skyggeprosessen har læring i 
fokus og ikke vurdering av barnehagelærerens praksis. 

Ved å følge etter og skygge lederen observerer studenten oppgavene som gjø- 
res, mens overveielsene og vurderingene som ligger til grunn for handlingene, 
kan man først få innsikt i gjennom samtale. I skygging kommer studenten nær 
barnehagelærerens praksis som forholder seg til kontinuerlige endringer og 
situasjoner som oppstår der praksiskunnskap realiseres. Biesta (2015, s. 21) er 
opptatt av hvorfor det er nødvendig å utvikle praksiskunnskap i utdanning, og 
han mener studenter kan utvikle dette gjennom «studying the virtuosity of 
experienced educators, trying to see how it functions, how it is embodied, 
where it is done explicitly, where it is held back precisely for educational rea- 
sons, and so on». Schön (2009) forklarer denne kunnskapen som en refleksiv 
kunnskap der profesjonsutøveren benytter teoretisk kunnskap og erfaring, og 
anvender og tilpasser kunnskapen til situasjonen. I klasseromsundervisning 
kan man ikke lære denne kunnskapen gjennom teoretiske forklaringer og 
modeller, og skygging som metode for læring bidrar til at lederutdanning ikke 
ensidig handler om å tilegne seg teoretisk kunnskap. Det nærmeste en kan 


71 


KAPITTEL 3 


komme i klasseromsundervisning, er ifølge Nussbaum å bruke skjønnlitteratur 
på veien til å bli en profesjonell yrkesutøver (Nussbaum i Gustavsson, 2000, s. 
193). Hun argumenter for bruk av skjønnlitteratur i kunnskapsutvikling, fordi 
i skjønnlitteratur åpnes det opp for å møte andre menneskers tanker og vurde- 
ringer og deres erfaringer som springer ut av konkrete situasjoner. Yrkesetiske 
narrativer og praksisfortellinger kan ut ifra denne argumentasjonen være viktig 
i lederutdanning der erfaring er fraværende. Skygging bidrar til å skifte blikk 
fra å skulle velge teori, teknikker og oppskrifter som skal brukes som utgangs- 
punkt for handling, til en praktisk kunnskap der man må kommunisere, mene 
og handle sammen med andre mennesker og situasjonen som oppstår. 


Konklusjon 


Med et praksisperspektiv på ledelse har vi argumentert for at studenters leder- 
opplæring må skje i nærhet til praksis (Mintzberg, 2009; Tengblad, 2012). Mer 
spesifikt har fokuset vært hvordan skygging som metode i lederutvikling i prak- 
sisopplæringen i barnehagelærerutdanningen kan bidra til å utvikle praktisk og 
anvendbar kunnskap om ledelse. Erfaringslæring som grunnlag for lederutvik- 
ling løfter fram praksislæreren som rollemodell og læringspotensialet som lig- 
ger i praksislærerens ledelsesutøvelse og ekspertkunnskap i praksisfellesskapet 
(Lave & Wenger, 1991). Ved at student og praksislærer deler førstehåndserfa- 
ringer og reflekterer sammen over disse, er ikke hensikten at studenten skal bli 
lik praksislæreren, men undersøke og utforske sitt syn på ledelse i samhandling 
med praksislæreren. Ved å anerkjenne skygging som en utforskende, refleksiv og 
etisk praksis kan skygging fremme utviklingen av praksisnær ledelseskunnskap. 
Studiet til Sell og Vala (2017) viser hvordan studenter gjennom skygging får 
innsikt i den erfaringsbaserte ledelseskunnskapen til barnehagelederen. Fordi 
skygging er intim og relasjonell i sitt særpreg, krever skygging en etisk bevisst- 
het om relasjonen mellom student og praksislærer som kan sikre en utforskende 
tilnærming til praksis, i motsetning til at samtalen dreier seg om hva som er 
riktig eller gal praksis. Implikasjoner av studiet kan knyttes til Nasjonale ret- 
ningslinjer for barnehagelærerutdanning som vektlegger at studentene skal få 
anledning gjennom praksisopplæringen til å være deltagende, utforskende og 
observerende i pedagogisk virksomhet i barnehagen og få trening i å reflektere 
over praksis (Rammeplan for barnehagelærerutdanning, 2012, s. 8). For prak- 
sisopplæringen betyr det at man må erkjenne at høyskole og praksisfelt må 

møtes i et ansvarlig samarbeid hvor det ikke handler om å overta hverandres 
roller, men isteden utnytter og videreutvikler ledelseskunnskap som springer ut 
fra egne kunnskapsbaser. En felles ansvarlighet for studentens lederopplæring 
kan støtte og utvikle den forskende studenten gjennom skygging som metode i 
praksisopplæringen i barnehagelærerutdanningen. 

Studentperspektiv på skygging som 
metode for lederopplæring i praksis 


Ingunn Sælid Sell og Heidi Østland Vala 


Abstract 


This chapter presents the experiences of students in early childhood education using 
qualitative shadowing as method for exploring contextual leadership in practical trai- 
ning. The chapter is based on an inquiry inspired by a socio-constructive approach and 
consists of focus group interviews with third-year students at the University College of 
Southeast Norway. In the practical leadership training, which is a part of the course 
«Leadership, cooperation and development», the students develop their contextual lea- 
dership competence as they follow and observe the early childhood education teacher. 
The discussion explores the students’ experiences through Biestas theory of educational 
purpose. The experiences of the students indicates that shadowing is a purposeful method 


for development of contextual leadership knowledge, and that the early childhood field 


is an important area for leadership development in early childhood teacher education. 


Keywords: Qualitative shadowing, early childhood teacher education, leadership, reflec- 


tion, active learning 


Introduksjon 


I dette kapitlet loftes skygging som leringsmetode frem, og diskusjonen 
bygger pa barnehagelærerstudenters erfaring med skygging som metode 

for utvikling av lederkompetanse i praksis. Skygging er en metode som er 
brukt for læring spesielt knyttet til lærlingprogrammer og for innhenting 
av datamateriale til forskningsarbeid (Arman, Vie & Åsvoll, 2012, s. 301). 
Skygging som metode vil si at den som skygger, følger etter og observerer 
en bestemt profesjonsutøver i arbeidet, for å få øye på hva som faktisk gjø- 
res, og skyggingen foregår i en avtalt tidsperiode (Czarniawska, 2014, 
s. 44). Tidligere studier har vist at skygging kan være en hensiktsmessig 
metode for å studere barnehagelæreres ledelsesutøvelse (Hognestad & Bøe, 
2017). I vår undersøkelse har barnehagelærerstudentene fulgt etter prak- 
sislærer i det daglige arbeidet i barnehagen for å få øye på hva slags leder- 
handlinger praksislærer utfører. 

Ledelseskompetanse er en sentral del av barnehagelærerens profesjons- 
kunnskap (Følgegruppe for barnehagelærerutdanning, 2016, s. 63.) For å 
mestre arbeidet i barnehagen må barnehagelæreren inneha kontekst- 
relevant lederkompetanse (Eik, Steinnes & Ødegård, 2016, s. 79-81). 
Barnehagelærerutdanningen skal ha fokus på praksistilknytning og profe- 
sjonsperspektiv, og studentene skal være deltakende, utforskende og 
observerende i praksisperiodene (Kunnskapsdepartementet, 2012, s. 8). 
Dybdelæring i utdanningen forutsetter en balanse mellom teoretisk og 
praktisk kunnskap. Dette skal gjøre studentene i stand til å reflektere og 
handle riktig i ulike situasjoner, gjennom varsomhet og respekt. Å skape 
læreprosesser som ivaretar dette, er utfordrende. Undervisningen må gi 
rom for å oppdage mening i teori og for at studentene gjennom trening i 
virkelige og praksisnære situasjoner kan bygge bro mellom de ulike kunn- 
skapsformene (Gjøsæter & Kyvik, 2015). Praksisbarnehagen som lærings- 
arena kan bidra til noe mer enn utprøving av teori, og kan være en arena 
for kollektive læringsprosesser (Kaarby & Lindboe, 2016). Hensikten med 
dette kapitlet er å finne ut hvordan skygging som læringsmetode kan 
bidra til lederutvikling i barnehagelærerutdanningen. Følgende problem- 
stilling ligger til grunn for diskusjonen: Hvilke erfaringer har barnehage- 
lærerstudenter med bruk av skygging som metode for lederutvikling i 
praksisopplæringen? 

Det empiriske grunnlaget består av tre fokusgruppeintervjuer med 
tredjeårsstudenter i barnehagelærerutdanningen. Studentenes erfaringer 
blir diskutert i lys av teori om utdanningens bidrag til utvikling av 
ledelseskompetanse. 

Bakgrunn for undersøkelsen 
Kontekstbasert ledelseskunnskap i utdanningen 


Barnehagelærerprofesjonen består av varierte oppgaver innen pedagogisk 
ledelse knyttet til barn, medarbeidere, foresatte og andre samarbeidsparter 
(Eik, Steinnes & Ødegård, 2016, s. 51). Pedagogisk leder har ansvar for å lede 
og veilede medarbeiderne (Rammeplan for barnehagen, 2017). Ledelse i 
barnehagen kan sees som grunnlag for kvaliteten i barnehagens arbeid og 
innebærer styring av organisasjonen og interaktivt samspill med personalet 
(Hujala, 2013, s. 47). Ledelse i barnehagen kjennetegnes av relasjoner og 
samspillsituasjoner hvor barnehagelæreren må kunne handle riktig, ofte 
uten tid til å veie ulike handlingsalternativer opp mot hverandre (Hennum & 
Østrem, 2016). Barnehagelæreren må handle hensiktsmessig og etisk, noe 
som forutsetter at utdanningen gir studentene erfaringer med ledelse i 
barnehagekontekst (Waniganayake, 2012). Skygging som metode for kon- 
tekstbasert ledelse er egnet for utvikling av erfaringsbasert kunnskap fra 
praksisfeltet (Bøe, Hognestad, & Waniganayake, 2016; Hognestad & Bøe, 
2016). Erfaringene fra barnehagelærerstudentene i vår undersøkelse viser at 
skygging som metode for utforsking av kontekstbasert ledelse er egnet for 
utvikling av lederkompetanse. 

Skygging som læringsform er i denne sammenheng brukt i «Ledelse, samarbeid 
og utviklingsarbeid» (LSU), et obligatorisk emne for tredjeårsstudenter i 
barnehagelærerutdanningen. LSU ved Høgskolen i Sørøst-Norge (avdeling 
Telemark) inkluderer en femukers praksisperiode, og studentens kompetanse 
innen personalledelse er vektlagt. I forkant av praksis skriver studentene et ledel- 
sesnotat om egen lederutvikling parallelt med undervisningen, som en forbere- 
delse til skygging og utprøving av lederhandlinger. Høgskolelærerens rolle i 
skygging som læringsmetode er undervisning i forkant av praksis, samtale midt- 
veis og oppfølging i etterkant. I henhold til de nasjonale retningslinjene for 
barnehagelærerutdanningen skal det inngå et individuelt utviklingsarbeid i LSU- 
praksis (Kunnskapsdepartementet, 2012). I denne sammenheng er skygging brukt 
som metode for å belyse praksislærers lederhandlinger rettet mot medarbeiderne. 
Studentene har fulgt etter og observert praksislærer, og hver skyggeøkt har hatt en 
varighet på ca. 3 timer for å skape kontinuitet og få med overlappende situasjoner 
i en hektisk hverdag. Skygging består av observasjon i bevegelse og samtale mel- 
lom student og praksislærer underveis og i etterkant. Slik forstås skygging som en 

helhetlig og dialogisk prosess og som en læringsmetode for utvikling av erfarings- 
basert kunnskap (Hognestad & Bøe, 2017). I hver skyggeøkt skal studenten skrive 
feltnotater, og disse skal bestå av korte beskrivelser av praksislærers lederhandlin- 
ger i tillegg til studentens merknader og spørsmål. Feltnotatene danner grunnlaget 
for dialog mellom student og praksislærer underveis i skyggingen og i veiledning 
og samtale i etterkant. «Underveis-samtale» vil i hovedsak bestå av avklaringer og 
informasjon som praksislærer finner nødvendig i den enkelte ledelsessituasjon, 
men gir også rom for spørsmål fra studenten. Samtalen formes av konteksten og de 
situasjoner som oppstår underveis i skyggingen og bygger på felles erfaringer for 
student og praksislærer (Hognestad & Bøe, 2017). Betydningen av underveis-sam- 
tale underbygges av forståelsen av at læring forutsetter en prosess med kommuni- 
kasjon og deling av forståelse og mening (Biesta, 2011, s. 204). Skygging og 
ledelsesnotat danner grunnlag for studentens utprøving av lederhandlinger. 
Lederhandlingene er en del av en aksjonsprosess hvor studentens refleksjon og 
justering mellom hver aksjon er sentral. Pedagogikk kan forstås som etisk virk- 
somhet, og etiske vurderinger er sentralt i barnehagelærerens ledelse (Hennum & 
Østrem, 2016, s. 12-13). Under skygging må student og praksislærer ta hensyn til 
små og store rundt seg, og bruk av time-out er et etisk perspektiv ved metoden 
(Hognestad & Bøe, 2017). Både student og praksislærer må ha høy etisk bevissthet 
for å fange opp situasjoner som ikke er egnet for observasjon, og hvor skyggingen 
bør avbrytes. 


Teoretisk rammeverk 


Denne studien er forankret i en sosiokulturell forståelse av læring, som inne- 
bærer at kunnskap produseres i en prosess og i en sosial kontekst. En slik for- 
ståelse knyttes til Lave & Wenger (1991), som løfter frem praksisfellesskapets 
betydning for læring: «[...] learning as increasing participation in communi- 
ties of practice concerns the whole person acting in the world» (Lave & Wenger, 
1991, S. 49). Det å være en aktiv deltaker i et praksisfellesskap innebærer hele 
individets aktive samhandling med omgivelsene og ulike involverte aktører, og 
disse vil ha stor betydning for barnehagelærerstudentens lærings- og dan- 
ningsprosess. På bakgrunn av denne tilnærmingen belyses studentenes erfa- 
ringer med skygging i lys av utdanningens hovedformål: kvalifisering, 
sosialisering og subjektivering (Biesta, 2015). Refleksjon løftes frem som sen- 
tralt for studentenes lederutvikling. 

Tre områder for utvikling av ledelseskompetanse i 
utdanningen 


Praksisbarnehagen er læringsarena for barnehagelærerstudenten, og begre- 
pene læringskultur og kulturell læring kan belyse praksisbarnehagens bidrag 
til å skape et godt læringsmiljø for studenten. Læringskulturer eksisterer der 
hvor mennesker samhandler, og kan beskrives som læring gjennom sosial 
praksis (Biesta, 2011, s. 203). Barnehagens læringskultur avhenger av persona- 
lets daglige praksis og er en forutsetning for studentens læring. I LSU prøver 
studentene ut lederhandlinger i aksjonsprosessen etter skyggeperioden. Dette 
er en kroppslig og praktisk erfaring som kan forstås som kulturell læring 
(Biesta, 2011). Praksisbarnehagens læringskultur og studentens kulturelle 
læring kan relateres til studentens danningsprosess på veien mot å bli barneha- 
gelærer. Studentens danningsprosess kan sees i relasjon til kvalifisering (quali- 
fication), subjektivering (subjectification) og sosialisering (socialisation) 
(Biesta, 2014, 2015). Disse tre områdene for utvikling av ledelseskompetanse 
må sees i sammenheng med hverandre, og hvert område bidrar til å belyse 
barnehagelærerstudentens lederutvikling gjennom bruk av skygging som 
metode. Kvalifiseringsfunksjonen handler om overføring og tilegnelse av 
kunnskap (knowledge), ferdigheter (skills) og evner (dispositions) (Biesta, 
2015, S$. 78). I denne sammenheng innebærer kvalifisering å tilegne seg og 
utvikle ledelseskompetanse som er nødvendig for å utøve barnehagelærerpro- 
fesjonen. Sosialisering handler om at den lærende er en del av et fellesskap, og 
at man gjennom utdanningen blir en del av og påvirker bestemte sosiale, kul- 
turelle og politiske systemer. Sosialiseringsfunksjonen spiller en sentral rolle 
for overføring av ledelseskultur og ledelsestradisjoner i barnehagelæreryrket. 
Subjektivering er den siste av utdanningens tre hovedfunksjoner og omhand- 
ler hvordan studenten kan utvikle seg som subjekt. Denne prosessen dreier seg 
om hvordan kvalifiseringen kan virke inn på og bidra til å forme den enkelte 
student (Biesta, 2014, 2015). 

Refleksjon som en del av barnehagelærerens profesjonskunnskap handler 
om å skape bevissthet om egen yrkesutøvelse (Hennum & Østrem, 2016, 
s. 18). I utdanningen har refleksjon betydning for utvikling av profesjonell 
kompetanse (Schön, 2001). Refleksjon foregår i ulike former, og i denne sam- 
menheng er det relevant å trekke inn begrepene refleksjon-i-handling og 
refleksjon-over-handling (Schön, 2001). Refleksjon-i-handling skjer spontant 

«her og nå» og er knyttet til kunnskap, erfaring og intuisjon. Refleksjon- 
over-handling skjer som regel i etterkant av situasjonen og kan forklares som 
det å tenke tilbake på tidligere tanker og vurderinger. I studentenes skygge- 
prosess vil refleksjon både i og over handling være viktig for studentenes 
læring. Sentralt for refleksjonen er å fokusere på noe mer enn den praktiske 
handlingen: «Med utgangspunkt i eit refleksjonsomgrep med røter i filoso- 
fien vil eg seie at refleksjon handlar om å kaste tanken tilbake på tidlegare 
tenkt tankegods snarare enn på den praktisk pedagogiske handlinga» 
(Søndenå, 2004, s. 23). Denne formen for refleksjon betegnes som kraftfull 
og forutsetter at tidligere handlinger og refleksjoner belyses fra ulike per- 
spektiver. En slik tilnærming til utvikling av profesjonell kompetanse retter 
oppmerksomheten mot refleksjonsinnholdet. Moxnes (2017, s. 4) er opptatt 
av hvordan undervisere jobber for å styrke studentens refleksjoner. Hvordan 
studentene reflekterer og hva de reflekterer over, er dermed betydningsfullt 
for deres subjektiveringsprosess. 


Metode 
Tilnærming, utvalg og analyse 


Undersøkelsen er en strategisk case study (Creswell, 2013, s. 97-101), og casen 
i vår studie er utprøving av skygging som metode for lederopplæring i LSU- 
praksis i barnehagelærerutdanningen. Det er brukt representativt strategisk 
utvalg for innhenting av data, og tre fokusgruppeintervjuer med tredjeårs 
LSU-studenter i barnehagelærerutdanningen utgjør det empiriske grunnlaget. 
Hver fokusgruppe har bestått av 7-8 informanter. Gruppeintervjuene er gjen- 
nomført som uformelt intervju, en åpen samtale mellom forsker og informan- 
ter basert på en intervjuguide med overordnede temaer (Grønmo, 2016, s. 
167). Et fokusgruppeintervju kjennetegnes av at informantenes tanker og 
meninger møtes, og gruppedynamikken danner grunnlaget for en prosess 
hvor kunnskap konstrueres. I denne studien har forskerne vært studentenes 
lærere, noe som kan ha hatt betydning for dialogen mellom forsker og infor- 
mant. Det ble benyttet lydopptak i intervjuene, og transkripsjonene utgjorde 
39 A4-sider. Analysemetoden kan beskrives som induktiv og meningsfokusert 
(Kvale & Brinkmann, 2015). Induktiv dataanalyse innebærer å søke etter møn- 
stre i datamaterialet og organisere dataene i stadig mer abstrakte og generelle 
enheter i form av kategorier, i en «nedenfra-og-opp»-prosess (Creswell, 2013, 

s. 45). Gjennom koding, kategorisering og meningsfortetting er datamaterialet 
klassifisert, samlet i relevante kategorier og meningskonsentrert (Grønmo, 
2016, s. 267; Kvale & Brinkmann, 2015, s. 230-233). Dataanalysen har til dels 
foregått parallelt med innhenting av data og har blitt videreført og ferdigstilt i 
etterkant av datainnsamlingen. 


Etiske hensyn 

Undersøkelsen er gjennomført etter forskningsetiske retningslinjer (Norsk 
senter for forskningsdata, u.å.). Det har vært høy bevissthet knyttet til at 
forskerne i denne studien også har vært informantenes lærere, selv om det 
presiseres at et forskningsintervju uansett ikke kan betraktes som en full- 
stendig åpen og fri dialog mellom likestilte parter (Kvale & Brinkmann, 
2015, 8. 51). For å ta hensyn til asymmetrien i relasjonen mellom forsker og 
informant, og for å forebygge feilkilder, var det flere forhold det var viktig 
å ivareta i datainnsamlingsprosessen. I forkant av intervjuene fikk infor- 
mantene informasjon om innholdet i samtalen, og det ble innhentet skrift- 
lig samtykke. Samtykkeerklæringen informerte også om at det skulle gjøres 
lydopptak, og hvordan intervjuene skulle oppbevares, anonymiseres, bear- 
beides og slettes etter bruk. Det ble tilrettelagt for at informantene skulle 
ha et reelt valg om å delta eller ikke, og studentene ble informert om retten 
til å trekke seg underveis i prosessen. Informantene har brukt tid og res- 
surser for å bidra i forskningen, og i et etisk perspektiv kan spørsmålet om 
informantenes utbytte av å delta i undersøkelsen løftes frem (Creswell, 
2013, S. 55). I denne studien kan intervjuene sees som en slags oppsum- 
merende bevisstgjøringsprosess for informantene, noe studentene selv ga 
uttrykk for. 


Presentasjon av funn 


«Man så veldig mange sånne småting ...» 

Gjennom skyggingen fikk studentene muligheten til å fokusere på prak- 
sislærers samspill med barn, medarbeidere og foreldre i lange perioder. 
Studentene hadde en opplevelse av å «få med seg alt», blant annet fordi det 
var lagt klare føringer for at de ikke skulle være aktive i samspill med barna 
under skyggingen: 

Jeg synes selve metoden var veldig ålreit. At vi gikk helt ut av egentlig vår rolle i 
barnehagen, for å kunne konsentrere oss om det. Og ikke alt det andre, og ikke noe 
sånt press pa at ok, nå må jeg være den beste utgaven av meg selv når ... første dagen 


i praksis og ... Vi hadde kun skyggingen og det var veldig sånn avslappende. 


Studentene opplevde det som positivt å ha tid til å fotfølge praksislærer på 
«jakt» etter lederhandlinger. Informantene erfarte at skygging var godt egnet 
til å få øye på detaljer i lederhandlinger fordi skyggerollen ga dem anledning til 
å være tett på praksislæreren: 


Man så veldig mange sånne småting som man ikke hadde sett om man ikke 
hadde skygga. Da tenker jeg for eksempel på kommunikasjon, da, det er ikke så lett 
å se hvis man ikke er helt oppi, og hvordan kommunisere med medarbeiderne 


sine og... 


Studenten erfarte kommunikasjon som et sentralt område innen ledelse, og at 
lederhandlinger knyttet til kommunikasjon var utfordrende å få øye på der- 
som man ikke var «tett på». 


«Det å gå den veien ... og få linka det opp mot 

ledelse» 

Underveis i skyggingen gjenkjente studentene ledelsesteori i praksislærers 
handlinger. Informantene uttrykte at undervisningen i LSU hadde styrket 
deres teoretiske kunnskap: 


... og det med skyggingen, nar man skulle kjenne igjen lederhandlinger etterpå, så 


kom det meste vi hadde hatt på skolen ... egentlig frem. 


Jeg tenker jo egentlig, at jo mer kunnskap du innehar, da, jo lettere er det jo å se teori 
i praksis ... Og jo lettere er det å reflektere kritisk over både det du gjør og det andre 
gjør. For da har du veldig mye i bagasjen din. 


Disse to sitatene belyser studentenes erfaringer med å knytte teori og praksis 
sammen, og samtidig løftes teoretisk kunnskap frem som betydningsfullt for å 
identifisere ledelse i praksislærers handlinger. Samtidig bidro skyggeøktene til 
å danne et nødvendig grunnlag for å relatere praksislærers lederhandlinger til 
ledelsesteori: 

Det er en... det handler jo om at vi fikk det grunnlaget vi fikk, og det på en måte å ga 
... å se egentlig hva hun gjorde, da, og tenke: Okei, hvordan kan jeg knytte det her til 
ledelse? Det å gå den veien, på en måte, for å få linka det opp mot ledelse. Så man så 


ganske mye på de fire dagene, eller fire øktene. 


Studenten relaterte refleksjonene til egen lederrolle i etterkant av skyggingen. 
Dette viser nytten av at studentene arbeider aktivt mellom skyggeøktene, og at 
refleksjon spiller en sentral rolle for å knytte teori og praktiske handlinger 
sammen. 


«Jeg og min praksislærer ble litt enige om hvor grensa 
gikk ...» 

Ikke alle situasjoner egnet seg for skygging, og det var viktig for studentene å 
gjøre etiske vurderinger underveis i skyggingen. De etiske vurderingene var 
knyttet til studentenes rolle overfor barn, medarbeidere og foresatte. 


Ja, og det er veldig greit å informere barna om det og ... [...] Sånn at de har forstå- 
else for hvorfor du plutselig er, jeg vil ikke si avvisende, men at du inntar en annen 
rolle, da. For de har jo, de har jo opparbeidet seg en relasjon til deg, og når du da 
plutselig blir en litt sånn ... distansert, så ... da er det veldig hensiktsmessig å gi de 


en forklaring på det. 


Her ligger etiske vurderinger til grunn, og flere informanter trakk frem at 
hver student burde snakke om skyggerollen med barna. I situasjoner med 
informasjonsutveksling om barna var det spesielt viktig å være etisk 
bevisst: 


Da var det jo en fysioterapeut som skulle ta opp noe i forhold til å få lov å observere 
et barn, da [...] Og de liksom tok opp det rundt det, da. Og det ... visste ikke jeg noe 
om først, og da valgte jeg å trekke meg litt tilbake, da, for jeg følte kanskje at hun 
mamman syns det var litt ubehagelig at jeg sto der, og hun visste jo ikke en gang hva 
jeg drev med [...] Så valgte jeg a... eh ... snakke med henne etterpå, da, og forklare 


hva vi holdt på med, da, så ikke hun trodde at jeg skrev etter hva hun svarte, liksom. 


Slike etiske vurderinger henger nært sammen med bruk av pauser, eller time- 
out, i skyggingen. Studentene ga flere eksempler på hvordan hensynet til prak- 
sislærer, barn, medarbeidere og foresatte hadde bidratt til at det ble tatt 


85 


KAPITTEL 4 


time-out. Time-outene ble tatt på bakgrunn av både studentens og praksis- 
lærerens vurderinger, og ofte i samarbeid mellom de to partene. Det var viktig 
at student og praksislærer hadde snakket sammen om bruk av time-out i for- 
kant av skyggingen: 


Sånn som jeg og min praksislærer ble litt enige om hvor grensa gikk for når jeg kunne 
skygge og ikke skygge [...] Så hvis det er et eller annet med en forelder eller sånne ting, 
at du har den ... da er det time-out, liksom, at da trekker man seg vekk. Både at, ja, som 
at vi ga et tegn da for eksempel. Og det tenker jeg er veldig relevant for studenter videre 


å vite, at det er en grense for hva ... eller hvor vi skal være hen i skygging, da. 


Sitatet viser at student og praksislærer samarbeidet om etiske vurderinger både 
i forkant og underveis. Informantene presiserte at høy etisk bevissthet er viktig 
for studenter som skal bruke skygging som metode, slik at alle parter i barne- 
hagen blir ivaretatt på best mulig måte. 


«A åpne øynene fra flere kanter ...» 


Skyggerollen bidro til at informantene fikk et metablikk på praksislærers leder- 
handlinger, noe som igjen dannet grunnlag for refleksjon over egen lederrolle. 
Skyggingen ga samtidig studentene mulighet til å være aktive i egen læreprosess: 


Det jeg synes ..., ja, var litt rart, var det at det var så mye som gjentok seg hele tiden, 
At jeg hele tiden håpet på å se ..., liksom noe mer, da. Men så tenkte jeg litt over det, 
og det handlet kanskje om at jeg måtte åpne øynene enda mer, da liksom, fra flere 


kanter. Så det var jo en nyttig erfaring. 


Sitatet illustrerer hvordan studenten underveis i skyggeperioden så tilbake på 
og reflekterte over observasjonene av praksislærer. Gjennom refleksjonene 
fikk studenten nye tanker om ledelse og var aktiv i egen læringsprosess. 
Informantene trakk frem at jevnlig dialog med praksislærer, som ga studenten 
utdypende forklaringer, hadde betydning for forståelsen av lederhandlingene 
som ble observert. Videre fortalte studentene at de benyttet naturlige pauser i 
skyggingen til dialog med praksislærer: 


Det ble litt dialog, for det var noen ganger hun gjorde noe hverdagslige ting, sånn 
skjære opp frukt, da, og da var vi jo alene. Da var det jo tid til, da var det jo rom for 
dialog. Og da fikk vi i hvert fall snakket litt om det som hadde skjedd ... 

Pausene var blant annet knyttet til kjøkkenansvar, stellesituasjon, legging og møter, 
og slike pauser ble brukt til dialog. En informant var tett på sin praksislærer under 
et pedagogisk ledermøte og beskrev det som en svært nyttig erfaring: 


Jeg så jo ... fikk jo på en måte sett de litt utenfra, da. Og dratt frem, på en måte hva, 
eller de fikk frem sine tanker. Så kunne jeg prøve å sette det inn i en ... ramme, på en 


måte. Det var veldig lærerikt å på en måte høre den faglige refleksjonen de hadde. 


Det å skygge en faglig refleksjon mellom barnehagelærere ga studenten nye 
tanker. Studenten fikk mulighet til å være «flue på veggen», og det faglige inn- 
holdet og praksislærers lederhandlinger ble utgangspunkt for videre reflek- 
sjon. Informantene fremhevet praksislærers betydning som tilrettelegger og 
veileder for studentens læringsprosess: 


Vi ble litt enige på forhånd, at ikke hun alltid skulle, men hun forklarte en del hva hun 


gjorde, og hvorfor. Men sånn at jeg selv også kunne prøve å tenke litt ... 


Sitatet belyser at det kan være viktig for studentens læring å finne en god 
balansegang mellom praksislærers forklaringer og studentens egne refleksjo- 
ner. Informantene ga flere eksempler på hva som bidro til økt refleksjon: 


Jeg har jo jobba med å bli bevisst på meg selv ... og på en måte tenkt veldig mye pa 
hvilken type leder jeg ønsker å være. Og det tenkte jeg masse på i praksis, selvfølgelig. 
Og jeg merket liksom det, at hvis det var en dag jeg følte at jeg ikke hadde vært den 
jeg ville, da, så var jeg ikke fornøyd, på en måte. Altså da ... Jeg prøvde å huke tak i de 
tinga som jeg vet er viktig for meg, sånn som anerkjennelse og motivasjon og sånne 


ting ... Så jeg jobba rett og slett med de sidene jeg setter veldig høyt, da. 


Studenten viser her bevissthet rundt ledelse og har i tillegg konkrete forventninger 
til seg selv som leder. Flere av informantene beskrev hvordan bevissthet rundt egen 
lederrolle bidro til at de relaterte observasjonene av praksislærer til seg selv: 


Så tenker jeg liksom at du gikk på en måte så nærme da, til at du klarte å koble det 
opp til deg selv når du skulle være leder ... At du ville på en måte prøve å ..., ja enten 
ville det riktige som du så praksislærer gjorde eller så ville du kanskje tenke at okei ... 


jeg vil gjøre det litt annerledes når jeg skal. 


Informantens utsagn om å «gå nærme» kan tolkes både som det å være fysisk 
nær og det å være nær egne tanker. Refleksjon og dialog med praksislærer 
bidro til økt bevissthet rundt studentens utvikling som leder. Informantene 


87 


KAPITTEL 4 


opplevde at feltnotatene fra skyggeøktene var nyttige som utgangspunkt for 
samtale og refleksjon. 


«...men jeg synes det var litt utfordrende, da ...» 


Skygging som metode i praksis medførte også utfordringer, blant annet knyt- 
tet til at medarbeidere og foresatte ikke var forberedt på studentenes rolle i 
praksis. Enkelte studenter følte at de ble oppfattet som passive og lite 
engasjerte: 


Jeg fikk på en måte følelse av at praksislæreren min kanskje ikke hadde informert de 
andre medarbeiderne godt nok om hvordan den skyggingen skulle foregå, fordi 
praksislæreren hadde jo fått et spørsmål en gang; «Skal de ikke gjøre noe, liksom ... 
skal de bare gå etter deg sånn?» Så jeg tenker at det er jo dumt for oss som studenter 
også at folk skal gå rundt og tro at vi ikke gjør noe på en måte, men at ... Jeg tror ikke 


du kan få nok informasjon, nesten, om hvordan akkurat det der skal foregå da. 


Sitatet viser at informanten opplevde manglende informasjon som både ube- 
hagelig og uheldig. Studentene ønsket å fremstå som kompetente og dyktige i 
praksis, og for å forebygge misforståelser var det viktig med god informasjon 
til berørte parter. Studentene hadde ulik forståelse av hvem som var ansvarlig 
for informasjonen: 


I den barnehagen som jeg var i, så hadde praksislærer skrevet det i månedsbrevet ... 
til foreldrene. Og så hadde hun fortalt om det ... til medarbeiderne. Og så fikk vi som 
studenter i oppgave å forklare mer om det inn på avdelingsmøtet - til det øvrige per- 


sonalet - så de skulle forstå mer hva det gikk ut på. 


Nei, jeg synes det var veldig greit, men jeg informerte personalet på avdelingen, da... 
nå skal jeg skygge og hva det vil si, men jeg vet ikke om praksislæreren min sa noe i 


forkant, men jeg gjorde i hvert fall det personlig [...] 


Noen studenter forventet at praksislærer informerte medarbeidere og foresatte 
i forkant, mens andre informerte i samarbeid med praksislærer, enten på opp- 
fordring eller på eget initiativ. En annen utfordring var barn som fulgte etter 
mens studenten skygget praksislærer. Flere studenter opplevde dette som for- 
styrrende, og noen syntes det var vanskelig å unngå dialog og samspill med 
barna under skyggingen: 

Jeg syns bare det å gå rundt, også hadde du tre unger rundt deg, da ..., også liksom 
kom etter deg for de syns det var moro å gå etter deg sånn som du gjorde ... Var lik- 
som sånn du måtte se bak, når du gikk ut døra og så var det noe som skjedde med den 
ungen og sånn. Jeg synes det var litt sånn, ... selv om vi begynte faktisk første dagen, 
men jeg synes det var litt utfordrende, da ... og liksom ha ungene bak, for de syns det 


var morsomt ikke sant [...] ... mange observatører (latter). 


Studenten forsøkte å ha fullt fokus på praksislærers handlinger, samtidig var 
det vanskelig å vende oppmerksomheten vekk fra barna som fulgte etter. 
Informantene opplevde også at skygging var en ukjent og ny måte å observere 
praksislærer på: 


Ja, jeg synes det var veldig rart i starten, og jeg slet litt med å henge med ... for det var 
ikke naturlig for meg å gå og følge etter en annen person ... sånn, på en måte. Og 
praksislæreren min, hun var litt høyt og lavt hele tiden — overalt — så, ja ... Skygging 
- jeg følte liksom at jeg ikke fikk det helt til, men ... nei, jeg fulgte nå etter henne, da 
[...] Men du fikk med deg alt, da. Jeg syns det var bedre å ha en sånn observasjons- 
form, der det ikke er noen krav til at du skal ta deg av situasjoner ellers med barn, 
liksom. At ..., den ikke-deltakende, da. 


I dette sitatet uttrykker studenten at hun var ukomfortabel i skyggerollen i 
starten, noe som kan tolkes som at studenten var ukjent med skygging som 
metode. Sitatet belyser samtidig at yrkeshverdagen til den pedagogiske lederen 
var hektisk og kompleks, og at det var krevende å følge etter praksislæreren. 
Informantene trakk i tillegg frem at det kunne være vanskelig å identifisere 
lederhandlinger i praksislærers arbeid: 


Men det var liksom sånn de første gangene, så var det litt vanskelig å liksom se — var 


dette en lederhandling, eller hva var det? 


Studenten opplevde det som utfordrende å se og var usikker på egne forutset- 
ninger for å få øye på ledelseshandlinger underveis i skyggingen, og fant i dette 
tilfellet koblinger mellom observasjonene og teori om ledelse i etterkant. 
Studentene hadde behov for faglig dialog med praksislærer som hjelp til reflek- 
sjon rundt ledelse i teori og praksis: 


Av og til så hadde det vært nyttig at kanskje praksislæreren sa det, liksom. Altså 
bare sånn for å bevisstgjøre oss litt. Jeg og syns det var litt vanskelig. Å se alt, på 


en måte. 

Studenten savnet samtaler med praksislærer om det som ble observert, og 
etterlyser en aktiv praksislærerrolle. Mange av studentene som ikke hadde 
jevnlig dialog med praksislærer, opplevde det som utfordrende å reflektere 
rundt egen lederrolle. 


Oppsummering av funn 

Studentene har fått erfaringer på mange områder under skyggingen, og fun- 
nene er oppsummert i tre hovedkategorier som tas med inn i diskusjonen. Den 
første kategorien er kalt «Erfaringer med kontekstbasert ledelse» og handler 
om hvordan studentene gjennom skygging har fått mulighet til å ha fullt fokus 
på ledelse, at de har sett detaljer i praksislærers lederhandlinger, og at de har 
fått mulighet til å knytte praksis og teori sammen. Studentene erfarte teori som 
et grunnlag for å identifisere lederhandlinger i praksislærers arbeid og som et 
«verktøy» for utforsking og refleksjon knyttet til observasjonene. Den andre 
kategorien er «Erfaringer med etiske vurderinger». De etiske vurderingene er 
knyttet til studentenes rolle i skyggingen overfor barn, foresatte, medarbeidere 
og andre samarbeidspartnere. «Erfaringer med refleksjon» er den tredje kate- 
gorien og omhandler hvordan refleksjon underveis og i etterkant av skygge- 
øktene bidro til studentenes lederutvikling. Det kom frem at praksislærer var 
betydningsfull for studentenes utbytte av refleksjon. Funnene som handler om 
utfordringer ved skygging som læringsmetode, er ikke samlet i en egen kate- 
gori, men knyttet til hver av de tre kategoriene. 


Diskusjon 
Vi vil nå diskutere funnene ved å se kategoriene «Erfaringer med kontekst- 


basert ledelse», «Erfaringer med etiske vurderinger» og «Erfaringer med 
refleksjon» i sammenheng med kvalifisering, subjektivering og sosialisering. 


Kvalifisering til ledelseskompetanse 

Kategorien «Erfaringer med kontekstbasert ledelse» viser hvordan skygging 
kan bidra til utvikling av ledelseskunnskap gjennom 4 ha fokus, se detaljer og 
knytte praksis og teori sammen. Studentene gjennomgikk en kvalifiseringspro- 
sess ved å «huke tak i» praksislærers ledelseskunnskap, -ferdigheter og -evner 

(Biesta, 2015, s. 78). I skyggingen identifiserte studentene detaljerte lederhand- 
linger knyttet til blant annet lederstil, kommunikasjon og motivasjon, ledelses- 
områder som er sentrale for barnehagelæreren. Gjennom skyggeprosessene 
observerte studentene, og i refleksjon og dialog med praksislærer konstruerte 
de erfaringsbasert kunnskap. Kategorien «Erfaringer med refleksjon» viser at 
praksislærer har stor betydning for utviklingen av studentenes evne til å 
reflektere både i- og over-handling, og begge formene for refleksjon er viktige 
bidrag til studentens lederutvikling (Schön, 2001). Et eksempel på refleksjon- 
over-handling kan være studenten som sa: «Okei, hvordan kan jeg knytte det 
her til ledelse?» Studenten reflekterte over praksislærers lederhandlinger i etter- 
kant og forsøkte å relatere handlingene til egen forståelse av ledelse. Praksislærer 
er betydningsfull for at refleksjon-over-handling skal bli kraftfull. Dersom stu- 
dent og praksislærer får til kraftfulle refleksjoner, synliggjøres kunnskaps- og 
verdigrunnlaget praksis er bygget på (Søndenå, 2004). Kraftfulle refleksjoner er 
sentralt i kvalifiseringsprosessen når den erfaringsbaserte kunnskapen blir løf- 
tet frem for refleksjon og diskusjon. Kategorien «Erfaringer med etiske vurde- 
ringer» viser at etiske vurderinger og refleksjonsevne har en tett forbindelse. 
Når studenten bestemte seg for å ta time-out underveis i skyggingen fordi en 
fysioterapeut skulle be de foresatte om samtykke, kan dette forstås både som en 
etisk avgjørelse og som refleksjon-i-handling. De ulike formene for refleksjon 
er alle sentrale fordi de bidrar til en bevegelig og ikke-instrumentalistisk tenk- 
ning i kvalifiseringsprosessen (Schön, 2001; Søndenå, 2004). Enhver pedago- 
gisk ledelseshandling kan betraktes som en etisk virksomhet (Hennum & 
Østrem, 2016). Gjennom skygging får studentene erfaring og kunnskap om 
etiske vurderinger i praktisk ledelse. I et kvalifiseringsperspektiv vil det å følge 
praksislærer i samspill med barn, medarbeidere, foresatte og andre samarbeids- 
partnere gi nyttige erfaringer som studentene ikke kan få i klasserommet. Det å 
få erfaringer i en konkret barnehagekontekst er viktig for studentenes kvalifise- 
ring til profesjonen (Eik et al., 2016). Skygging åpner for at studentene kan fa et 
metablikk på lederrollen, et eksempel er studenten som erfarte at en forelder så 
usikkert på henne når hun sto bak praksislærer og noterte under en samtale. 
Slik kan det argumenteres for at skygging bidrar i kvalifiseringen når studen- 
tene i samspill med praksislærer tilegner seg erfaringsbasert ledelseskunnskap. 
I dette LSU-prosjektet ble kunnskapen i etterkant av skyggingen prøvd ut gjen- 
nom ledelsesaksjoner som beskrevet under «Skygging som læringsform i 
LSU-praksis». 

Subjektivering som en del av utviklingen mot 
ledelseskompetanse 


Kategorien «Erfaringer med kontekstbasert ledelse» viser at den teoretiske 
forkunnskapen hadde betydning for studentenes utbytte av skyggingen. 
Gjennom skyggeprosessen reflekterte studentene over lederhandlinger og 
ledelsesteori og bidro aktivt i egen læringsprosess. Studentene erfarte teori 
både som et grunnlag for å identifisere lederhandlinger i praksislærers arbeid 
og som «verktøy» for utforsking og refleksjon knyttet til observasjonene fra 
skyggeøktene. I subjektiveringsprosessen er refleksjoner over forholdet mel- 
lom lederhandlinger og ledelsesteori sentralt for studentenes lederutvikling. 
Praksislærer må være aktiv i relasjonen til studenten, i et dynamisk fellesskap 
hvor de bygger kunnskap, og hvor studenten kan utvikle seg som subjekt 
(Biesta, 2014, s. 18). Informantene trakk frem at «passe grad» av dialog med 
praksislærer ga studentene mulighet til «å tenke sjøl», og skygging kan på 
denne måten bidra til utvikling av ansvarlighet hos barnehagelærerstuden- 
tene. Biesta (2014, 2015) trekker frem det relasjonelle perspektivet i utdan- 
ning, og relasjonen mellom praksislærer og student er av spesiell betydning 
for studentenes subjektiveringsprosess. Dersom praksislærer ikke inntar en 
aktiv rolle overfor studenten, kan det være hemmende for studentens dan- 
ningsprosess. Dynamikken mellom student og praksislærer er avhengig av at 
begge parter bidrar i kunnskapsutviklingen. Hognestad og Bøe (2017) presi- 
serer at hensikten med skygging er at studentene skal bygge sin egen leder- 
identitet, og ikke kopiere praksislæreren. Kategorien «Erfaringer med 
refleksjon» viser at skygging som metode skaper rom for at student og prak- 
sislærer i fellesskap kan få frem kraftfulle refleksjoner som fremmer studen- 
tens subjektiveringsprosess. Begrepene frigjøring og overskridelse kan belyse 
hva kraftfulle refleksjoner kan bidra til (Biesta, 2014; Søndenå, 2004). 
Frigjøring og overskridelse kan sees som en måte å prøve ut «sannheten» på, 
en mulighet til å tenke at ting kan være på andre måter, altså en mangfoldig- 
gjøring av sannheten (Foucault, 1984). Refleksjonsprosessen innebærer 
overskridelse av grenser i både egne og andres forventninger, tenkemåter og 
handlingsmønster (Frers, 2017). Kritisk refleksjon og overskridende tanker 
rundt observasjoner og feltnotater fra skygging kan sees som et «frigjørende 
eksperiment» som fremmer læring og bidrar til studentens lederutvikling 
(Biesta, 2014, s. 99-100). 

Sosialisering på veien mot ledelseskompetanse 

Begrepene læringskultur og kulturell læring (Biesta, 2011) belyser praksisbarne- 
hagen som læringsarena. I et sosialiseringsperspektiv gir skygging av den erfarne 
praksislærer studenten innsikt i barnehagelærerprofesjonens kultur og tradisjo- 
ner (Biesta, 2015). Praksisbarnehagens læringskultur kommer blant annet til 
uttrykk gjennom organisering, i praksislærers oppfølging av studenten og i 
skyggeprosessens gjennomføring. Kategorien «Erfaringer med etiske vurderin- 
ger» kan sees isammenheng med praksisbarnehagens læringskultur. Informasjon 
og avklaring om studentens skyggerolle må deles med barn, foresatte, medarbei- 
dere og andre samarbeidspartnere. Samtidig må studenten ha god kjennskap til 
skygging som metode slik at misforståelser kan forbygges og studenten mestre 
skyggerollen. Kategorien «Erfaringer med kontekstbasert ledelse» belyser at 
hverdagen i barnehagen er hektisk og kompleks, og at det kan være utfordrende 
å følge etter praksislæreren, som er rollemodell, leder og veileder for både barn, 
medarbeidere og studenter. I tillegg kan det være vanskelig å vende oppmerk- 
somheten vekk fra barna og konsentrere seg om skyggingen. I skyggingen får 
studentene være tett på praksislærer som rollemodell, og de får mulighet til å 
oppdage detaljer i praksislærers ledelse. En slik erfaring med å få «virke sammen 
med» en erfaren profesjonsutøver i barnehagen er en viktig del av sosialiserin- 
gen. Noen av studentene ble slitne av det intense fokuset under skyggingen, noe 
som gjorde det utfordrende å få øye på lederhandlinger. Dersom studenten opp- 
lever skyggerollen som ukomfortabel, kan det være vanskelig å holde fokus. 
Informantene løftet frem at praksislærerne hadde ulik vurdering av hva som var 
relevant å skygge. Dette kan være et uttrykk for ulike læringskulturer i praksis- 
barnehagene. Ulikhetene resulterte i at studentene erfarte skygging i ulike situa- 
sjoner. Kategorien «Erfaringer med refleksjon» viser at praksislærer er sentral i 
det å skape en læringskultur preget av en åpen holdning og en nysgjerrighet på å 
utforske egen praksis. En informant uttrykte: «Hun (praksislærer) har skikkelig 
fått gravd rundt i hodet ... så det har vært veldig, veldig bra.» Slik er praksislæ- 
rers aktive rolle overfor studenten et uttrykk for en læringskultur som fremmer 
studentens læring. En læringskultur kan også være hemmende. Utsagnet «[...] 
det hadde vært greit om hun (praksislærer) hadde sagt litt ting rundt, da, en gang 
i blant» belyser viktigheten av dialog mellom student og praksislærer. Refleksjon 
foregår som oftest best sammen med andre, der man kan konstruere kunnskap 
sammen. Skal studenten kunne reflektere, må det gis tid og rom for det. Kulturell 

læring forstått som kroppslig aktivitet og erfaring understøtter det å se skygging 
som en sosialiseringsprosess (Biesta, 2011, s. 203). Læring er en kulturell hand- 
ling hvor kunnskap og kompetanse tilegnes gjennom kroppen og i et sosialt 
fellesskap, og utprøving av ledelseshandlinger er viktig for studentens 
lederutvikling. 


Avslutning 


Dette kapitlet har løftet frem studentenes erfaring med skygging som lærings- 
metode i «Ledelse, samarbeid og utviklingsarbeid» (LSU), et emne for tredjeårs- 
studenter i barnehagelærerutdanningen. Erfaringene studentene har fått i 
skyggeprosessen, er konkretisert i kategoriene «Erfaringer med kontekstbasert 
ledelse», «Erfaringer med etiske vurderinger» og «Erfaringer med refleksjon», og 
diskutert i lys av kvalifisering, subjektivering og sosialisering (Biesta, 2014, 
2015). Biesta presiserer hvordan disse tre områdene for utvikling av ledelses- 
kompetanse henger tett sammen og ikke kan sees adskilt, noe denne undersøkel- 
sen også viser. Våre funn fra studentenes erfaring med skygging som 
læringsmetode understøttes av Hognestad og Bøe (2017), som beskriver skyg- 
ging som undersøkende, refleksiv og etisk praksis. Gjennom skyggeprosessen i 
LSU-praksis skal studentene utvikle kunnskap om barnehageledelse, noe som 
skal gjøre dem i stand til å utøve faglig skjønn, etisk vurdering og ledelse som 
barnehagelærere. En reflektert leder tilpasser og bruker sin teoretiske kunnskap 
i organisasjonens kontekst og i ulike situasjoner (Schön, 2001, s. 224-225). Det 
er nødvendig å bygge bro mellom teoretisk og praktisk kunnskap for å utvikle 
reflekterte praksisaktører (Gjøsæter & Kyvik, 2015, s. 41). Skyggeprosessen som 
studentaktiv læringsform kan fungere som «brobygger» mellom praktisk og teo- 
retisk kunnskap og som bidrag til studentenes lederutvikling. Når spenningsfel- 
tet mellom teori og praksis utforskes, har etiske vurderinger og refleksjon-i og 
over-handling stor betydning (Schön, 2001). En skyggeprosess som inkluderer 
og aktiverer studentene i kritisk refleksjon, og hvor dialog og interaksjon med 
praksislærer er en sentral del av prosessen, er nødvendig for lederutvikling. 
Videre viser studien at praksisbarnehagen som læringsarena bidrar til en annen 
type kunnskap enn det teoriundervisning gjør, en erfaringskunnskap som er 
nødvendig for å forstå hva ledelse i barnehagen egentlig består i (Hognestad & 
Bøe, 2017). Praksislærers bidrag i lederopplæringen er sentralt, og en implika- 
sjon av studien er blant annet at utdanningsinstitusjonen må fremme 

praksislæreren som rollemodell og refleksjonspartner for studenter i praksis. 
Det argumenteres dermed for styrking av praksisbarnehagens rolle som lærings- 
arena i barnehagelærerutdanningen. Skygging som metode kan bidra til at erfa- 
ringskunnskap og teoretisk kunnskap møtes gjennom refleksjon og dialog 
mellom student og praksislærer. 

Studentaktiv forskning 


- Metode(r) for utvikling av 
kompetanse 


Anne Grethe Mjøberg 


Abstract 


This chapter focuses on student-active research. The empirical data provides insights 
into both research methods and research and inquiry as a method of work and demon- 
strates the ambiguity in the concept of method. The discussion describes how learning 
trajectories are developed in the «opportunity room» created in the interaction bet- 
ween teaching, research and practice. Reflection in action and guidance appear as key 
concepts in the learning process. The analysis shows that student-active research helps 
develop subject-specific competences and a range of professional skills. Student-active 
research also helps develop research students who can stimulate further research or 


exploratory work methods in educational activities. 


Keywords: Student-active research, research and inquiry, concept of method, learning- 


trajectories, reflection in action 


Introduksjon 


I dette kapitlet rettes fokus mot «studentaktiv forskning». Samhandling mel- 
lom undervisning, forskning og praksis blir belyst, og kompetansen som 
utvikles løftes fram. Læringsbanebegrepet og teori relatert til en refleksiv prak- 
sis anvendes. Fokus rettes eksplisitt mot refleksjon omkring metoder i lærings- 
prosessen og kompetansen som utvikles hos så vel studenter som lærere ved 
gjennomføring av forsknings- og utviklingsarbeid (FoU-arbeid). Følgende 

problemstilling er formulert: Hvilken kompetanse utvikles gjennom samspill 
av metoder i studentaktiv forskning? 

Fasene i et utviklingsarbeid synliggjøres, og studentenes refleksjoner rundt 
planlagte og gjennomførte metoder som leder til ny kompetanse, presenteres 
og drøftes. En videre refleksjon over refleksjonene, en metalæringsprosess blir 
synliggjort. Det søkes å løfte fram erfaringer og skape en bevissthet rundt 
denne læringen, hvordan prosessene foregår, hva innholdet er (Postholm & 
Moen, 2009, s. 49), og hvilken kompetanse som utvikles. 

Begrepet «studentaktiv forskning» avklares med referanse til sentrale sty- 
ringsdokumenter. Et situert perspektiv med fokus på læring gjennom deltakelse 
knyttes til læringsbanebegrepet, og er valgt som rammeteori for analyse av kva- 
litative data fra forskningsprosjektet «Studentaktiv forskning». Metode blir i 
hovedsak belyst og drøftet parallelt med analyse og formidling av data. Det syn- 
liggjøres hva studentene definerer som metoder, og hvordan disse bidrar til 
utvikling av studentenes kompetanse. En slik tilnærming til metodebegrepet gir 
mulighet for en drøfting av empiri i spenningsfeltet mellom forskningsmetoder 
og praktisk anvendelse av metode. Dette er gjort for å synliggjøre metodebegre- 
pet som en del av en utforskende praksis. En svakhet kan være at metodologien 
da blir utydeliggjort. På den annen side, kan et slikt valg føre til at metodebegre- 
pet blir en sentral komponent gjennom store deler av presentasjonen. 


Teoretisk referanseramme 


Studentaktiv forskning 
Forskningsmeldingen (Meld. St. 18, 2012-2013, s. 65) uttrykker at «Regjeringen 
ønsker å legge til rette for at flere studenter far praktisk erfaring med forskning 
og utvikling i løpet av studietiden, såkalt studentaktiv forskning». Meldingen 
uttaler at dette vil heve den faglige innsikten, motivere til faglig utvikling og 
styrke evnen til kritisk tenkning. Kunnskap vil da kunne foredles i samarbeidet 
mellom studenter og lærere. Regjeringen signaliserer med dette at studentene 
skal involveres i FoU-arbeid, og at dette bør skje allerede på bachelornivå. En 
slik ambisjon om mer studentinvolvering skal først og fremst ivaretas av utdan- 
ningsinstitusjonene (Meld. St. 18, 2012-2013, 8. 66). 

Både rapporten «Utdanning og forskning i spesialpedagogikk - veien 
videre» (Ekspertgruppen for spesialpedagogikk 2014) og Ludvigsenutvalgets 
rapport «Fremtidens skole - Fornyelse av fag og kompetanser» (NOU 2015:8) 

peker på at vitenskapelige metoder og tenkemåter blir en viktig del av 
fagområdene i framtidas skole. I de nasjonale retningslinjene for den nye 
grunskolelærerutdanningen (Kunnskapsdepartementet 2017) fremheves 
også forskningsforankringen. Det uttales at utdanningsprogrammene skal 
formidle og engasjere studentene i vitenskapelige arbeidsformer, kritisk 
tenkning og anerkjent, forskningsbasert kunnskap. Det poengteres også at 
temaet vitenskapsteori og metode skal introduseres tidlig i studiet, og at det 
skal være progresjon i temaet. Stortingsmeldingen «Kultur for kvalitet i høy- 
ere utdanning» (Meld. St. 16, 2016-2017) følger opp forventninger og krav 
fra tidligere styringsdokumenter. 

Fokus på studentaktiv forskning støttes også av studentorganisasjonene, 
som har etterlyst mer FoU i utdanningen. De har hevdet at studentene i liten 
grad møter FoU i sine bachelorløp (Universitets- og høgskolerådet 2010). I en 
undersøkelse som ble gjennomført på oppdrag fra Norsk Studentorganisasjon 
og publisert i Dagsavisen (Fladberg, 2017), er overskriften: «Studentene får 
ikke forske». Her understrekes nettopp behovet for studentinvolvering i 
FoU-arbeid. 


«Mulighetsrom» mellom undervisning, forskning og 
praksis 


Når forskning knyttes til undervisning og utdanning, kan den forskende profi- 
len i studentrollen utvikles, noe Leming, Tiller og Alerby (2016, s. 132) peker 
på når de begrunner og konkretiserer de viktige møtene mellom teori og prak- 
sis. De belyser hva som skjer når studentrollen dreies i retning av forskerrollen. 
Leming (2016, s. 34) uttaler at målet med en kopling mellom undervisning og 
forskning ikke nødvendigvis er at studentene skal bli toppforskere, men at de 
får muligheten til å delta i forskningslignende læreprosesser. Tone Kvernbekk 
(2011) omtaler forholdet mellom teori og praksis som et «mulighetsrom». 
Dette begrepet kan også anvendes for rommet som skapes i samhandlingen 
mellom undervisning, forskning og praksis gjennom et FoU-arbeid. Se figur 5.1. 

I mulighetsrommet kan det legges til rette for refleksive praksiser og utvik- 
ling av kompetanse. Aktiviteter i praksis og ved utdanningsinstitusjonen kan 
utfordre, støtte og styrke hverandre (Nilssen & Klemp, 2014; Mjøberg, 2016). 
Veiledning er en av aktivitetene hvor det kan skapes et dynamisk og 
kommunikativt rom som åpner for læring for alle impliserte parter. Østern 

Undervisning 


«Mulighetsrom» 
FoU-arbeid 


Figur 5.1 FoU-arbeid som «Mulighetsrom» mellom undervisning, forskning og praksis 


(2016, s. 19-43) beskriver dette som responssløyfer som utvikler seg til 
læringssløyfer. I et slikt fellesskap der studenter, lærere i praksisfeltet og 
UH-sektoren samarbeider, kan det utvikles en større forskerkompetanse 
(Postholm, 2007; Tiller, 2016, s. 15-21). Det kan utvikles forskerstudenter 
som forberedes til å møte endrede behov og føringer for morgendagens peda- 
gogiske virksomhet, eller studenter som søker seg inn i videre forskerroller. 


Begrepene metode og FoU-arbeid 
Når undervisning og forskning koples sammen med praksis gjennom FoU- 
arbeid, kan måten eller metodene dette gjøres på, bli gjenstand for utforsking. 
En slik anvendelse av metodebegrepet utdyper blant andre Hellevik (1991, s. 14), 
som viser til sosiologen Aubert og definerer metode som «... en framgangs- 
måte, et middel til å løse problemer og komme frem til ny kunnskap». Hellevik 
(1991, s. 14) uttaler at «Et hvilket som helst middel som tjener dette formålet, 
hører med i arsenalet av metoder». Det kan også være aktuelt å vise til didak- 
tisk relasjonstenkning (Bjørndal & Lieberg, 1978), hvor mål, innhold, arbeids- 
måter, forutsetninger og evaluering beskrives som gjensidig avhengig av 
hverandre (Røys, Gjøsund & Huseby, 2007, s. 148), og hvor FoU-arbeid kan 
fremstå som et middel, et redskap, en arbeidsmåte eller metode med læring og 
utvikling som mål. Røys, Gjøsund og Huseby (2007, s. 115) begrunner en slik 
likestilling av begrepene med at vi har en intuitiv forståelse av begrepet arbeids- 
måte eller metode, som de grepene eller tiltakene vi bruker for å gjennomføre 
undervisning. 

Tradisjonelt rettes blikket eksplisitt mot forskningsprosessene når metode- 
begrepet anvendes, og det skilles mellom kvantitative eller kvalitative metoder. 
Forskjellige forskningsspørsmål eller problemstillinger peker gjerne i retning 

av en av de to metodiske tilnærmingene, men i mange tilfeller vil en kombina- 
sjon også være gunstig (Tjora, 2012, s. 18). 

Studentaktiv forskning sidestilles med FoU-arbeid i Forskningsmeldingen 
(Meld. St. 18, 2012-2013, s. 65). Når begrepene forskning og utviklingsarbeid 
skal avklares, henvises det gjerne til OECD sin definisjon som deler forskning og 
utviklingsarbeid inn i grunnforskning, anvendt forskning og utviklingsarbeid 
(Frascati Manual, 2015). Her ligger en omdiskutert lineær forståelse av forholdet 
mellom forskning og utviklingsarbeid til grunn. I dette kapitlet vil det være mer 
hensiktsmessig å vise til Universitets- og høgskolerådets beskrivelse, som legger 
en alternativ form for kunnskapsproduksjon til grunn. Det fokuseres på det kon- 
tekstuelle, det nettverksorienterte som også ofte fremstår som fler- og tverrfaglig 
og foregår i et samspill mellom forskere og brukere. Dette innebærer at det leg- 
ges en mer problem- og løsningsorientert forskning til grunn for beskrivelsene 
av forsknings- og utviklingsarbeid. Universitets- og høgskolerådet viser til beteg- 
nelsen «research and inquiry», der inquiry kan oversettes med utforsking. Det 
kan forstås som en «forskningsliknende aktivitet, som kanskje ikke fullt ut svarer 
til forskningens krav om originalitet og metodisk tilnærming, men som likevel 
er egnet til å stimulere studentenes kunnskap og kompetanse om forskningspro- 
sessen» (Universitets- og høgskolerådet 2010, s. 17-18). 

I det videre arbeidet med presentasjon og drøfting av empiri legges en 
videreføring av «research and inquiry», også omtalt som FoU-arbeid til grunn. 
Her omtales arbeidsmåte eller metodebegrepet som spesifikke metoder, fram- 
gangsmåter, aktivitetsformer, sosiale organiseringsformer og vurderingsmåter. 
Det vil si at anvendelse av begrepet «metode» inkluderer så vel beskrivelser av 
forskningsmetoder som aktuelle arbeidsmåter. Metodologien for forsknings- 
prosjektet «Studentaktiv forskning» ligger i spenningsfeltet mellom hverdags- 
praksis, læring og forskning. Et slikt spenningsfelt belyses ytterligere av Frers 
(2017) i kapitlet «Metode mellom hverdagspraksis, læring og forskning». 


Læring og læringsbaner 

Læring innebærer som oftest at det skjer en samhandling eller interaksjon med 
andre mennesker eller omgivelsene man befinner seg i, noe som også har 
betydning for resultatet. Man tenker at det er vanskelig å løsrive kunnskap fra 
den aktuelle konteksten og beskriver derfor læring som situert. Kunnskap for- 
stås som noe som utvikles mellom mennesker, gjennom samhandling og 

beskrives som sosialt distribuert. Kunnskap er ikke bare i mennesket, men 
også mellom mennesker og i de kulturelle redskapene som anvendes innenfor 
kulturen (Wittek, 2012, s. 18-21). Mange læringsforskere hevder at utvikling 
og læring forutsetter deltakelse i kulturelle fellesskap. Lave og Wenger (2003) 
uttaler endog at forskning på læring må bygge på en påstand om at læring 
foregår i kraft av konkret deltakelse i samfunnsmessig praksis. Det er gjennom 
slik deltakelse at kunnskap utvikles. Man endrer ikke bare oppfatning og hand- 
ling i den konkrete læringssituasjonen, men også utover denne og inn i andre 
praksiser hvor man deltar. Flere av dagens læringsforskere er i økende grad 
også opptatt av hvordan følelser og andre sanselige kunnskapsformer kan 
bidra inn i kunnskapsbyggingen. Når kunnskap og læring forstås på en slik 
måte, blir det aktivitet, kommunikasjon og samhandling som må utforskes for 
å kunne forstå mer av ulike læringsprosesser (Wittek, 2012, s. 18-21). Læring 
kan da sees på som en rammeteori som synliggjør personers ulike aktiviteter i 
ulike kontekster, på tvers av kontekster og ved anvendelse av ulike redskaper 
(Dreier, 1999, s. 71). Begrepet deltakelse blir som Lave og Wenger (2003) peker 
på, sentralt i en slik rammeteori. Det er ens egen, konkrete deltakelse i sosial 
praksis, hvor hver enkelt bare utgjør en begrenset del av en praksis (Dreier, 
1999, S. 72-76) som settes i fokus. Begrepet deltakelse innebærer også at alt 
man gjør, oppfattes som situert. Både stedet hvor man befinner seg, og hvor- 
dan man deltar der og da, har betydning. Det blir en personlig opplevelse der 
man handler, føler og tenker i forhold til den aktuelle praksisen og hva delta- 
kelsen kan bety for eget liv. Dreier (1999, s. 72) beskriver disse praksisene som 
handlekontekster, og omtaler en slik gjennomføring av handlinger som delta- 
kelsesbaner eller læringsbaner (Dreier 1999, s. 8). Begrepet beskriver bevegel- 
sen eller prosessen som settes i gang, og som utvikles gjennom deltakelse i 
ulike sammenhenger eller kontekster. 

Wittek og Bratholm (2014, s. 15) har med utgangspunkt i Dreiers arbeider 
definert læringsbaner som «de læreprosessene som finner sted gjennom våre 
profesjonelle liv; våre måter å skape mening på tvers av de sosiale erfaringene 
vi gjør oss i ulike kontekster». Læringsbanetermen retter oppmerksomheten 
mot prosesser. Begrepet blir et dynamisk og fleksibelt alternativ til mer luk- 
kede termer som ekspertise, kunnskap eller kompetanse. Begrepet tar også 
opp i seg det sammensatte og komplekse i læreprosesser, og «baner» angir en 
retning eller et forløp. Oppmerksomheten rettes mot hva som bidrar til å forme 
de gitte banene eller sporene (Wittek, 2012, s. 126). Det fremstår soner mellom 

ulike aktiviteter som former banene, og den som beveger seg mellom arenaene 
hvor aktivitetene foregår, kan kalles grensekryssere (Wittek & Bratholm, 2014, 
s. 125). Slike soner eller grenseområder representerer ulikhet og spenninger, 
og kan være et unikt potensial for nyutvikling og læring (Wittek & Bratholm, 
2014, S. 130). En aktivitet som FoU-arbeid bidrar til at studenter beveger seg 
mellom undervisning, forskning og praksis. Studentene fremstår som grense- 
kryssere, og soner med potensial for nyutvikling og læring oppstår. 


En refleksiv praksis 

Refleksjonsnotater fra en refleksiv praksis utgjør empirien som belyses i dette 
kapitlet. En kort avklaring av refleksjonsbegrepet vil derfor være relevant. 
Schön (1987, 1991) lanserte begrepet «den reflekterende praktiker» og satte 
fokus på hvordan pedagogisk virksomhet i stor grad er basert på refleksjon 
over egen praksis. Lycke og Handal (2012, s. 161) har videreført dette arbeidet 
og definerer refleksjon som «en aktivitet der den som reflekterer, bevisst gjen- 
kaller sine erfaringer, tanker og begrunnelser og forsøker å forstå det som skjer 
eller har skjedd». Gjennom refleksjon brukes da egne kunnskaper for å tolke 
og forklare nye erfaringer. Det blir en meningsskapende aktivitet som bidrar til 
læring. Det som er kjent, utfordres gjennom refleksjon, ens egen forståelse 
utvides, og man ser og forstår forhold man tidligere ikke hadde øye for (Brekke, 
2017, 8. 247). Søndenå (2004) omtaler dette som en kraftfull eller trancenden- 
tal refleksjon, hvor man søker å overskride det som allerede er kjent, tenkt eller 
gjort. Trancendental tenkning går utover tidligere erfaringer og har nettopp 
som mål å se og forstå på nye måter (Brekke, 2017, s. 242). 

Et FoU-arbeid som gjennomføres sammen med studenter, kan også betegnes 
som aksjonsforskning. Det handler om å utvikle forståelsen av praksis og videre 
endre situasjonen som handlingen eller praksisen foregår i. Slik aktivitet beskri- 
ves av Postholm & Moen (2009, s. 32) som reflekterende spiraler bestående av 
planlegging, handling, observasjon og refleksjon. Også Postholm og Moen 
(2009, s. 36) hevder at aksjonslæringen er en del av aksjonsforskningen: «Lærere 
lærer på grunnlag av gjennomførte handlinger eller aksjoner, og forskere lærer 
både på grunnlag av utviklingsarbeidet som de er delaktige i, samt forsknings- 
arbeidet som gjøres på disse utviklingsprosessene.» Det blir en «samskapende 
dialog» mellom praktikere og forskere. Postholm & Moen (2009, s. 38-40) 
mener at det er lite synliggjort hvordan disse prosessene blir forsket på. Det kan 

i større grad fokuseres på hvordan praksis kan endres gjennom FoU-arbeid, og 
at nye problemstillinger kan utformes for en bevegelse inn i videre utviklings- 
sirkler. Det kan skje en refleksjon og analyse av gjennomførte handlinger, en 
metalæring. Det vil nettopp være refleksjonsprosessen over studentenes reflek- 
sjoner som danner grunnlaget for dette kapitlet. Det oppstår en kontinuerlig 
interaksjon mellom teori og den praksis som utforskes. Det blir et møte på meta- 
nivå, hvor ny kunnskap utvikles og synliggjøres. Postholm & Moen (2009, s. 42) 
omtaler dette som «reprofleksjon», et dialogisk forhold mellom fortid, nåtid og 
framtid. De beskriver hvordan forskeren kan løfte med seg alle erfaringer og 
innsamlet materiale på et metanivå og synliggjøre fenomener som er vesentlige 
i et utviklingsarbeid. Dette kan beskrives som «et gjennomsiktig platå» hvor for- 
skeren kan få et overblikk over FoU-arbeidet i sin helhet og formidle relevant 
kunnskap til andre forskere (Postholm & Moen, 2009, s. 48-50). 


Forskningsprosjektet «Studentaktiv forskning» 
Informanter, datainnsamling og empiri 


Informantene består av et årskull studenter på en bachelorutdanning i spesial- 
pedagogikk. Studentene gjennomfører et FoU-arbeid hvor de intervjuer to 
lærere som underviser i matematikk i grunnskolen. Studentene jobber i par. 
Tematikken for intervjuene er matematikkvansker og kartlegging. I første 
intervju har en student rollen som intervjuer og den andre observatør. I neste 
intervju byttes rollene. Alle studentene får dermed møte to lærere i praksisfel- 
tet og får erfaring med å prøve ut rollen både som observatør og intervjuer. 
Underveis i prosessen med FoU-arbeidet har studentene undervisning i 
form av forelesning og gruppearbeid foruten selvstudium, videre omtalt som 
dokumentstudier. Studentene har tilbud om veiledning både muntlig og skrift- 
lig, individuelt og i gruppe før endelig innlevering av en FoU-rapport. 
Parallelt med gjennomføring av FoU-arbeidet utarbeider studentene reflek- 
sjonsnotater før, underveis og etter at arbeidet er gjennomført. Studentene har 
gitt sitt samtykke til at refleksjonsnotatene brukes i faglærers forskningspro- 
sjekt. Ved oppstart deltok 35 studenter. Ingen reserverte seg fra å delta, men tre 
studenter leverte ikke notat underveis, og to studenter fullførte ikke studiet. 
Notatene utgjør cirka 145 sider skrevet tekst. Det er disse notatene som er 
utgangspunkt for videre presentasjon og analyse i dette kapitlet. 


104 


STUDENTAKTIV FORSKNING 


Koding og kategorisering av data 


I notatene før FoU-arbeidet startet, ble det reflektert over forventninger og 
planlegging av FoU-arbeidet. Underveis- og slutt-notatene synliggjør reflek- 
sjoner omkring erfaringer med FoU-arbeid som arbeidsmåte og den kompe- 
tansen som utvikles. 

Studentenes refleksjonsnotater ble kodet i kategorier uavhengig av tids- 
punkt for når de var utarbeidet av studentene. En sorteringsbasert koding, noe 
som gir samlinger av tekstlige beskrivelser relatert til samme tematikk eller 
kategori (Tjora, 2012, s. 175-186), ble først gjennomført. Forskningsmetodene 
«Intervju», «Observasjon» og «Dokumentstudier» ble valgt som kategorier. 
Videre ble tekstlige beskrivelser av FoU-arbeidet som arbeidsmåte kodet i 
kategorien «Arbeidsmåte/metode». 

En slik prosess eller koding med utgangspunkt i gitte kategorier repre- 
senterer en deduktiv tilnærming. Data som ikke var direkte aktuelle for 
noen av de fire kategoriene, ble stående igjen. Når jeg så gikk inn i disse 
dataene med en mer tekstnær koding (Tjora, 2012, s. 175-186), utkrystal- 
liserte det seg et knippe av tekstlige beskrivelser relatert eksplisitt til reflek- 
sjoner om videre forskning. Dette ble samlet i kategorien «Forskning». 
Kategorien ble valgt fordi de tekstlige beskrivelsene syntes å kunne bidra 
med supplerende informasjon for å belyse «studentaktiv forskning» i en 
forskningskontekst. 

Enkelte av de tekstlige beskrivelsene hadde relevans for mer enn en av kate- 
goriene og ble derfor kodet i alle relevante kategorier. For eksempel kunne 
tekster som beskrev forskningsmetoden intervju, også omhandle observasjon. 
Tekster som beskrev FoU-arbeid som arbeidsmåte/metode, kunne også 
omhandle intervju som forskningsmetode. 

De fem kategoriene; «Intervju», «Observasjon», «Dokumentstudier», 
«Forskning» og «Arbeidsmåte/metode» ble da utgangspunkt for videre ana- 
lyse. Se figur 5.2. 


Samlet empiri 


I I | I 
Dokument- 

Arbeidsmåte/ 


Forskning SER 


Observasjon 


| Intervju 


Figur 5.2 Empirien ble kodet i fem hovedkategorier 

De fem hovedkategoriene som utgangspunkt for 
videre koding 


Gjennom en videre tekstnær koding (Tjora, 2012, s. 175-186) ble to av hoved- 
kategoriene kodet i nye underkategorier. «Arbeidsmåte/metode» utgjorde en 
stor mengde tekstlige beskrivelser og ble kodet i kategoriene: «Generelt», 
«Veiledning», «Samarbeid» og «Refleksjonsnotat». Se figur 5.3. 

Hovedkategorien «Intervju» ble kodet i underkategoriene: «Praktisk gjen- 
nomføring», «Fagspesifikk kompetanse», «Fagovergripende kompetanse» og 
«Teori-praksis». Se figur 5.4. Hovedkategoriene «Observasjon», «Dokumentstudier» 
og «Forskning» ble ikke kodet i underkategorier. 

I kodingsprosessen som er beskrevet, ble enkelte kategorier slått sammen, 
og andre ble splittet i nye underkategorier. Antall kategorier ble etter hvert et 
håndterbart og oversiktlig antall som utgangspunkt for videre analyse. Når en 
arbeider med koding og kategorisering på en slik måte, kan det oppleves som 
å være i en dialog mellom empiri og teori eller mellom del og helhet. Dette 
representerer en deduktiv tilnærming til empirien. En slik koding og kategori- 
sering av data er viktig for å skape en struktur for presentasjon og analyse av 
resultatene i forskningsprosjektet (Tjora, 2012, s. 185). 

Figur 5.2, 5.3 og 5.4 gir en visualisert oversikt over kategoriene. Problemstillingen: 
«Hvilken kompetanse utvikles gjennom samspill av metoder i studentaktiv fors- 
kning?», vil imidlertid være førende for hvilke funn som blir løftet fram og drøftet. 


«Arbeidsmåte/metode» 


«Generelt» 


De tekstlige beskrivelsene som er samlet i denne kategorien, synliggjør gene- 
relle refleksjoner omkring planlegging, gjennomføring og evaluering av et 
FoU-arbeid. Med utgangspunkt i læringsutbyttebeskrivelsene var fokus rettet 


Arbeidsmåte/metode 


Refleksjons- 


Generelt Veiledning Samarbeid 
notat 


Figur 5.3 Hovedkategorien «Arbeidsmåte/metode» 

mot å utvikle fagspesifikk kompetanse omkring matematikkvansker og kart- 
legging, foruten en fagovergripende kompetanse (NOU 2015:8) relatert til 
FoU-arbeid og en refleksiv praksis. 

Studentene synliggjør at de er i en prosess, og omtaler FoU-arbeidet som en 
metode for utvikling av egen kompetanse. I planleggingsfasen uttrykker en 
student at: «FOU er nytt for meg, men jeg har forventninger til at denne meto- 
den vil lære meg mye». En annen skriver underveis at «FoU-arbeid er en 
metode som jeg var skeptisk til, men nå ser jeg at jeg lærer mye av å jobbe 
sånn». En tredje evaluerer FoU-arbeidet ved å skrive: «Jeg har lært meg en ny 
metode for å tilegne meg læring, det er spennende å bruke andre med erfaring 
for å lære videre selv, belyse det med teori og knytte det sammen ... Det var fint 
å kunne både observere og prøve seg på intervju.» 

I det siste sitatet vises metodebegrepets flertydighet. FoU-arbeidet omta- 
les som en didaktisk komponent, en metode, en aktivitetsform og en fram- 
gangsmåte (Røys, Gjøsund & Huseby, 2007, s. 110) som foregår gjennom 
deltakelse i par, gruppe eller klasse. Her synliggjøres også en læringsprosess 
på tvers av kontekster og ved hjelp av ulike redskaper (Dreier, 1999, s. 71). 
Studenten gir uttrykk for at det blir en personlig opplevelse der en både føler 
og tenker hva en opplever, og hva denne deltakelsen kan bety for læring 
(Dreier, 1999, s. 72). En refleksiv praksis leder til en bevisstgjøring av egen 
kompetanse. 

Som del av en forskningskontekst uttrykker studentene at FoU-arbeidet 
gjennomføres ved å benytte forskningsmetodene intervju, observasjon og 
dokumentstudier. Når studentene anvender metodebegrepet for både å omtale 
en arbeidsmåte og for å beskrive forskningsmetoder, synes det å skape en hel- 
het og sammenheng som gir mening på tvers av alle erfaringene studentene 
gjør seg i ulike kontekster (Wittek & Bratholm, 2014). Studentenes lærings- 
baner konstitueres gjennom å anvende sentrale forskningsmetoder, og arbeids- 
måten beskrives som en metode som i seg selv bidrar til utvikling av 
læringsbanene. Empirien synliggjør spenningsfeltet mellom forskningsmeto- 
der og praktisk anvendelse av metode. 

Gjennom den tekstnære kodingen ble det synlig at studentene fremhevet 
betydningen av samarbeid og veiledning når de reflekterer over FoU-arbeidet 
som arbeidsmåte. I slutt-notatene synliggjør også mange av studentene sine 
erfaringer med refleksjonsnotat. Veiledning, samarbeid og refleksjonsnotat ble 
derfor opprettet som underkategorier. 

«Veiledning» 

FoU-arbeidet har en sentral plass på studiet i spesialpedagogikk. Det er priori- 
tert med omfattende undervisning relatert til tematikken «matematikkvansker 
og kartlegging» og en relativt stor veiledningsressurs. Likevel er det ingen av 
studentene som gir uttrykk for at veiledningen har vært for omfattende. Noen 
få påpeker tvert imot at de hadde ønsket mer. Studentene synliggjør mange 
refleksjoner omkring veiledning og hva de faktisk opplever og definerer som 
veiledning. 

Informasjon om FoU-arbeidet, slik det var skriftlig formulert med tidsfris- 
ter for veiledninger og innlevering og med forslag til disposisjon for en FoU- 
rapport, blir nevnt av flere som «en hjelp» til å gjennomføre arbeidet. Det 
vises til pensumlitteratur som at: «Postholm har skrevet ned noen praktiske 
tips før man starter et intervju. Dette var kjekke tips å ha med seg.» 
Tilbakemelding fra medstudenter som observerte når intervjuet ble gjen- 
nomført, eller deres egen erfaring som observatør av en medstudent når han/ 
hun gjennomførte et intervju, blir omtalt som «nyttig», «god veiledning» og 
«god hjelp og støtte». 

Svært mange av studentene synliggjør nytteverdien av transkribering av 
intervjuet. Å lytte til den faktiske dialogen mellom informant og seg selv som 
intervjuer og ved å skrive ned det som blir uttrykt ord for ord, omtales som 
«veiledning» for videre arbeid. Studentene beskriver hvordan de gjennom 
denne prosessen har fått tilbakemelding på hvordan de har fremstått i inter- 
vjusituasjonen, hvordan de har kommunisert, og hva som faktisk har blitt sagt 
i intervjuet. En student skriver at «Jeg hadde en tendens til å avbryte infor- 
manten, det var jeg ikke klar over», mens en annen skriver: «Jeg skulle stilt 
spørsmålene annerledes ... Mere åpne spørsmål hadde kanskje gitt meg mere 
informasjon ... Dette ble en god veiledning for meg ...» Flere av studentene 
gir uttrykk for at de fikk ny informasjon gjennom transkriberingsprosessen: 
«Det var morsomt å se hvor mye ny tilleggsinformasjon en fikk ved å lytte til 
samtalen i etterkant ...» Disse sitatene kan synes å beskrive en form for reflek- 
sjon som gir grunnlag for å overskride det studentene allerede vet, en trancen- 
dental refleksjon, slik det omtales av Søndenå (2004) og Brekke (2017, s. 242). 

Veiledning med faglærer blir også omtalt av flere. En skriver at «Veiledning i 
gruppe har jeg liten erfaring med fra før ... Det var lærerikt å høre hvordan de 
andre jobba». En annen uttrykker at «Skriftlig veiledning er nyttig, da kan jeg 
lese det flere ganger. Det er en god metode å lære på». Flere studenter omtaler 

også sluttvurderingen av FoU-besvarelsen som veiledning: «Den skriftlige til- 
bakemeldingen på FoU-arbeidet, er også en god veiledning for BA-oppgaven.» 

En student knytter veiledningsbegrepet til en prosess med anvendelse av 
redskaper i flere kontekster ved å skrive at «Det var god veiledning å sitte i 
bilen og snakke med Rita, diskutere hva som egentlig hadde blitt sagt på vei 
hjem fra intervjuet ... Det var et godt utgangspunkt for å skrive dette notatet». 
Her synliggjøres en responssituasjon som aktiverer læringssløyfer i en situa- 
sjon, som studentene selv definerer som veiledning (Østern, 2016). 

Begrepet veiledning blir anvendt i mange og ulike sammenhenger og betyd- 
ninger. Sissel Tveiten (2013, s. 19) skriver at det finnes neppe en konsensus- 
definisjon eller en definisjon av veiledning som et fagmiljø er enig om. Hun 
viser til et mangfold av definisjoner som foreligger. Veiledning kan være kvali- 
fisering, en form for undervisning, en utdanningsprosess, hjelp og ivaretakelse, 
tilrettelegging for læring og utvikling eller forandring, en didaktisk prosess 
som innebærer personlig støtte, en profesjonell læreprosess med profesjonell 
støtte, en relasjonell utdanningsmetode eller samarbeid, en prosess som skaper 
mening, eller en relasjonell utdanningsmetode som vektlegger samspill 
(Tveiten, 2013, s. 21). Oppsummert synes læringsaspektet og det relasjonelle 
aspektet, foruten at den lærende selv står i fokus, å være sentralt. Tveiten (2013, 
s. 21) fremhever også at veiledning innebærer en form for samarbeid eller 
samspill. Det er en slik bred tilnærming til veiledningsbegrepet som ble lagt til 
grunn da denne underkategorien ble opprettet. Studentenes tekstlige beskri- 
velser synliggjør refleksjoner som kan assosieres til mangfoldet av definisjo- 
nene som Tveiten (2013) viser til. 

I denne kategorien synliggjøres også metodebegrepets flertydighet. 
Veiledning omtales som en didaktisk komponent, en metode, en aktivitets- 
form og en framgangsmåte (Røys, Gjøsund & Huseby 2007, s. 110). 

Oppsummert kan vi si at studentene er opptatt av og fremhever veiledning 
som en prosess gjennom forskjellige aktiviteter, i ulike kontekster og med bruk 
av et mangfold av redskaper avhengig av hvor de befinner seg i arbeidet. 
Læringsbanene konstitueres av redskapene som er tilgjengelige, de benyttes og 
tolkes gjennom interaksjon i ulike kontekster (Wittek & Bratholm, 2014, s. 21). 
Studentene opptrer som grensekryssere i soner hvor det ligger et potensial for 
nyutvikling og læring. Det beskrives også hvordan utvikling av læring skjer 
gjennom deltakelse i et fellesskap (Lave & Wenger, 2003), interaksjonens betyd- 
ning for resultatet og hvordan kunnskapen er distribuert mellom deltakerne 

(Wittek, 2012, s. 19). Veiledning kan derfor sies å være en metode, en aktivitet, 
et redskap, en form for kommunikasjon som har skapt samhandling i og på 
tvers av ulike kontekster, en dynamisk prosess som har ledet til utvikling av 
studentenes læringsbaner (Wittek & Bratholm, 2014, s. 15), eller som en student 
oppsummerte: «Det har vært en lærerik prosess med to skritt framover og et 
tilbake, men nå er jeg i mål og det kan jeg være stolt av!!» Studentene har gjort 
seg erfaringer med veiledning, de har reflektert over samspillet og sitter igjen 
med en kompetanse som kan videreføres i nye sammenhenger. FoU-arbeidet 
har åpnet for et fungerende og dynamisk kommunikativt rom med responssløy- 
fer som utvikler læringssløyfer (Østern, 2016, s. 40). Det kan være hensiktsmes- 
sig å reflektere over studentenes beskrivelser av hva de definerer som veiledning, 
og spørre seg selv: Hva er «veiledning» ut fra et studentperspektiv? Dette synes 
å være i tråd med det Østern (2016, s. 41) setter fokus på når hun skriver at 
responssløyfer kan gi studenter og veiledere mulighet til å bruke et metaper- 
spektiv. Det gis muligheter for å sette veiledningspraksiser i bevegelse på både 
utfordrende, vitaliserende og transformerende måter» (Østern, 2016, s. 41). 


«Samarbeid» 

Tekstlige beskrivelser omkring samarbeid ble samlet i en egen kategori, fordi 
samarbeid ble fremhevet som en forutsetning for utvikling av kompetanse. 
I enkelte notater ble samarbeid endog omtalt som en egen metode: «Å samar- 
beide om intervjuene var en god metode», og en annen skrev at «Samarbeid er 
en god metode, det stemmer med det vi har lært på skolen». Betydningen av 
samarbeid med hverandre og med praksisfeltet kommer også til uttrykk: «Det 
var helt nødvendig å jobbe sammen to og to.» «Det var fint å samarbeide med 
en ordentlig lærer, skulle gjerne hatt flere intervjuer ...» 

Samarbeid omtales av studentene som en didaktisk komponent, en metode, 
en aktivitetsform eller en framgangsmåte (Røys, Gjøsund & Huseby, 2007, 
s. 110). Det beskrives som et redskap i en utviklingsprosess. Kunnskaper fra 
ulike felt og erfaringsområder koples sammen og bidrar til utvikling av 
læringsbanene. Det er slik aktivitet som også omtales som grensearbeid og 
grensekryssende aktiviteter (Wittek & Bratholm, 2014, S. 130-137). Studentenes 
tydeliggjøring av samarbeid synliggjør også at læring foregår gjennom delta- 
kelse i ulike kontekster (Dreier, 1999). Dette kan være et uttrykk for hvordan 
en læringsprosess settes i gang og utvikles gjennom deltakelse i ulike sammen- 
henger eller kontekster (Dreier, 1999; Wittek & Bratholm, 2014, s. 21). 

I dette prosjektet arbeidet studentene i par hvor handlingene kan beskrives 
som en reflekterende spiral bestående av planlegging, gjennomføring, obser- 
vasjon og refleksjon. Gjennom refleksjonsnotatene synliggjøres samskapende 
dialoger mellom forskende studenter, lærere i praksisfeltet og ansatte i 
UH-sektoren; beskrivelser av møter på metanivå, som leder til reprofleksjon 
(Postholm & Moen, 2009, s. 36 og 48). 


«Refleksjonsnotat» 

I notatene som belyser forventninger før eller erfaringer underveis i FoU- 
arbeidet, er det ingen av studentene som synliggjør refleksjoner relatert til å 
skrive refleksjonsnotat. Flere av studentene nevner imidlertid at refleksjon 
over erfaringene med observasjon og intervju skaper en bevisstgjøring 
omkring læringsutbyttet som intervjuet har gitt eller kan gi muligheter for. 
Refleksjon som et redskap eller en aktivitet blir derfor fremhevet. 

I refleksjonsnotatene som studentene skrev etter at FoU-arbeidet er avsluttet, 
gir et flertall av studentene en evaluering av refleksjonsnotat som redskap. En stu- 
dent uttrykker seg slik: «Å skrive notater er en god måte å planlegge og vurdere 
eget arbeid på, en blir mer bevisst på hva en gjør eller ikke gjør og hvorfor.» Sitatet 
synliggjør her at notatet kan være en metode, et tiltak (Røys, Gjøsund & Huseby, 
2007, S. 115) som bidrar i utviklingen av læringsbaner. Studentene viser videre at 
aktiviteten med redskapet notat har vært til hjelp for å reflektere over eget arbeid: 
«Refleksjonsnotatene har hjulpet meg til å tenke gjennom arbeidet jeg har gjort, 
hva — hvorfor - hvordan FOU-arbeid», mens en annen skriver: «Først forsto jeg 
ikke hvorfor vi skulle skrive disse notatene, nå ser jeg at det har hjulpet meg til å 
tenke mer, reflektere over det vi har gjort både på skolen og i intervjuet.» Det 
beskrives et møte på metanivå. Her utvikles forskerstudenter som får en kompe- 
tanse i å kommunisere, samhandle og delta (Leming, Tiller & Alerby, 2016, s. 11). 
Aktivitet, kommunikasjon og samhandling blir utforsket hos studentene, et situ- 
ert perspektiv blir synliggjort (Dreier, 1999), og det gis mulighet for et dialogisk 
forhold mellom nåtid og framtid hvor man stiller spørsmålet: Hvorfor ønsker vi å 
jobbe med refleksjonsnotater? Det beskrives et møte på metanivå. 


«Intervju» 


Hovedkategorien «Intervju» ble kodet i underkategoriene: «Praktisk gjen- 
nomføring», «Fagspesifikk kompetanse», «Fagovergripende kompetanse» og 

«Teori-praksis». Se figur 5.4. Kategorien «Praktisk gjennomføring» blir ikke 
videre utdypet, da de tekstlige beskrivelsene har liten relevans for 
problemstillingen. 


Intervju 


_— SS SSS SS 


Praktisk Fagspesifikk Fagovergripende 
gjennomføring kompetanse kompetanse 


Teori-praksis 


Figur 5.4 Hovedkategorien «Intervju» 


«Teori-praksis» 

At intervju som metode skaper en bro mellom teori og praksis, beskrives av 
mange: «Det var artig å se at teorien vi har hatt på høyskolen stemmer med 
praksis» eller «Jeg fikk også se at det er en sammenheng mellom teori og prak- 
sis.» I enkelte tekstlige beskrivelser synliggjøres også en kritisk refleksjon. En 
student skriver endog at: «Jeg kan langt mer om kartlegging og matematikk- 
vansker enn den læreren jeg møtte... Han visste lite om hva matematikkvan- 
sker er ...» Her tydeliggjøres en personlig læreprosess hvor studenten 
reflekterer over sin egen utviklede kompetanse og gir uttrykk for en undring 
omkring kompetanse som ble synliggjort i praksisfeltet. Det vises en reflekte- 
rende spiral bestående av planlegging, handling, observasjon og refleksjon 
(Postholm & Moen, 2009, s. 32). Det beskrives et møte på metanivå, hvor ny 
kunnskap utvikles og synliggjøres. For både studenter og forsker vil det da 
være naturlig å spørre: Hva har vi observert gjennom FoU-arbeidet, og hva 
kan konsekvensene av dette bli? En refleksiv praksis synes å lede til bevisstgjø- 
ring om egen kompetanse og et mulig behov for fornyet kompetanse i praksis- 
feltet. Det foregår en reprofleksjon (Postholm & Moen, 2009, s. 48). 

Enkelte studenter synliggjør også at det kan foregå en endring av praksis 
gjennom FoU-arbeidet. Lærere som blir intervjuet, gir uttrykk for at de har 
behov for mer kompetanse, og at studentenes spørsmål skaper refleksjon 
omkring egen praksis. En student skriver: «Jeg tror læreren også fikk noe å 
tenke på når hun visste så lite om læringsstrategier i matematikk, hun visste 
ingenting om Ostads forskning ... Hun sa også at dette måtte hun lese seg opp 
på.» Det synliggjøres her en samskapende dialog mellom lærere i praksisfeltet 
og forskende studenter (Postholm & Moen, 2009, s. 38-40). FoU-arbeidet kan 

føre til en endring av praksis. Lofthus tydeliggjør dette i kapitlet «Bruk av teori 
for økt refleksivitet i praksis». Her synliggjøres at «Endringen av praksis er 
uunngåelig når man kommer inn som forsker, og man påvirker praksisen på 
forskjellige måter gjennom ulike metoder» (Lofthus, 2017, s 48). Lofthus viser 
til at metodene man velger å bruke, påvirker så vel forskningsobjektene som de 
genererte dataene. 

Flere av studentene peker også på at intervju som metode er en relevant 
kompetanse for veien videre i utdanning eller yrke når de skriver: «Erfaringene 
fra intervju som metode kan jeg bruke i praksis også. Det var mye å lære om 
samtaler som jeg ikke var klar over.» Her peker studenten på forskningsmeto- 
den intervju og overføringsverdien til mer dagligdagse samtaler i praksisfeltet. 
Det pekes på ferdigheter som er overførbare i flere kontekster. Empirien syn- 
liggjør at læringsbaner er utviklet, og studentene reflekterer over hvordan de 
vil utvikles videre gjennom samhandling med andre aktører i nye kontekster. 
Dette kommer også til uttrykk når en student skriver at: «Arbeidet med opp- 
gaven og gjennomføring av intervju har ikke bare gitt meg faglig utbytte i for- 
hold til pensum, men jeg føler også at jeg har lært mye av selve prosessen fra 
gjennomføring og transkribering av intervju, veiledning og til denne ferdig 
skrevne oppgaven. Alt i alt mange positive erfaringer som jeg vil kunne nyttig- 
gjøre meg av i det fremtidige arbeidet som spesialpedagog». Dette peker på det 
situerte perspektivet med intervju som metode, hvor samhandling med prak- 
sisfeltet konstituerer læringsbanene. Viktigheten av deltakelse og det kontekst- 
overskridende elementet kommer også til uttrykk (Dreier, 1999, s. 72-76). 
Gjennom grensekryssende aktiviteter skapes et unikt potensial for nyutvikling 
og læring (Wittek & Bratholm, 2014, s. 130). 


Kategoriene «Fagspesifikk- og fagovergripende kompetanse» 

Tekstlige beskrivelser av kompetanse ble kodet i to kategorier, fagspesifikk og 
fagovergripende kompetanse (NOU 2015:8). Et mangfold av kompetanser 
kom til uttrykk, og mange av beskrivelsene er tydelig relatert til læringsutbytte- 
beskrivelsene for studiet: «Jeg har som student tilegnet meg kunnskap om 
kartleggingsmetoder i matematikk», «Min kompetanse som sitter igjen, er økt 
kunnskap om kartlegging, matematikkvansker, samt prosessen med intervju 
som metode.» I dette siste sitatet kan generell kunnskap om kartlegging og 
intervju som metode ha relevans for mange fag og være uttrykk for fagovergri- 
pende kompetanser og en begynnende forskerkompetanse (Mjøberg, 2016). 

Det beskrives hvordan kunnskaper fra ulike felt og erfaringsområder koples 
sammen gjennom grensekryssende aktiviteter og bidrar til utvikling av 
læringsbanene (Wittek & Bratholm, 2014, s. 130-137). En utdyping av de 
fagovergripende kompetansene synliggjøres i øvrige kategorier og i oppsum- 
meringen av kapitlet. Empirien bekrefter at fagspesifikk kompetanse utvikles i 
henhold til læringsutbyttebeskrivelsene. 


«Observasjon» 


Observasjon er en av de fem hovedkategoriene. Se figur 5.2. De tekstlige 
beskrivelsene utkrystalliserte seg som relevante funn, fordi studentene jobbet 
i par og observerte hverandre. Verdien av en slik praksis med planlegging, 
gjennomføring, observasjon og refleksjon gjennom parsamarbeid ble tydelig- 
gjort. En slik observasjonspraksis som i dette FoU-arbeidet synes relevant å 
utforske nærmere i videre forskningssamarbeid med studenter. 

Gjennom observasjon studeres det som faktisk blir gjort, mens man i inter- 
vjuer studerer det folk sier (at de gjør), skriver Tjora (2012, s. 46). Han sier videre 
at hvis man er «interessert i å finne ut hva folk gjør, bør man dersom det er mulig 
inkludere observasjon som datagenereringsmetode» (Tjora, 2012, s. 47). I dette 
prosjektet jobbet studentene i par, og de observerte hverandre når intervju ble 
gjennomført. Studentene noterte seg det mest iøynefallende som skjedde i 
intervjusituasjonen, og i etterkant noterte de egne refleksjoner eller fortolknin- 
ger av det som skjedde (Tjora, 2012, s. 63). Studentene ble oppfordret til å frem- 
tre som «kritiske venner» for hverandre (Lycke & Handal, 2012, s. 173). I det 
ligger en forpliktelse til å synliggjøre hvordan de analyserer intervjusituasjonen 
og samtidig formidle en eventuell kritikk som kan bidra til videre utvikling. 

Intervjuet er situert, det er skapt i situasjonen, og observasjon bærer derfor i 
seg en særegen mulighet til å få innsikt i hva som faktisk skjer ved bruk av inter- 
vju som metode. I rollen som observatør vil man derfor også utvikle sin egen 
kompetanse, som en student uttrykte: «Når jeg hadde observert først, var det 
lettere å skulle intervjue selv etterpå. Det var en fin måte å lære på.» En annen 
skriver: «Jeg avtalte med en medstudent at jeg skulle være med som observatør 
på hennes intervju. Jeg fikk da se hvordan det var, og kunne forberede meg på 
mitt eget intervju, ... Som regel så pleier ikke jeg å få så veldig mye ut av det å 
observere hva andre gjør, og bare sitte og høre på. Men i dette tilfellet så fikk jeg 
ganske mye ut av det i den forstand at jeg kunne forberede meg bedre til mitt 

eget intervju.» Observasjon beskrives her som et redskap for utvikling av egen 
kompetanse på intervju som forskningsmetode. Det beskrives en reprofleksjon 
(Postholm & Moen, 2009, s. 48.) I sitatet synliggjøres at kunnskapen er distri- 
buert (Wittek, 2012, s. 19). Man deltar i et fellesskap, og sanselige kunnskaps- 
former bidrar til videre kunnskapsbygging (Dreier, 1999). Aktiviteter og 
redskaper veves sammen til en helhet. Det blir et møte på metanivå, hvor ny 
kunnskap utvikles og synliggjøres (Postholm & Moen, 2009, 8. 42). 


«Dokumentstudier» 


Dokumentstudier er også en av de fem hovedkategoriene. Se figur 5.2. Bruk av 
dokumenter som datamateriale er kjent fra de fleste forskningsprosjekter. 
Dokumentene brukes da gjerne som bakgrunnsdata eller tilleggsdata, et tillegg 
til empiri fra intervju eller observasjon (Tjora, 2012, s. 163). Slike data fra 
dokumenter kan innhentes og anvendes på et tidlig tidspunkt i prosjektet og vil 
kunne være nyttig både ved planlegging og gjennomføring av FoU-arbeidet. 

Refleksjonsnotatene i denne studien synliggjør at et mangfold av dokumenter 
har fungert både som bakgrunnsdata og tilleggsdata, før, underveis og etter at 
studentene gjennomførte FoU-arbeidet. Studentene viser til bruk av dokumen- 
ter som Forskningsmeldingen og opplæringslova, tidsskrifter, nettsteder, arti- 
kler og fagbøker. Siden kategorien er lite relevant for problemstillingen, utdypes 
ikke beskrivelsene videre. Empirien beskriver imidlertid hvordan erfaringer 
med dokumentstudier veves sammen med andre erfaringer. Dokumentstudier 
fremstår som et kulturelt redskap som anvendes i ulike kontekster gjennom del- 
takelse i dialoger som fremmer utvikling av læringsbanene. Studentene fremstår 
som grensekryssere, det bygges broer ved anvendelse av dokumentstudier og 
som en av flere metoder som grensekryssende redskaper (Wittek & Bratholm, 
2014, S. 133). Undervisning, forskning og praksis utfordrer, støtter og styrker 
hverandre, noe Nilssen og Klemp (2014) også peker på. Det beskrives et mulig- 
hetsrom mellom teori og praksis (Kvernbekk, 2011) hvor dokumentstudier er 
med å bygge broer eller læringssløyfer (Østern, 2016). 


Kategorien «Forskning» 
Forskning er den siste av de fem hovedkategoriene. Se figur 5.2. Enkelte av 
studentene fremhever erfaringen med FoU-arbeid som en forskningsliknende 

aktivitet i sine refleksjonsnotater, og uttaler at dette kan stimulere til videre 
forskningsarbeid. En student skriver: «Dette ble en positiv erfaring for meg, og 
jeg tenker det hadde vært spennende å forske videre. Jeg tenker at jeg kanskje 
vil ta en master også.» En annen uttrykker: «Etter denne oppgaven, har jeg fått 
lyst til å forske mer.» Dette fremstår som en bekreftelse på at erfaringer med 
FoU-arbeid kan utvikle forskerstudenter (Leming, Tiller & Alerby, 2016, s. 11). 
I fellesskapet der studenter, lærere i praksisfeltet og UH-sektoren samarbeider, 
kan det utvikles økende grad av forskerkompetanse (Postholm, 2007) som 
nettopp stimulerer til videre forskningsarbeid. 


Oppsummering og avsluttende kommentar 


Empirien ble kodet i fem hovedkategorier, som vist i figur 5.2. En bevisstgjø- 
ring av FoU-arbeid som kompetansefremmende arbeidsmåte blir synliggjort 
(Mjøberg, 2016). Fagspesifikk kompetanse relatert til matematikkvansker, 
kartlegging og forskningsmetoder beskrives, hvilket er i tråd med læringsut- 
byttebeskrivelsene for studiet. Gjennom den tekstnære kodingen fremtrer 
også funn som synliggjør utvikling av fagovergripende kompetanser (NOU 
2015:8). Betydningen av samarbeid blir understreket og beskrevet som et sen- 
tralt redskap i læringsprosessen. Verdien av å jobbe i par, observere hverandre 
og opptre som «kritiske venner» blir beskrevet. 

Transkribering av intervju blir fremhevet eksplisitt og beskrives som et dialo- 
gisk møte mellom tekst og student eller et møte mellom praksisfeltet og studiet. 
Refleksjonsnotater som et redskap for meningsskaping (Dreier, 1999) blir også 
tydeliggjort. Empirien synliggjør videre refleksjoner omkring veiledning og hva 
studentene faktisk opplever som veiledning. En flertydighet av veilednings- 
begrepet trer fram, og gruppebaserte, samarbeidende veiledningsrelasjoner 
som i Østern (2016) beskrives. Studentenes definisjoner og refleksjoner omkring 
«veiledning» kan være utgangspunkt for ny koding og kategorisering og skape 
en bevegelse inn i videre utviklingssirkler. Studien gir derfor eksempel på hvor- 
dan det skapes møter på metanivå, et dialogisk forhold mellom fortid, nåtid og 
framtid eller en replofeksjon, slik Postholm og Moen (2009) omtaler det. 

En bred definisjon (Hellevik, 1991, s. 14) og anvendelse eller en flertydighet 
av metodebegrepet er synliggjort gjennom dette kapitlet. «Studentaktiv fors- 
kning» gir erfaringer med forskningsmetodene intervju, observasjon og 
dokumentstudier, men beskrives også som en arbeidsmåte, et redskap eller en 

prosess som skaper læringssløyfer (Østern, 2016), utvikler læringsbaner 
(Wittek & Bratholm, 2014) og fremmer fagspesifikk og fagovergripende kom- 
petanse (NOU 2015:8). FoU-arbeidet skaper en bro eller et «mulighetsrom» 
mellom høgskolens undervisning, forskning og praksis. Studien bekrefter at 
det utvikles forskerkompetanse, som kan stimulere til videre forskningsarbeid 
når studenter, lærere i praksisfeltet og UH-sektoren samarbeider. Det utvikles 
forskerstudenter (Leming, Tiller & Alerby, 2016; Postholm, 2007), og ved å 
fokusere på «det gjennomsiktige platået» (Postholm & Moen, 2009) ved 
studentaktiv forskning, synliggjøres utvikling av kompetanse som også er 
relevant for planlegging og gjennomføring av videre forskningsarbeid. 

«Det er alltid ulike 
perspektiver.» 


En studie av hvordan undervisere I 
pedagogikk arbeider med refleksjon i 
høgskoleklasserommet 


Anna R. Moxnes 


Abstract 


In this chapter, teacher educators’ teaching to enhance reflection in Early Childhood 
Teacher Education (Barnehagelærerutdanningen) is highlighted. The educators’ stories 
and experiences are collected through an interview study. Elements from both thematic 
and structural analysing strategies are made use of. Firstly, to construct narratives based 
on interviews, and secondly to construct a story of reflection in classroom teaching based 
on a fictional voice, «Line». Line tells about experiences with different methods. She shares 
experiences about her own pedagogical work with student teachers and challenges that 
have influence on her teaching. The discussion addresses facilitation of reflection and 
that reflection easily ends up mirroring the already known. In this chapter, the main sug- 
gestions are that working methods for strengthening student teacher’ reflectivity require 
a focus on different areas. Suitable teaching rooms and personal interest in developing 
teaching methods are needed. It is necessary to challenge the student teacher’ perception 
of professional practice. Last but not least, teacher educators also need courage to be a 


virtuoso with confidence to display and discuss personal reflections and limitations. 


Keywords: Reflection, Teacher educator, Early Childhood Teacher Education, Classroom 


teaching and Educational judgement 


123 


KAPITTEL 6 


Introduksjon 


I løpet av tre år skal barnehagelærerstudentene gjennom praktisk, teoretisk og 
forskningsbasert undervisning kvalifiseres for pedagogisk arbeid med barn i 
alderen 0-6 år i barnehagen (Kunnskapsdepartementet, 2012a, 2012b). Den 
nyutdannede skal kunne fungere som barnehagelærer og som pedagogisk 
leder, og for å nå målsettingen om kvalifisering har refleksjonsbegrepet fått en 
sentral plassering. I Forskrift om rammeplan for barnehagelærerutdanningen 
knyttes begrepet til «profesjonsetisk» og «kritisk». Det lenkes til begreper som 
profesjonsforståelse, pedagogiske arbeidsprosesser, forskning og erfarings- 
basert kunnskap, og knyttes til prosesser rundt arbeid med barn i barnehagen, 
til veiledning og til å vurdere og justere egen praksis (Kunnskapsdepartementet, 
2012). I tillegg anvendes begrepet hyppig i fag og forskningslitteratur som 
støtter opp om barnehagelærerutdanningen (Moxnes, 2016) 

Ifølge Søndenå (2002, 2004) står refleksjon i høyere utdanning i et spen- 
ningsfelt der intensjonen er ny erkjennelse gjennom kraftfull refleksjon, 
refleksjon som leder til nytenkning, og som avhenger av et fellesskap. 
Motpolen er speiling av det allerede kjente, eller former for dyptenkning som 
ikke fører til endring. I en metastudie av forskningstekster om refleksjon i 
lærerutdanningen framgår det at erfarne undervisere ikke nødvendigvis kla- 
rer å artikulere egen refleksjonskunnskap i undervisning (Beauchamp, 2015, 
s. 135). Fra norsk hold kritiserer Lauvås og Handal (2014, s. 81) undervisere 
for å betrakte refleksjon som en enkel oppgave, og stiller spørsmål ved hvor 
ofte vi selv virkelig forsøker å reflektere. Nyere dansk forskning viser at høg- 
skoleklasserommet er lite anvendt til å bygge opp om profesjonsorienterte 
prosesser. Eksempelvis finner Johansen og Frederiksen (2013, s. 10) at det i 
liten grad vies plass, i undervisning, til aktiviteter og kritiske erfaringer som 
viser teori og praksis som nyttige for hverandre. Og Hjort (2013) finner at 
pedagogstudenters etiske refleksjoner ikke nødvendigvis styrkes gjennom 
utdanningen. Samlet sett er disse undersøkelsene ganske nedslående for 
utdanningen og høgskoleklasserommet som arena for å styrke refleksjon og 
pedagogiske begrunnelser. Når arbeid med refleksjon i tillegg krever at 
undervisere setter av tid til refleksjonsarbeid, og at refleksjon fordrer trygge 
relasjoner der studentene må følges tett (Moxnes, 2016, s. 10), kan det settes 
spørsmålstegn ved om refleksjon som del av læring kommer av seg selv. 

Siden pedagogikkfaget er tildelt en posisjon der det skal «bidra til studen- 
tene sin danningsprosess, personlege vekst og utvikling, analytiske ferdighei- 
ter, integrering av teori og praksis, innsikt i vitskapeleg tenkemåte og til etisk 
refleksjon» (Kunnskapsdepartementet, 2012b, s. 10), er pedagogikkfaget av 
spesiell interesse for å belyse undervisningspraksiser. De nevnte forsknings- 
funnene vekket interesse for hva undervisere i pedagogikk selv forteller om det 
de gjør for å styrke studenters profesjonsorienterte refleksjoner. Hva de fortel- 
ler om egen undervisning, hvilke metoder de anvender, hva dette krever av 
dem, og hva som jobber imot dem i høgskoleklasserommet. I det følgende 
gjøres det rede for teoretiske aspekter som kan gi et bilde av refleksjon i 
barnehagelærerutdanningen. 


Refleksjon som teoretisk omdreining 


Det teoretiske omdreiningspunktet i artikkelen er refleksjon. Refleksjon beskri- 
ves, forklares, nyanseres og tillegges ulike funksjoner og intensjoner i fagtek- 
ster, forskningstekster og styringsdokumenter som omhandler utdanningen av 
barnehagelærere (Moxnes, 2016). Her vil en forståelse som inspireres av Schön 
(1983, 1987), nyanseres av Kinsella (2012) og delvis utfordres av Søndenå 
(2002, 2004), virke som teoretisk grunnlag for videre diskusjoner. Schön (1983, 
s. 55) skiller mellom refleksjon i og på handling, der på viser til den refleksjo- 
nen som gjøres i etterkant av at noe har skjedd, mens i-handling viser til selve 
handlingsøyeblikket (Schön, 1983). Det handler om å reflektere over det man 
gjør i det øyeblikk man gjøre noe, og samtidig gjøre dette «noe» helt utmerket. 
Schön (1987) knytter refleksjon-i-handling til utdanning, og undervisning i 
klasserommet som pågående praksis. Studenters utbytte av refleksjonen hen- 
ger sammen med den oppfølging og veiledning de får, og dette avhenger ifølge 
Schön (1987, s. 169) av hvordan underviseren evner å tilpasse sine beskrivelser 
til den enkelte students behov og kapasitet til å reflektere-i-handling i den 
pågående dialogen. 

Forståelsen av refleksjon-i-handling blir nyansert av Kinsella (2012) til også 
å omhandle å foreta etiske overveielser, og å se refleksjon og tolkning som 
både sosiale og individuelle prosesser. Oppmerksomheten i sosiale prosesser 
ledes slik mot diskurser som påvirker meningsforståelser og det å være kritisk 
reflektert om hvorfor ting er som de er (Kinsella, 2012, s. 49). For arbeid med 
refleksjon i høgskoleklasserommet retter disse perspektivene refleksjon mot 

handlingsøyeblikket, etiske overveielser over møter mellom undervisere, 
studenter og underviser-student, og hva som påvirker disse møtene. 

Refleksjon står også i sentrum i Søndenå (2002, 2004) sin forskning. Hun 
skiller mellom dyptenkning (repetisjon og speiling) og kraftfull refleksjon 
(overskridelse og nytenkning). Hun beskriver kraftfull refleksjon som det å ta 
grep om kvaliteten på pedagogikken, å ta stilling til noe, men samtidig å holde 
fast på det som gir mening i livet. Konsekvensen av dette er ifølge Søndenå 
(2004, s. 131) «ei stadig veksande tenking». Hun påpeker at «[i] var iver etter å 
utvikle evne til refleksjon, har vi såleis gløymt å diskutere kva vi skal reflektere 
over og å fa stilling til eit innhald» (Søndenå, 2004, s. 15/16). Hun er kritisk til 
hva refleksjon er i utdanning, og viser til at det gjerne tar form av speiling og 
dyptenkning, og at studenter lærer å tilpasse seg en tradisjon, uten kritisk blikk 
på det de gjør (Søndenå, 2002). For refleksjon i høgskoleklasserommet åpner 
disse nyanseringene for å etterspørre innholdet i refleksjonene og å utfordre 
ytterligere hva nytenkning innebærer. 

Refleksjon i utdanning kan knyttes mot framtidig skjønnsutøvelse. 
Skjønnsutøvelse omhandler resonneringer, basert på overført kunnskap, nor- 
mer og verdier, reflekterte handlingsoverveielser og argumentasjon rundt valg 
(Molander, 2013). Kinsella (2012, s. 35) spesifiserer dette ved å knytte refleksjon 
til fronesis, som det som informerer og assisterer oss i å navigere varierte prak- 
tiske kontekster. Eller «evne til å vurdere hvordan man bør handle for å fremme 
det som er moralsk godt for mennesker i konkrete situasjoner» (Grimen, 2008, 
s. 78). Arbeid med refleksjon i utdanning må da omhandle å sette studenter i 
stand til å navigere komplekse handlinger, og gjøre reflekterte handlingsovervei- 
elser. Dette inspirerte til å undersøke om, og eventuelt hvordan, refleksjon akti- 
veres gjennom undervisning i høgskoleklasserommet, og forskningsspørsmålet 
som følger opp dette er: Hva forteller undervisere i pedagogikk at de gjør og 
erfarer i arbeidet med å styrke barnehagelærerstudenters refleksjoner? 


Abduktive og narrative forskningstilnærminger 


For å granske hva som ble fortalt om refleksjon, ble en abduktiv tilnærming til 
metoder, teori og empiri valgt (Alvesson & Kårreman, 2011; Brinkmann, 2014). 
Abduksjon blir gjerne knyttet til pragmatisme, men i dette kapittelet handler det 
om å gjøre pragmatiske valg og variere strategier ut fra hva som virker 

hensiktsmessig, for igjen å belyse forskningsspørsmålet (Alvesson & Kårreman, 
2011; Biesta, 2015). Et slikt metodisk valg handler om reflekterende bevegelser, 
der ulike hendelser kan endre ideer og forståelser i møter med empiri og ny 
teori. Abduksjon blir det som gjøres når det ikke er en oppskrift, når teoretiske 
perspektiver eller empiriske funn ikke passer helt inn og teoretiske utvidelser 
kan gi ny innsikt. Abduksjon foreslås som former for argumentasjon som er 
konsentrert om forholdet mellom situasjon og forskning, og er verken drevet av 
teori eller empiri, men av breakdowns (Alvesson & Kårreman, 2011; Brinkmann, 
2014). Breakdowns kan være overraskelser og innspill som ikke stemmer med 
forventninger, og forskeren må prøve andre strategier og justere sine planer 
(Alvesson & Kårreman, 2011, s. 19). Dette dreier seg om brudd i forventninger 
til handling, eller forløp av en handling, slik Frers (2017) viser til i kapittel 1, og 
som Lofthus (2017) eksemplifiserer gjennom sine refleksjoner i kapittel 2 i denne 
boken. Breakdowns oppstod både i arbeid med ulike metodiske utfordringer, i 
arbeid med analysene av materialet og i arbeid med teoretiske perspektiver. 

Flere overraskelser og brudd fikk betydning for utformingen av dette kapit- 
telet. Et eksempel er arbeidet med det empiriske materialet. Materialet består 
av ti intervjuer av ansatte i pedagogikkundervisning ved barnehagelærer- 
utdanningen ved fem ulike universiteter/høgskoler i Norge. En diktafon ble 
anvendt under intervjuene, og lydopptakene ble transkribert. Da de første 
intervjuene var transkribert, ble de levert tilbake til de intervjuede som et ledd 
i valideringen av materialet. De intervjuede gav uttrykk for at det var proble- 
matisk å lese sin uttrykksmåter. Å se egne muntlige formuleringer som tekst 
var et sterkt virkemiddel. Dette ble et brudd i forskningsprosessen, og nye 
metodestudier ble gjennomført. Vendingen ble å undersøke muligheter i nar- 
rativ forskning. De fleste narrative studier tar, ifølge Riessman (2008, s. 23), 
utgangspunkt i, og bygges ut fra, intervjumateriale. Hensikten er gjerne å 
generere detaljerte beskrivelser, der en fortelling leder til den neste (Riessman, 
2008). Dette stemte godt overens med materialet i denne studien, siden trans- 
kripsjonene inneholder flere små og lengre fortellinger og også sekvenser der 
en fortelling leder til den neste. Å studere fortellingene i intervjumaterialet kan 
betraktes som et vindu inn mot meningskonstruksjoner (Souto-Manning, 
2014, S. 162). I materialet i denne studien blir mening forsterket gjennom hva 
de intervjuede forteller av ulike subjektive opplevelser og ideer. Dette beskri- 
vende materialet er det som anvendes i de videre analysene. 


127 


KAPITTEL 6 


Den narrative strategien som ble valgt, kan beskrives som konstruksjon 
av en fortelling ut av flere intervju, gjerne i kombinasjon med feltnotater, 
observasjoner eller annet relevant materiale (Engelsen & Smith, 2014). 
Fortellingen som blir introdusert senere, er sammensatt av tematikker ana- 
lysert fram fra intervju med flere aktører, og er en konstruert fortelling 
(Engelsen & Smith, 2014; Jernes & Engelsen, 2012). Denne vendingen i fors- 
kningsprosessen gav rom til å reflektere over flere ulike aspekter ved under- 
visning og undervisningspraksis og bidro dermed til å forsterke den 
abduktive analyseprosessen. Studien er meldt til personvernombudet for 
forskning (NSD), og spesielle kjennetegn er fjernet for å anonymisere 
bidragsyterne og institusjonene de arbeider ved. Egennavn som benyttes, er 
pseudonymer. I det som følger, brukes narrativ som betegnelse på en av de 
valgte analysestrategiene, å utarbeide et narrativ fra hvert av de ti intervju- 
ene. Data basert på hendelser, handling og aktivitet i de ti narrativene 
ble videre analysert fram til den konstruerte fortellerstemmen, «Line». 
Analyseprosessen blir beskrevet under. 


Å analysere fram en fortelling om refleksjon 


Som nevnt over foregår prosessen med å konstruere en fortelling som belyser 
refleksjon i barnehagelærerutdanningen gjennom flere ledd. For å få fram 
ulike meninger, intensjoner og funksjoner om refleksjon i intervjutekstene 
valgte man å konstruere et narrativ for vært intervju. Å tydeliggjøre den enkel- 
tes meninger og intensjoner gjøres, ifølge Riessman (2008, s. 53), for å unngå å 
generalisere innholdet i intervjuene, og for å vektlegge hva som ble fortalt. Å 
skrive fram et narrativ for hver bidragsyter bidro til å sette den enkeltes per- 
sonlige engasjement, episodiske erfaringer og fortelling fra arbeid med reflek- 
sjon i undervisning i sentrum for oppmerksomheten. Hvert ord måtte velges 
med omhu for å sikre at det var representativt for intervjuet. Et eksempel er fra 
intervjuet med Jane. Gjennom intervjuet poengterer Jane viktigheten av selv- 
refleksjon og slik ble det skrevet fram: 


Jeg mener at selvrefleksjon er utrolig viktig. Det dreier seg om makt, og maktperspek- 
tiver. Da tenker jeg på relasjoner mellom barn og voksne og hvor viktig det er å få 
studenter til å reflektere for både å oppdage seg selv og egen handling, slik at de unn- 


går å gjøre for mange feil i møte med barn. 

Ulike sitater ble valgt ut for å få fram det spesifikke i hva hver enkelt var opptatt 
av. Hvert narrativ ble et konsentrat av innhold og budskap fra det enkelte 
intervju. I denne prosessen ble det avdekket fem tematikker som gikk igjen i 
alle intervjuene, og som ble synlige i alle narrativene. Disse temaene ble grunn- 
laget for å konstruere Lines fortelling. Konstruksjonen av Line utdypes nær- 
mere etter den tematiske analysen. 


Tematisk analyse av ti narrativ 

For å få fram tematikker basert på hva de ti ulike bidragsyterne forteller om 
hvordan de tilrettelegger for refleksjon, ble et grep å studere «hva» som ble 
sagt, framfor til hvem, hvordan det er sagt eller hva intensjonen bak utsagnet 
kan ha vært (Riessman, 2008). I Dinas narrativ deles følgende erfaring: 


Det viktigste for meg er å hjelpe mine studenter til å reflektere for igjen å få et grunn- 
lag for skjønnsarbeid når de kommer ut i praksis. Barnehagearbeid er å vise profesjo- 
nelt skjønn og det igjen mener jeg handler om å kunne reflektere, drøfte og diskutere 
og vurdere en situasjon. Jeg må utfordre studentene, og gjøre undervisningen spen- 


nende for å få de til å reflektere. Dette krever mye og gjør meg svært engasjert! 


Dina forteller om hvordan hun må bidra og ta aktivt del for å utfordre studen- 
tene og styrke refleksjon. Hva Dina forteller om sitt syn på refleksjon, bidrar til 
å nyansere forståelsen av hva refleksjon kan som oppfattes i klasseromsunder- 
visning. Dina ser refleksjon i sammenheng med skjønn, men hun ser også på 
egen rolle for å få studentene til å reflektere. Når pedagogikkunderviserne 
beskrev refleksjon i høgskoleklasserommet, ble dette gjerne knyttet til hva de 
selv forteller at de gjør i undervisningen. Eksempelvis forteller Anja at: «for 
meg er refleksjon først og fremst å få studenter til å tenke over ting. Det må de 
kunne når de blir barnehagelærere». Et annet eksempel er fra Janes narrativ. 
Hun forteller om metoder som kan utfordre til kritisk refleksjon og uttaler at: 
«Jeg må lære de å stille kritiske spørsmål til seg selv og kolleger. Det er nødven- 
dig når du skal jobbe i et team og lede teamet i en barnehage». Ulike utsagn om 
hva som kreves for å få studenter til å reflektere, tegner et variert bilde av 
metodebruk og underviserens rolle i undervisningen. 

Ulike teorier om refleksjon (eks: Kinsella, 2012; Schön, 1983, 1987; Søndenå, 
2002, 2004), spilte også inn i hva det ble sett etter, og hva det ble mulig å se i 
analysearbeidet. I noen av narrativene blir det referert direkte til Søndenå 

(2002) og begrepet kraftfull refleksjon, andre nevnte begreper som refleksjon i 
eller på handling. Undervisningsmetoder som beskriver arbeid for å styrke 
refleksjon, er et eksempel der pedagogikkunderviserens teoretiske forståelse 
ble synlig og knyttes sammen med hva de forteller om undervisning i klasse- 
rommet. I Hannes narrativ fortelles det: 


Jeg må bruke klasserommet aktivt som arena for å tenke både pedagogikk og didak- 
tikk, og bruke de mulighetene rommet faktisk byr på. Jeg har ansvar for å gjøre 
klasserommet til en levende undervisningsarena der det er spennende for studentene 
å delta. Jeg må hele tiden prøve ut nye metoder for å få til refleksjon over det de har 


opplevd i praksisperiodene. 


Å gjøre klasserommet til et sted der praktiske erfaringer og refleksjon på hand- 
ling vektlegges, fortelles fram av Hanne. Et annet eksempel er fra Bentes nar- 
rativ der følgende erfaring deles: 


Av og til deler jeg studentene i grupper på to og to og så sender jeg dem ut for å gå. 
Så sier jeg hva de skal diskutere mens de går. Ut av bygningen, ut av campus. Ut og 
bruk området i en halv time. Det avstedkommer ofte mye godt [...] så får vi i gang 


diskusjon med nye refleksjoner og synspunkter når de kommer tilbake. 


Bente viser slik til metoder hun erfarer kan sette i gang nye ideer og tanker hos 
studentene, og fremkalle refleksjoner på og i handling. Både Hanne og Bente 
viser begeistring for at de kan prøve ut nye metoder. Dette suppleres av Eva, 
som forteller: 


Jeg liker at vi prøver ut ulike undervisningsmetoder. Kanskje det er det som gjør det 
morsomt å jobbe i dette teamet, at jeg får jobbe så variert med faget mitt? Det er som 
å være pedagog i barnehagen igjen, for jeg må forberede meg på det uforberedte, og 


så får jeg mye å reflektere over selv. 


Metoder for å styrke refleksjon i undervisningen er en fellesnevner for narrati- 
vene, og det kunne velges ut som et tema også for Lines fortelling. Ved å se på 
hva som ble fortalt om metoder, ble pedagogikk som fag tydeliggjort som et 
fellestema mellom narrativene. Refleksjon og undervisningsmetoder for å 
styrke refleksjon ble etterspurt i intervjuguiden og ble dermed fremtredende i 
intervjuene. Et overraskelsesmoment var hvordan pedagogikk som fag og opp- 
levelser av å være pedagogikkunderviser i møte med studenter ble snakket 
fram i materialet. Dette var ikke tema i intervjuguiden, men kommer fram 

gjennom små beretninger som når Eva forteller om gleden hun opplever over 
teamet hun jobber i. Kjærlighet til og stolthet over pedagogikkfaget ble uttrykt 
i narrativene, og eksempelvis forteller Ida: 


Vi må vise til at pedagogikk er et tenkefag og være synlige på hvorfor pedagogikk er 
viktig som nettopp et tenkefag. Å få jobbe med et tenkefag gjør meg stolt av å under- 
vise i pedagogikk. 


Mens Carla utrykker andre kvaliteter med faget: 


Jeg synes pedagogikk handler nettopp om det at det ikke er en fasit for enhver situa- 


sjon, og at det alltid er ulike perspektiver. 


Infiltrert i pedagogikk som fag og metoder for å fremme refleksjon ble interes- 
sen for spørsmålsstillinger enda et fellestrekk. Spørsmål ble beskrevet i alle 
narrativene. Eksempelvis er Carla og Ida begge opptatt av å anvende spørsmål 
for å tenke sammen med sine studenter, mens Anja og Hanne beskriver at de 
stiller åpne spørsmål til sine klasser for å utfordre studentene til å reflektere. 
Gunn forteller: 


Jeg stiller små spørsmål underveis i min undervisning for å få studentene til å knytte 
sammen tematikken der vi er i undervisningen, med sine egne erfaringer fra barne- 
hagene og reflektere over disse. Jeg tror det er viktig at jeg spør dem, for slik kan vi 


sammen gjøre undervisningen aktuell. 


Å stille kritiske spørsmål ble også hyppig nevnt som refleksjonsframkallende 
virkemiddel, og Bente forteller: 


Det å virkelig begynne å røre i gryta og stille de virkelige kritiske spørsmålene. Det er 
krevende for meg som underviser. Jeg tror man må øve og øve igjen og igjen. Slike 


prosesser tar tid, og krever mye refleksjon også fra min side. 


Relasjoner til klasser og enkeltstudenter ble et annet sentralt tema som under- 
viserne knyttet til refleksjon og til metoder i undervisningen. Et eksempel er 
fra Frikk sitt narrativ: 


Jeg er veldig fornøyd med den arbeidsformen vi har nå. Studentene sier ofte at det er 
krevende med så mange tunge begreper i pedagogikk. Når studentene får sitte 
sammen og diskutere i smågrupper, og vi som underviser er sammen med dem og 


stiller kritiske spørsmål og drar diskusjonen, så får de andre muligheter til å reflektere 

og knytte begrepene til praksis. På denne måten får også de stilt spørsmål og snakket 
om det de synes er vanskelig med begrepene og teori. De får virkelig diskutert inn- 
holdet i begrepene. Etter å ha sett på evalueringene og snakka med studentene så 
viser det seg at det er slikt arbeid, der vi deltar, mange mener de får mest ut av. De sier 
det er fordi vi som lærere tør å gå tettere på og når dette skjer i en liten gruppe tør 


flere å delta. 


Frikk var, gjennom hele intervjuet opptatt av sin relasjon til klassen. Anja var 
også opptatt av dette, men i hennes narrativ er det mer vekt på egne savn og 
ønsker for undervisningen: 


Jeg savner å kunne følge samme klasse. Fordi nummer 1: jeg kjenner klassen, og 
nummer 2: jeg har en relasjon til dem som i sterkere grad forplikter studentene til å 


komme på undervisningen. 


I flere narrativ er relasjoner til kolleger og studenter knyttet til opplevelser av 
hindringer for refleksjon. I alle intervjuene beskrives ulike hindringer som 
pedagogikklærerne mener motvirker refleksjonsarbeid. Slike hindringer vari- 
erer fra frustrasjon over ny utdanning, mangel på tid, IKT og annet utstyr som 
hindring til utfordringer relatert til hendelser i møter med klasser og enkelt- 
studenter. Et breakdown i arbeidet med analysene var hvordan negativt ladede 
opplevelsene kunne fortelles fram, uten å ledes tilbake til enkeltpersoner. 
Å konstruere fortellerstemmen Line ble en mulighet for å skrive fram frustra- 
sjoner og nederlag. 

Den tematiske analysen viser undervisningsmetoder, pedagogikkfaget, spørs- 
mål, relasjoner og utfordringer som temaer som oppstod i materialet. Tematikkene 
er uttrykk for systematisering av erfaringer (Souto-Manning, 2014), og disse 
erfaringene er anvendt som byggematerialet i konstruksjonen av Lines fortelling 
og grunnlag for de påfølgende diskusjonene. Først skal Lines stemme 
framskrives. 


A konstruere en «livfull» Line 


For å gjøre Lines fortelling mer «livfull» ble et grep å ta utgangspunkt i et nar- 
rativ, og utvide dette med tematiske innspill fra de øvrige ni narrativene. Dette 
er inspirert fra Jernes og Engelsen (2012, s. 287), som beskriver tilsvarende 
valg basert på observasjoner. Å konstruere en fortelling er et problematisk valg 
fordi ved å samle et flerstemt bidrag til én røst tones individuelle nyanser ned. 


132 


«DET ER ALLTID ULIKE PERSPEKTIVER.» 


Ved å ta utgangspunkt i ett narrativ kunne likevel noe av det særegne fra ett 
intervju bevares, i utformingen av Lines uttrykk. Å arbeide fram en fortelling i 
en akademisk tekst dreier seg om å få lesere til å oppleve at de selv var der 
(Czarniawska, 2010). Å gi Line liv dreier seg om å male fram en troverdig 
pedagogikkunderviser som ikke er for striglet og ordentlig. Lyduttrykk fra 
intervjusamtaler og rommene utenfor ble delvis fanget opp av diktafonen og 
gir en bakgrunn for hvordan Lines fortelling kunne utformes. Å gå tilbake og 
se på ulike uttrykksmåter som «vet du hva» og «liksom» gav inspirasjon til 
Lines uttrykk. I denne prosessen ble også andre uttrykk fra andre narrativ 
prøvd ut, inntil fortellingen fikk den form den framstår i her. 

Å arbeide fram en fortelling i en akademisk tekst handler også, ifølge 
Czarniawska (2010, s. 254/255), om både å male med ord og å skape plott, eller 
forstyrrelser i stabile situasjoner. Ulike elementer fra fortellingene ble brukt for 
å illustrere plott. Her er plott betraktet som brudd, og dette uttrykkes i fortel- 
lingen gjennom de momenter av usikkerhet eller ubehag, men også tilfredshet 
Line beskriver. Usikkerheten støttes opp av ord og kroppsuttrykk, og ved å la 
ulike elementer fra intervjuene forstyrre det stabile i fortellingen. Det sentrale 
er hva Line gjør og erfarer i sitt arbeid med å styrke barnehagelærerstudenters 
refleksjoner. På lik linje med at intervjuer og den intervjuede påvirket hveran- 
dre gjennom ord og kroppslig tilstedeværelse, virker rom og andre former for 
materialitet inn i samtalen. Dette kunne ikke diktafonen fange opp, og når 
bruk av kropp, kroppsuttrykk og andre materialiteter tydeliggjøres, er dette 
skrevet inn ved hjelp av feltnotater, supplert med minner nedtegnet etter gjen- 
nomførte intervju. De fem temaene fra den tematiske analysen er brukt som 
ramme for innholdet, mens minner fra intervjusituasjoner hentet fra feltnota- 
ter gjenskaper illusjonen av å sitte på Lines kontor og høre henne fortelle. 


Fortellinger fra Lines undervisning i 
høgskoleklasserommet 


Line lener seg bakover på stolen i det rektangulære kontoret, smiler og sier: «Jeg har 
kommet fram til at skal studentene konstruere kunnskap aktivt, så må jeg ta ansvar 
og aktivere dem. De må få ta del i diskusjons- og refleksjonsprosesser sammen med 
oss som undervisere.» Line forteller om et møte med en klasse og hvor ivrige studen- 


tene ble når de fikk være med og endre undervisningsformen. «Jeg tror mye skjer når 

jeg varierer i bruk av ulike metoder, som når jeg ber studentene finne en praksisfor- 
telling og så dramatisere den, eller jeg leser opp et case, eller gir dem fotografier fra 
barnehager de kan studere. Det viktige er at vi diskuterer underveis, for da kan stu- 
dentene bidra med sin kunnskap og sine opplevelser», fortsetter Line. Hun utdyper 
hvordan hun utfordrer studenter til å forberede seg til å presentere et faglig tema for 
diskusjon, eller ha med en praksisfortelling eller noe annet som setter i gang tankene 
og gjør undervisningen levende. «Jeg har nok blitt litt gæren med årene», ler Line. «Vi 
må skape liv og gi studentene noe å tenke på. Før var jeg redd for å bryte alle disse 
uskrevne reglene. Nå gir jeg studentene oppgaver de må forberede uten å nøle.» Line 
smalner øynene og tar en slurk av kaffekoppen før hun fortsetter. «Egentlig så følte 
jeg at jeg møtte meg selv skikkelig i døra i min måte å tenke om egen undervisning 
på. Jeg trodde jeg var kreativ og så ble det bare PowerPoint på PowerPoint, og hva er 


det, liksom?» 


Line kikker ut av vinduet og trekker pusten før hun fortsetter. «Jeg har selv blitt mer 
opptatt av at jeg må få studentene til å stille spørsmål, å våge å ta ordet og delta i dis- 
kusjoner. Samtidig må jeg arbeide for at noen studenter skal kunne komme seg vekk 
fra å være skråsikre. Å stille spørsmål er å åpne for undring, og åpne for at her er det 
noe jeg ikke kan. Jeg synes pedagogikk handler om at det ikke er en fasit for enhver 
situasjon, og at det alltid er ulike perspektiver. Jeg diskuterte undervisningsmetoder 
med en kollega her om dagen, og hun fortalte at hun lar studenter skrive om på prak- 
sisfortellinger for så å analysere disse ut ifra ulike perspektiv. Jeg skulle ønske vi 
hadde mer tid til å prate sammen om hvordan vi underviser. Det er skikkelig nyttig 
og det gir meg ideer for hvordan jeg kan utvikle min undervisning. Nå har jeg lyst til 
å gå i gang og få studenter til å skrive om på praksisfortellinger og nyansere forståel- 


ser med mine klasser.» 


Line sukker, før hun fortsetter med lav stemme: «Det krever mye å stå i undervisning. 
I tillegg til å bli godt kjent med studentene og gjøre de trygge på meg så må jeg ha god 
oversikt over pensum, og være forberedt på å møte ulike krevende utfordringer som 
når studenter pasifiserer hverandre, eller boikotter undervisningsopplegg. Vet du, en 
gang hadde jeg en klasse som bare ville ha forelesninger. De klaget til ledelsen på min 
undervisning. Det var både krevende og tøft!» Line blir stille noen sekunder. «Jeg 
tenkte hele tiden at det var meg det var noe i veien med, at jeg ikke dugde. Jeg gav 
nesten opp jobben. Å bruke undervisningstid på å få studentene til å engasjere seg og 


delta aktivt krever mye mer forberedelse og innsats enn jeg trodde var mulig.» 

Det blir stille til Line igjen smiler og spør: «Har jeg fortalt deg om dramatiserings- 
prosjektet mitt? Du skjønner, i min undervisning har rollespillet blitt et viktig 
omdreiningspunkt for teori og praksis. Når studentene dramatiserer, kan vi plukke 
fra hverandre handling, stille kritiske spørsmål og drøfte teoretiske perspektiver. Jeg 
lar de få føle ulike roller på kroppen. Nar vi gjør slike øvelser, blir jeg nyttig for stu- 
dentene som brobygger mellom meta-teori og deres opplevelser og faglige refleksjo- 
ner. Jeg husker første gangen jeg ville gjennomføre dramatisering med en klasse, 
ville de ikke bidra. De var tredje års studenter, og det var en uvant metode for klas- 
sen. Så nå øver jeg studenter på å dramatisere fra tidlig første semester.» Hun fortel- 
ler om en kollega som er ivrig tilhenger av dialogkafeer, paneldebatter eller ulike 
former for diskusjonsspill, og hvor spennende undervisning de to får til når de får 


arbeide sammen. 


«Vet du hva som irriterer meg skikkelig?» fortsetter Line. «Det er økonomiske 
begrensninger som at jeg skal undervise kanskje 90 studenter samtidig. Det begren- 
ser metodemuligheter det! I tillegg blir jeg frustrert når rommet vi skal ha, plutselig 
er gitt til et annet, høyere prioritert formål, og jeg må være takknemlig for et audito- 
rium eller et lite kott av et klasserom. Når man skal være pedagogikklærer og jobbe 


med refleksjon, er det jammen bruk for å være kreativ!» 


Diskusjoner 


Med utgangspunkt i Lines fortellinger vil hva undervisere i pedagogikk gjør 
og erfarer i sitt arbeid med å styrke barnehagelærerstudenters refleksjoner, 
drøftes. 

Det fortelles om ulike undervisningsmetoder som anvendes for å arbeide 
med refleksjon i klasserommet. Line beskriver hva hun gjør, og hvordan 
hun legger til rette for refleksjon, både i-handling i klasserommet og på-hand- 
ling, ved å anvende og utfordre studenters erfaringer (Schön, 1983). 
Handlingsbeskrivelsene gir ikke uttrykk for hva studenter har sagt og gjort 
som får Line til å oppleve at de reflekterer. Hennes vekting av spørsmål og 
muligheter for å diskutere og undre seg viser at hun legger til rette for reflek- 
sjon, både over erfaringer og over hendelser der og da. Refleksjon blir også 
synliggjort i hvordan hun utfordrer studentene og er opptatt av å være «bro- 
bygger» mellom deres opplevelser, faglige refleksjoner og meta-teori, og 
gjennom dette fungere som veileder. Relasjonstematikken fra analysene 

understreker også at pedagogikkundervisere forsøker å tilpasse sine beskrivel- 
ser for å nå den enkelte student (Schön, 1987). En begrensning med fors- 
kningsstrategiene er at det kun blir pedagogikkundervisernes fortellinger som 
drøftes. Studenters beskrivelser og observasjoner av undervisningen kunne 
gitt et tydeligere bilde av hvordan dette fungerer i praksis. 

Når Søndenå (2004, s. 15) etterspør hva det skal reflekteres over, så er det 
kanskje ikke bare tematikken, men også hvordan det arbeides med tematik- 
kene hun etterspør? Spørsmål er stadig nevnt, både i Lines fortelling og i inter- 
vjuene, som en strategi for refleksjon. Betydningen av å bruke ulike spørsmål i 
undervisningen kan dreie seg om forskjeller i hva som fører til dyptenkning, 
og hva som fører til kraftfull refleksjon. Line viser til bruk av spørsmål for å 
delta i diskusjoner, for å vektlegge undring, men også for å utfordre studenter 
til å komme seg vekk fra å være skråsikre på hva barnehagepraksis omhandler, 
og innse at det er noe en ikke kan. Som det framgikk av analysene, aktiverer 
ulike undervisere ulike måter å arbeide med spørsmål på. Både kritiske spørs- 
mål, spørsmål for å tenke sammen med studenter, åpne spørsmål, eller stille 
små spørsmål hele tiden, ble nevnt. I analysene av intervjuene og i fortellingen 
om Line framgår det ikke hva studentene gis å reflektere over, og hvordan 
spørsmål kan bygge opp om kritisk refleksjon og utviklingsarbeid, mer enn 
speiling av det allerede kjente (Søndenå, 2002). Hvordan noen arbeidsformer i 
undervisningen eventuelt kan styrke studenters refleksjoner, belyses av Aamaas 
og Davidsen (2017) (kapittel 8, denne boken), de observerer lærerstudenter i 
arbeid med mysterier som metode. De mener å se at studenter oppnår dypere 
forståelse gjennom utprøving av denne konkrete arbeidsformen, og deres 
undersøkelse støtter opp om at det som skjer i høgskoleklasserommet er av 
betydning for studentenes refleksjoner. 

Å foreta etiske overveielser, og å se refleksjon og tolkning som både sosiale 
og individuelle prosesser, er ifølge Kinsella (2012, s. 49) vesentlig for refleksjon 
i handlingsøyeblikket. Lines undervisningsmetoder kan gi studenter erfarin- 
ger, som igjen kan styrke deres framtidige etiske overveielser i utøvelse av 
skjønn. Relasjoner veves inn i bildet av hva som begrenser undervisning, og 
Lines fortelling belyser flere eksempler der relasjoner er betydningsfulle. Hjort 
(2013, s. 235) kritiserer høgskolers arbeid med studenters etiske refleksjon og 
foreslår at slikt arbeid kan styrkes gjennom å vektlegge drøfting av studenters 
kritiske erfaringer. Dette mener Hjort (2013) må skje både i undervisning og i 
praksis, noe som igjen fordrer et bedre samarbeid mellom praksis og 

utdanning. Etiske refleksjoner dreier seg om utøvelse av fronesis, eller det som 
informerer profesjonsutøvere i å navigere varierte praktiske kontekster 
(Kinsella, 2012). Line bruker ikke betegnelsen etisk refleksjon, men hun fortel- 
ler om metoder der studentene må ta del med egne kunnskaper og erfaringer. 
Dramaøvelsene hun skisserer, er et eksempel på klasseromsundervisning der 
studentene får kjenne på ulike perspektiver. Line forteller også om hvordan 
hun selv har blitt utfordret av studenter. Line var berørt av slike utfordringer. 
Etisk refleksjon handler kanskje også om at både studenter og undervisere må 
våge å sette ord på ulike kroppslige affekter, kritiske erfaringer, og igjen drøfte 
og nyansere disse i fellesskapet i klasserommet. Skjønn blir knyttet til «evne til 
å vurdere hvordan man bør handle for å fremme det som er moralsk godt for 
mennesker i konkrete situasjoner» (Grimen, 2008, s. 78). I undervisning hand- 
ler dette om å styrke studentenes grunnlag for å gjøre valg. Men det handler 
også om hvordan Line kombinerer praktiske erfaringer og kritisk refleksjon 
med kunnskap om undervisning og undervisningsmetoder, og hva hun gjør 
som blir godt for andre. 

Utfordringer er en kilde for refleksjon, fordi de innebærer beslutninger der 
generelle kunnskaper og handlingsregler ikke er tilstrekkelig, og hvor profe- 
sjonsutøveren må kunne anvende skjønn (Molander & Terum, 2008). 
Utfordringene fungerer som brudd, men de er først og fremst reelle erfarin- 
ger og bekymringer underviserne har valgt å formidle. Line viser at usikker- 
het med romtildeling og å tilpasse metoder etter rom utfordrer faglig 
kompetanse. Hun forteller om studentgrupper med manglende engasjement, 
om studenter som pasifiserer hverandre, og klasser som ikke vil bidra i 
undervisningen. Hvordan undervisere forhandler fram undervisningsmeto- 
der, argumenterer for, og responderer på eventuell motstand, kan også 
være øyeblikk der underviseren virkelig kan framstå som virtuos. 
Forhandlingssituasjoner har potensial for kritisk refleksjon i fellesskapet i 
klasserommet. Hvordan Line takler utfordrende situasjoner og våger å blott- 
legge og diskutere sine handlinger med studentene, kan gi anledning til å 
diskutere skjønn i praksis. Å stille egen undervisning åpen for kollektiv 
refleksjon krever tid og mot. Tid til å dekonstruere hendelsesøyeblikket i 
klasserommet, og mot til å blottstille seg i fellesskapet. Som pedagogikkun- 
derviser står du i møte med studenter, du blir sett, både som ekspert på 
barnehagepraksis, som teorikyndig, som brobygger til spesifikk fagkompe- 
tanse og som modell for virtuos pedagogikk. 

Avsluttende kommentarer 


For å kunne granske undervisere i pedagogikk sine fortellinger om hva de gjør 
og erfarer i arbeidet med refleksjon i høgskoleklasserommet, ble elementer fra 
narrative analyseprosesser anvendt. De metodiske og analytiske prosessene ble 
drevet av brudd og undringer, som igjen utfordret til å hente inspirasjon fra 
andre metodeteorier og refleksjonsteorier for å belyse empirien. Analysene 
resulterte i konstruksjonen, Line, som beretter om ulike erfaringer med meto- 
der for å styrke refleksjon i pedagogikkundervisningen. Drøftingene belyser at 
pedagogikk, relasjoner, undervisningsmetoder, spørsmålsstillinger og klasse- 
rommet som materialitet spiller inn i arbeidet. Kjærlighet til pedagogikk som 
fag og beskrivelsene av undervisningsmetoder uttrykker også motvekt til over- 
dreven effektivisering av utdanningen. Ulike metoder for refleksjon i klasse- 
rommene fordrer at pedagogikkunderviseren setter av tid, har kjennskap til 
studentgruppen og kan utfordre forestillinger om rett og galt i praksis. Dette 
krever mot til å utfordre, til å tenke nytt, vilje til å undersøke perspektiver og 
se etter hva som ikke speiler det allerede kjente. 

Basert på Lines fortelling kan klasserommet fungere som øvingsarena for å 
styrke studenters refleksjoner både i handling her og nå og over handling som 
har funnet sted i praksis. Studien føyer seg slik inn i rekken av studier som 
bekrefter at klasseromsundervisning kan anvendes til både refleksjon i- og på- 
handling. Studien får i liten grad fram om arbeidsmetodene i pedagogikkun- 
dervisningen åpner for kraftfull refleksjon, men diskusjonene viser at 
nytenkning også handler om hva studenter tilbys å reflektere over, og hvordan 
dette arbeides med. Å virkelig våge å være virtuos som underviser i pedagogikk 
handler også om å synliggjøre egne refleksjoner og begrensninger. Å våge å 
synliggjøre egne refleksjoner og begrensninger, forhandle om metoder og stå i 
uenighet kan videre løftes opp og drøftes som meta-perspektiver på undervis- 
ningen, og gi andre muligheter for refleksjon. Refleksjon gir ingen fasit for 
enhver situasjon, men tilbyr ulike perspektiver å utforske og utfordre sammen 
som studenter og undervisere i klasserommene i barnehagelærerutdanningen. 

Om bruk av tabu som 
læringsstrategi på mellomtrinnet 
igrunnskolen 


Anders Davidsen 


Abstract 


This chapter investigates the use of the teaching strategy «taboo», with a particular focus 


on teacher-pupil and pupil-pupil interactions. Taking a qualitative approach, the article 


explores the experiences and reflections of teachers and pupils throughout the process of 


working with the strategy. 


The teaching thinking strategy «taboo» (Lund, 2016, 2013) aims to develop the pupils 


understanding of concepts in social science. In this strategy, pupils work in groups to 


explain a key concept without using a specific set of words. When barred from using 


the most logical words to explain a concept, the pupils must think about the meaning of 


the concept and find alternative explanations and definitions in order to solve the task. 


In order to answer the research questions, data was collected through video observation 


of teaching situations employing the «taboo» strategy and interviews with participants. 


The data were analyzed using three categories drawn from the Classroom Assessment 


Scoring System (Pianta, La Paro & Hamre, 2008); Concept Development, Quality of 


Feedback and Language Modeling. These three categories all have in common that they 


focus on deep learning. Furthermore, system theoretic perspective and second order 


observation (Luhmann 1993) were employed as analytical tools. The system perspective 


offers a reflexive insight where one sees a close link between learning and observation. 

The findings suggest that the pupils through practical work with the strategy and suf- 
ficient scaffolding are able to develop both their linguistic and metacognitive skills. One 
of the pupils describe the experience of working with the «taboo» strategy as «We tried 
to dig ourselves into the brain». The quote is illustrative of the pupils’ emergent metacog- 


nitive reflection surrounding their own learning processes. 


Introduksjon 


I kompetansemålene for samfunnsfag på mellomtrinnet stilles det krav til 
elevene om å kunne vurdere, drøfte og diskutere samfunnsfaglige spørsmål 
(UDIR, 2013). Med innføringen av Utforskeren fra 2013 som et hovedområde 
i samfunnsfag har man styrket de kritiske og refleksive delene av faget der 
drøfting av samfunnsfaglige problemstillinger, kritisk tenkning og kildebruk 
eri fokus. Videre legges det i Stortingsmelding 28, Fag — Fordypning - Forståelse. 
En fornyelse av Kunnskapsløftet stor vekt på å utvikle metakognitive ferdigheter 
hos eleven (Kunnskapsdepartementet, 2015, s. 40). 

Innenfor leringsstrategiene Tren Tanken (TT) (Lund, 2013, 2016) er tabu 
en læringsstrategi som fokuserer spesielt på utvikling av begrepsforståelse hos 
elevene i samfunnsfag. Tabu er en læringsstrategi som har en bestemt struktur 
der elevene ikke kan bruke sentrale ord for å beskrive et begrep og er nødt til å 
finne alternative ord og formuleringer. Elevene må samarbeide for å utvikle en 
mer presis begrepsforståelse og begrepsbruk (Lund, 2013, s. 129). Videre skal 
oppgavene utvikle elevenes ferdigheter i å jobbe med egne strategier for pro- 
blemløsning. Elevene skal i fellesskap komme fram til presise beskrivelser av 
fagbegrepet som ikke inneholder tabuordene. 

Hensikten med dette kapittelet er å undersøke hvordan tabu som lærings- 
strategi fungerer i interaksjonen mellom lærer og elevene, og mellom elevene, 
og hvilke erfaringer og refleksjoner læreren og elevene gjør seg i arbeidet med 
denne læringsstrategien. Intervjuer og video-observasjon av undervisnings- 
situasjoner hvor elever jobber med læringsstrategien tabu er det empiriske 
grunnlaget for dette kapittelet. 

Metakognitiv overvåkning og metakognitiv selvregulering er viktige ferdig- 
heter for å mestre egen læringssituasjon, og denne ferdigheten kan utvikles 
gjennom undervisning, mener Herrebrøden (2014, s. 6). Med metakognitiv 
overvåkning og selvregulering menes elevens ferdigheter til selv å organisere 
og reflektere over egne læringsstrategier, eller som Furnes og Norman 

(2013, s. 121) sier, at metakognisjon «innebærer en form for «høyere-ordens»- 
tenkning om egne tankeprosesser». Danielsen (2010) viser i sin undersøkelse 
på ungdomstrinnet at elevens opplevde lærerstøtte og et godt læringsmiljøet i 
klassen har betydning for å utvikle selvregulert læring (Danielsen, 2010, s. 
472). Hopfenbeck (2011) er i likhet med Furnes og Norman (2013) opptatt av 
hvordan man kan utvikle selvregulert læring og dermed styrke metakognitive 
ferdigheter og dybdelæring. Hopfenbeck (2011, s. 370) mener at det finnes «... 
mye forskning som sier at selvregulering kan fremme læring». 


Læringsstrategier og læringsteori 


Metakognitive læringsstrategier kan plasseres innenfor konstruktivistisk og 
sosiokulturell læringsteori i tradisjonen fra Vygotsky (1978), der det sosiale 
perspektivet i læring står sentralt, det vil si at den enkelte lettere kan tilegne seg 
kunnskap og strategier i et samarbeid med andre. Erik Lund skriver at meta- 
kognitiv kompetanse antakelig best læres i en sosial sammenheng, og at under- 
visningsopplegget Tren Tanken er forankret i konstruktivistisk læringsteori 
(Lund, 2016, s. 76). Videre kobler Lund utviklingen av metakognitiv kompe- 
tanse til Bruner (1991) og hans modeller for stillasbygging. 

Forholdet mellom kognisjon og metakognisjon kan forklares ved at kogni- 
sjon betegner forholdet mellom eleven og hans erfaringsverden med fokus på 
hvordan eleven tilegner seg kunnskap om den «virkelige verden», mens meta- 
kognisjon er elevens refleksjon om forholdet mellom egen tenkning om den 
virkelige verden og hvordan eleven forstår egen læring. «While cognition can 
be considered as the way learners’ minds act on the ‘real world, metacognition 
is the way that their minds act on their cognition» (Holton og Clarke, 2006, s. 
132). 

Kort kan man si at metakognisjon består av tre sentrale elementer; elevens 
bevissthet om egen tenkning, elevens vurdering av egen tenkning og elevens 
evne til å justere eller regulere sin egen tenkning (Holton & Clarke, 2006). Det 
kan være slik at metakognisjon oppstår når kunnskap om ulike forhold blir 
problematiske, det vil si når forestillinger og sannheter blir utfordret i 
undervisningssituasjonen. 

Holton og Clarke (2006) og Davidsen og Aamaas (2017) skiller mellom 
ulike former for stillasbygging for elevene, mellom lærerstyrt stillasbygging og 
selv-stillasbygging. Selv-stillasbygging gjør eleven i stand til å utvikle sine 

individuelle strategier for læring, det vil si metakognitive ferdigheter. Begrepet 
om metakognisjon blir slik mer et lærings-psykologisk begrep som sier hvor- 
dan læring i fellesskap med andre blir viktig for den enkelte elevs læring. 

I analysen av datamaterialet som dette kapittelet bygger på, ble det derfor 
også viktig å trekke inn et sosiologisk perspektiv for å kunne si noe om hvor- 
dan klassen som gruppe kunne analyseres, for å se om det var kollektive forstå- 
elser og erfaringer som ble reflektert i læringssituasjonen. 

I analysen av forholdet mellom didaktisk teori og erfaringskunnskap bidrar et 
systemteoretisk perspektiv til en mer utfyllende analyse av det som skjer i kom- 
munikasjonen i klasserommet når elevene jobbet med læringsstrategien tabu. 
En slik refleksiv innsikt (Kneer & Nassehi, 1997, s. 105) som systemteorien tilbyr, 
bidrar til å oppnå en erkjennelse av ikke bare hva man kunne se og reflektere over 
og hvilke strategier som var effektive for å tilegne seg kunnskap, men også reflek- 
tere over begrensningene i den strategien som ble brukt. Luhmann hevder at: 


When pupils are made to learn, they also learn the capacities necessary for learning. 
They do not just learn how to learn, but a reflexive reference to abilities to learn. In the 
same sense, or so one hopes, teaching could be turned into a method, so that it as well 


can learn in its practice from mistakes and improve itself (Luhmann, 1995, s. 464). 


Keiding og Qvortrup (2014) legger vekt på at systemteorien hos Luhmann 
skiller mellom system og omverden som utgangspunkt for en operativ kon- 
struktivisme (Rasmussen, 2004, s. 247), som fokuserer på systemets evne til 
observasjon og andre ordens-observasjon, det vil si observasjon av observasjo- 
ner. «Luhmanns læringsbegrep bygger på en tett kobling mellom læring og 
observasjon, og at observasjon nettopp beskrives som en operasjon i det 
lærende systemet» (Keiding & Qvortrup, 2014, s. 144). 

Sentralt i Luhmanns (1995) sosiologi er hvordan sosiale systemer gjennom 
selv-refleksjon mestrer kompleksitet (Luhmann, 1995, s. 373) og skaper 
mening. Valg av didaktiske metoder i undervisning i samfunnsfag innebærer 
også reduksjon av kompleksitet. Valgene får konsekvenser for hvordan elevene 
og klassen skal kunne forholde seg til omfattende og komplekse samfunnsmes- 
sige spørsmål og krevende fagbegreper på en fruktbar og konstruktiv måte. 

Luhmann (1993) bruker begrepet om andre ordens-observasjon og 
beskriver eksempelvis elevenes evne til å reflektere over det som skjer i under- 
visningssituasjonen når de jobbet med fagbegreper. Disse meta-refleksjonene 

kan igjen observeres av en ekstern observatør, det vil si forskeren eller læreren, 
som en tredje ordens-observasjon (Luhmann, 1993, 8. 773). Forskningsspørsmålet 
i dette kapittelet er hvordan leringsstrategien tabu utfordret og utviklet eleve- 
nes faglig refleksjoner og metakognitive ferdigheter. 


Design og metode 
Design 


I denne studien er det brukt casestudie som forskningsstrategi (Eilertsen, 
2013; Flyvbjerg, 2015; Yin, 2014) og video-observasjon og intervju som 
metode for datainnsamling. Robert Yin (2014, s. 16) beskriver casestudie som 
en forskningsstrategi der man ønsker å gå i dybden på og forstå «real-life»- 
fenomen, og han definerer casestudie som: 

A case study is an empirical inquiry that 


- investigates a contemporary phenomenon (the «case») in depth and 
within its real-world context, especially when 

- the boundaries between phenomenon and context may not be clearly 
evident. 


Videre legger Yin vekt pa at en casestudie inkluderer design, datainnsamlings- 
teknikker og dataanalyse. 

Ifølge Yin (2014, s. 9) er forskningssporsmalene i casestudier hvordan- og 
hvorfor-sporsmal, samt at casene har fokus pa aktuelle samtidshendelser, og at 
situasjonen ikke krever kontroll over handlingene, det vil si ikke er en eksperi- 
mentell studie. Dette gir klare foringer for designet pa en casestudie, og i likhet 
med Yin sin definisjon og den mest foretrukne analysestrategien (Yin, 2014, s. 
136) valgte jeg i denne studien en analysestrategi som forholder seg til allerede 
eksisterende teori om metakognisjon (Furnes og Norman, 2013) og sosiokul- 
turell læringsteori (Hasse, 2013; Vygotsky, 1978), systemteori (Luhmann, 
1995) og kategoriene i Classrom Assessment Scoring System (CLASS) (Pianta, 
La Paro & Hamre, 2008) om forutsetninger for læring. 

Denne studien er en del av et større prosjekt der bruk av ulike Tren Tanken- 
strategier blir observert i undervisning. Det ble også foretatt flere observasjo- 
nerisamme klasse når dejobbet med tabu, men deterenavundervisningsøktene 
som er empiri for dette kapittelet. 

Deltagere 


Denne casestudien er av en 5. klasse som jobbet med læringsstrategien 
tabu i arbeidet med Mesopotamia og de gamle elvekulturene i samfunns- 
fag. Den valgte skolen var en relativt liten skole med to parallelle klasser på 
hvert trinn. Resultat på nasjonale prøver sammenlignet med nasjonale 
resultater lå hovedsakelig på gjennomsnittet i de tre nasjonale prøvene for 
5. trinn i perioden 2014-2017. Det var få elever i den lavest presterende 
kategorien i matematikk, sammenliknet med resultatet lokalt, i fylket og 
nasjonalt. Kjønnsfordelingen var jevn i klassen, og geografien tilsa at de 
sosioøkonomiske indikatorene utdanning og inntekt til elevenes familier 
var noe høyere enn for gjennomsnittet i regionen. Det var relativt få av 
elevene som hadde minoritetsbakgrunn. Det var en velfungerende klasse 
på en velfungerende skole. Valg av klasse og skole var tilfeldig, men ved 
utvelgelse av klassen og lærer var det var et poeng at læreren hadde lang 
erfaring med TT-strategier. 

Klassen hadde 26 elever der elevene jobbet med samfunnsfaglige tabu-opp- 
gaver både som hel klasse og i grupper. I etterkant av video-observasjon ble 
det gjennomført et intervju med læreren og et fokusgruppeintervju med en 
elevgruppe på fire elever, to gutter og to jenter. Dette for å få elevene til å 
reflektere over bruken av tabu som didaktisk metode i en liten gruppe uten at 
lærer var til stede. 


Metode for datainnsamling 


Den observerte klassen jobbet med tabu-oppgaver gjennom hele det aktuelle 
skoleåret. I de observerte undervisningstimene brukte klassen 28 minutter på 
å gjennomføre to tabuoppgaver totalt, og fire grupper ble filmet med hvert sitt 
kamera. Dataomfanget utgjorde totalt 54 minutter med video-observasjon. 

Hovedhensikten med å bruke video i datainnsamlingen var å kunne grun- 
dig analysere elevenes refleksjoner i gruppe og debrifingen i felles klasse. Video 
gjorde det mulig å studere i detalj hvordan den faglige samtalen utviklet seg i 
de enkelte gruppene. Klette (2009) mener at dette er en styrke ved bruk av 
video. 

Intervjuet med elevene var organisert som et fokusgruppeintervju der elev- 
ene fikk rom til å reflektere ganske fritt rundt ulike spørsmål og også respon- 
dere på innspill. Gulliksen og Hjardemaal (2011, s. 179) redegjør for bruk av 

fokusgruppeintervju og vektlegger at forskerens rolle er å holde ved like en god 
dialog mellom deltagerne om det aktuelle temaet man ønsker å utforske, det vil 
si at forskeren har en litt tilbaketrukket rolle. Fokusgruppeintervju omtales 
ulikt i litteraturen, men i dette prosjektet der intervjuet var med barn, så var 
det viktig å få dem til å snakke fritt og få dem til å reflektere over egen læring 
og bruk av læringsstrategien tabu. Hensikten var at elevene gir uttrykk for sine 
meninger, former synspunkter og diskuterer oppfatninger av det bestemte 
temaet (Bryman, 2012, s. 503). A fa til en god samtale mellom deltagerne i 
intervjugruppa var derfor viktig. Eide og Winger (2003, s. 68) mener det er en 
fordel a intervjue barn i gruppe slik at de kan hjelpe hverandre i intervjuet. Det 
var laget en intervjuguide, men rekkefølgen på spørsmålene ble tilpasset dialo- 
gen i gruppa. 

I intervjuet med lærer ble en utvalgt videosekvens fra arbeidet i klassen 
gjennomgått, som et video-stimulert recall-intervju (Hognestad, 2016), der 
læreren fikk kommentere hvordan en av gruppene arbeidet med oppgaven, og 
hvordan hun veiledet underveis. Det ble stilt oppfølgingsspørsmål og også for- 
beredte spørsmål i intervjuet. Det var utarbeidet intervjuguide. Begge inter- 
vjuene ble videofilmet og transkribert og kodet i Nvivo. 


Gjennomføring 

Arbeidet med tabu ble gjennomført på følgende måte i klassen: 

e Forklaring av tabu-oppgaven (lærerstyrt): 4 minutter 

e Arbeid med oppgaven i grupper: 4,5 minutter 


e Gjennomgang av løsningene i klassen (lærerstyrt): 5,5 minutter 
e Nye oppgaver i grupper: 4,5 minutter 
e Gjennomgang av løsningene i klassen (lærerstyrt) 6 minutter 

e Debrifing (lærerstyrt): 3,5 minutter 


Til sammen tok undervisningsokta med tabu 28 minutter, og overgangene 
mellom de ulike arbeidsformene var effektiv. Dette oppsettet er strukturert 
pa folgende mate: «observasjoner av gruppene», der ogsa den innledende 
delen inngar, «gjennomgang av gruppene og debrifing i felles klasse» pre- 
senteres og funn diskuteres, og deretter gar jeg gjennom og analyserer 
«lererintervju» og «fokusgruppeintervju med elevene». Begge intervjuene 
varte i 30 minutter. 

Analyse 
Det eksisterer ulike metoder for analyse av data fra klasserommet. Classrom 
Assessment Scoring System (CLASS) (Pianta et al., 2008) er i utgangspunktet 
utviklet for kvantitative undersøkelser der de ulike kategoriene får en score fra 
1 til 7 (der syv er best), men eksempelvis Munthe og Gamlem bruker CLASS 
som et redskap for innholdsanalyse av video-observasjon i klasseromsunder- 
visning i kvalitative studier (Gamlem & Munthe, 2013; Munthe, 2005a, 2005b). 
Blant de ti kategoriene i CLASS er det tre med særlig fokus på støtte til læring. 
De tre CLASS-kategoriene er: Concept Development - konseptutvikling (1), 
Quality of Feedback - tilbakemelding (2) og Language Modeling - begreps- 
utvikling (3). I konseptutvikling (1) observeres analyse og resonnement, hvor- 
dan åpne spørsmål til elevene blir formulert for å utfordre elevenes tenkning 
og forbindelser til verden utenfor. I konseptutvikling er fokus på hvordan lære- 
ren i undervisningssituasjonen fokuserer på å utvikle elevenes forståelse frem- 
for å instruere (Pianta et al., 2008, s. 64). I den andre kategorien, tilbakemelding 
(2), er det variabler som går på observasjon av stillasbygging og utvikling av 
tankeprosesser og oppmuntring og bekreftelse. I denne tilbakemeldingskate- 
gorien er fokus på å vurdere hvordan lærerens tilbakemeldinger fremmer for- 
ståelse, deltagelse i læringsfellesskapet og formativ vurdering (Pianta et al., 
2008, s. 72). I den tredje kategorien, begrepsutvikling (3), er observasjon av 
samtaler og avansert språk, dvs. forhold som fokuserer på prosesser som frem- 
mer bedre forutsetninger for begrepsforståelse (Pianta et al., 2008, s. 79). 

Alle gruppearbeidene ble analysert visuelt, og jeg brukte CLASS-kategoriene 
i kodingen i NVivo 11 (figur 7.1), og det ble notert aktuelle hendelser, og deler 
av gruppesamtalene ble transkribert. CLASS-variablene fungerte godt når 
klassen var samlet som hel gruppe og for å analysere relasjonen mellom lære- 
ren og klassen, men det var mer utfordrende å bruke kategoriene når gruppe- 
arbeidene skulle kodes, for eksempel hvordan relasjonen mellom elevene 
kunne forstås som gjensidig stillasbygging og metakognitive refleksjoner. 


Resultater og diskusjon av funn 
Observasjoner av gruppene 


I den aktuelle timen jobbet elevene med begreper fra undervisning om de 
gamle elvekulturene i Mesopotamia. Læreren hadde på forhånd valgt ut en del 

Figur 7.1 Eksempel på koding i NVivo 


av de sentrale ordene som de hadde brukt gjennom arbeidet med dette temaet. 
Elevene fikk utdelt tabukort med et begrep og tre ord som de ikke fikk lov til å 
bruke - tabu-ordene - for å beskrive begrepet. 

Ved gjennomgang av datamaterialet kom det fram at elevene tok arbeids- 
oppgavene med stort alvor og engasjement, og alle elevene, med ett unntak, 
deltok aktivt i diskusjonene og arbeidet med begrepene. 

Nar vi ser på hvilke kategorier som oftest var markert i kodingen av materia- 
let, så var det ulike former for stillasbygging som ligger innunder kategorien 
tilbakemelding. For bedre å analysere disse observasjonene ble det skilt mellom 
lærerstyrt stillasbygging, gjensidig stillasbygging og selv-stillasbygging (Holton 
& Clarke, 2006). I løpet av gruppearbeidet fikk læreren liten tid med hver 
gruppe, men når læreren var i kontakt med elevene, brukte læreren tiden 
effektivt og ville fått en høy score på en tradisjonell CLASS-observasjon. 
Læreren var veldig fokusert på hvordan elevene skulle kunne bruke oppgaven 
til å jobbe med presise formuleringer som ikke bare var gjenkjennelige for de 
andre i klassen, men også var en god beskrivelse språklig og faglig. I løpet av 
øktene var det også eksempler på hvordan betinget stillasbygging var kre- 
vende, da læreren raskt måtte ta stilling og komme med respons på foreslåtte 
beskrivelser, for eksempel ved å si at «Tempel i Ur» er en god start, men at 
eleven burde utvide beskrivelsen. Samtidig måtte læreren vurdere i hvor stor 

grad hun skulle foreslå konkrete muligheter og løsningsforslag. I den aktuelle 
situasjonen foreslo læreren at de kunne beskrive hvordan tempelet så ut. 

Et eksempel på en annen beskrivelse var når elevene beskrev Eufrat og Tigris 
som «to store bekker», noe som åpenbart de andre elevene skjønte var beskri- 
velsen av to elver, men språklig noe upresist, da en bekk er beskrivelsen av en 
vannstrøm som kan være starten på et elveløp. Dette valgte læreren imidlertid 
ikke å kommentere, noe det kan være faglige eller praktiske årsaker til. 

Det som kjennetegnet den gjensidige stillasbyggingen som var tydelig flere 
steder i materialet, gikk innunder kategorien tilbakemeldinger. Det var et 
stort engasjement i diskusjonene på gruppene, der både faglige spørsmål og 
oppgavetolkningen ble diskutert. I disse situasjonene var det ofte slik at 
elevene både argumenterte for og forklarte sine forslag. 

I løpet av gruppearbeidet kom læreren bort til gruppene for å se hvordan de 
arbeidet og svare på spørsmål om oppgaveløsningen, både faglige spørsmål og 
presisering av reglene for tabu. Læreren ga korte tilbakemeldinger som foku- 
serte på hvordan eleven kunne løse oppgaven, og en beskrivelse av begrepet 
som kunne forstås av de andre elevene, med fokus på om forklaringen var 
presis nok. Flere av gruppene hadde spørsmål til lærer om hvordan oppgaven 
skulle løses — «er det lov å bruke tårn når Babels tårn er et av tabuordene?» — 
noe læreren sa det ikke var, og spørsmål om det var lov å bruke flere setninger 
i forklaringen — noe læreren sa var lov. Læreren brukte relativt kort tid på hver 
gruppe både for å rekke rundt og gi dem tid til å arbeide på egen hånd med 
utformingen av teksten. 

Elevene var på ulike nivå når det gjaldt abstraksjonsnivå og valg av faglig 
fokus, noe som naturlig påvirket den faglige diskusjonen som i eksempelet 
under i gruppe 2, der en av elevene var veldig konkret i sine tilbakemeldinger 
på medelevens forslag til å løse oppgaven. 

Gruppe 2, som bestod av fire elever — tre gutter og en jente — fikk begrepet 
Mesopotamia: som oppgave. Tabuordene var: Irak, land, Eufrat og Tigris. 
Det var fire elever på gruppa; A, B, C og D. 


Elev A: Mesopotamia består av to store elver som møtes 


(han skriver mens han snakker) 


Elev A: To store elever som møtes. 


1 Mesopotamia, som stammer fra gammelgresk, betyr landet mellom elvene, Eufrat og Tigris. 

Elev B: Det er ikke to store elver 


Elev A: Jo, det er to store elver som møtes 


(da kommer læreren bort til bordet, og elev C henvender seg til læreren) 
Elev C: Deter så vanskelig når vi ikke kan bruke de orda 
Lærer: mm, men hva skriver dere da? 
Elev D: To elver 
Elev A: Der to store elver møtes 


Lærer: Men blir det presist nok så de andre (i klassen) klarer å gjette at det er 


området, landområdet dere snakker om? 
Elev A: Kan vi bruke flere setninger? 
Lærer: Ja (deretter forlater hun gruppa) 


(Etter en del diskusjon lander eleven på en løsning der man bruker ordet «der» for å 


løse utfordringen med at det er landet Mesopotamia som man viser til. ) 
A: Der to store elver møtes. Det har vært krig der. Det er mange byer der. 


Til tross for litt usikkerhet om oppgaveformen i starten bidrar alle de fire på gruppa 
med innspill og kommentarer underveis, men en av elevene ledet an i oppgaveløs- 
ningen. Lærerens innspill til gruppa var korte og rett på sak, og utfordret gruppa 
på om den forklaringen som de presenterte, var god nok til at de andre elevene 
kunne forstå hvilket ord de skulle fram til. Dette førte til en ny runde i gruppa, der 
de utfyller beskrivelsen og gjør den mer presis ved at de kobler de to elvene til 
landområdet ved å bruke der. Når elevene diskuterte oppgaven og mulige løsnin- 
ger, drev de også en form for gjensidig stillasbygging ved at de enten argumenterte 
for sine forslag eller satt og fulgte med på andre sine diskusjoner når de selv ikke 
deltok. Elevene brukte ofte gjentagelser som en del av kommunikasjonen. 

Stillasbygging er et sentralt element i kategorien tilbakemelding og kommer 
tydelig til uttrykk i tilbakemeldinger der vi kan observere at læreren hadde 
korte samtaler med gruppene der hun utfordret elevene på om oppgaven var 
presis og at de andre kunne forstå hvilket ord de beskrev. 

Veiledning med en av gruppene som skal beskrive Zigguraten i Ur uten å 
bruke ordene tårn, Babels tårn og Babylon: 

Lærer: Hva har dere skrevet? 
Elev B: Deter et tempel i ur. 


Lærer: Det er et tempel i ur, ja. Kanskje dere kan skrive en forkaring til? Hva lig- 


ner det på? 
Elev A: Det ligner på ei bikkje. 
Lærer: Nei, det er sfinksen. 
Elev B: Nei. Sfinksen (samtidig med lærer) 
Lærer: Bra. 
Lærer: Se i boka, dere — så kan dere se hva det ligner på. 
Elev B: Det ligner pa... 
Elev D: Ja, det er en lang trapp - et trappetårn — men vi får ikke lov til å bruke tårn. 


I denne sekvensen spør læreren hva de har kommet fram til, og er anerkjen- 
nende til det gruppa har skrevet, men foreslår at de kan utvide forklaringen, 
slik at det skal bli mer forståelig for de andre elevene. Løsningen blir å lede 
dem inn på en beskrivelse av tempelets utseende, noe elevene responderer på. 
Dette er eksempel på lærerstyrt stillasbygging, der læreren ikke gir elevene et 
svar, men gir dem et forslag til hvordan de kan gå videre for å løse oppgaven. 

Oppmuntring og bekreftelse er også en sentral del av CLASS-kategorien til- 
bakemelding (2) (Pianta et al., 2008) som kom tydelig fram i ulike faser av 
undervisningen med tabu. Dette gjaldt når oppgavene ble presentert i klassen 
der elevene ble invitert til å delta, noe som også kom fram ved gjennomgang av 
beskrivelsene i klassen og i debrifingen helt til slutt. 

Analysen av video-observasjonene viste at gruppene fungerte forskjellig 
med hensyn til faglig refleksjon og dybde, og i noen grupper der det var noen 
faglig sterke elever som dominerte diskusjonen og la premissene for oppgave- 
løsningen. Dette virket passiviserende på noen elever, mens andre ble dratt 
med. De sterke elevene bidro til å heve den faglige refleksjonen i hele gruppa, 
en gjensidig stillasbygging som i begrenset grad var lærerstyrt. Refleksjonen 
var et resultat av oppgaveløsningen, som ikke bare tillot denne formen for 
stillasbygging, men det var en del av oppgavens innebygde struktur, noe som 
ga kvalitet både i kategorien konseptutvikling og i kategorien tilbakemelding og 

begrepsutvikling. Engasjementet i elevgruppa var stort, og det var bra deltagelse 
fra alle elevene, og oppgavene tillot også bidrag på ulike nivå, både innad i 
gruppene og mellom gruppene. 

Det å jobbe med begrepsforståelse i samfunnsfag var komplekst både for 
elever og lærere. Det vi så i gruppearbeidene, var at til tross for at det å jobbe 
med begrepsforståelse kan være krevende, så gir tabu en retning til arbeidet 
med oppgaven, og elevene må da forholde seg til de reglene og rammene som er 
en del av oppgaven. Dette ga rom for både faglige diskusjoner og mer strategiske 
vurderinger, og elevene ble tvunget til å spørre seg hvordan de kunne uttrykke 
seg slik at de andre elevene i klassen forstod det ordet de skulle forklare. 


Oppsummering av gruppearbeid og debrifing i felles 
klasse 


I oppsummering av gruppearbeidene leste elevene opp de ulike ordforklarin- 
gene for hverandre, og klassen skulle komme fram til hvilket ord som de ulike 
gruppene beskrev. Dette skapte stort engasjement, og orddefinisjonen ble raskt 
forstått av elevene. Gruppene fikk poeng hvis de andre forstod deres forkla- 
ring, og den gruppa som svarte først, fikk også poeng. Dette konkurranse- 
elementet bidro sterkt til både engasjement og høy stemning i klassen. 
Debrifingssituasjonen som ble gjennomført på slutten av timen, fokuserte på 
elevenes egne meta-refleksjoner over hvordan prosessen hadde fungert. Av de 
tre CLASS-kategoriene som tidligere er presentert, var de fleste markeringene 
i debrifingen knyttet til kvalitet i tilbakemelding, dernest på konseptutvikling og 
så språkutvikling. Refleksjoner over egen læring var også tydelig til stede i 
materialet. Dette må sees i lys av at læreren var veldig direkte når de utfordret 
elevene på hva de tenkte om oppgaven og egen læring. 


Lærer: Lærer man noe av å jobbe på denne måten her da? Noen nikker. — Jeg vil 


høre en forklaring. 


Elev A: Det at vi må finne nye synonymer fordi de letteste synonymene, de som 
hører til, de kan man jo ikke ta, så da må man virkelig tenke hva man har 


lært og finne ting som man kan bruke. 


Også i debrifingen var det mange elever som ønsket å si noe, halve klassen rakte 
opp hånda. Kommentarene fra elevene ga uttrykk for at de både likte 

konkurranseelementet og at oppgavene var morsomme, samtidig som mange 
også ga uttrykk for at oppgavene var krevende. Flere sa også at de husket ting de 
hadde lært tidligere: «hvis det er ting vi har lært, så kommer vi på det» (elev C), 
og at de gjennom å snakke sammen på gruppa lærte av de andre: «hvis det er 
noen på gruppa som ikke kan de ordene, så kan vi lære av hverandre» (elev B). 

Gjennom hele debrifingen av spørsmålsstillingene og respons på svarene 
krevde læreren at klassen skulle begrunne eller forklare hvordan man opp- 
levde oppgavene, og om man hadde lært noe av arbeidet med tabu. Læreren 
var veldig tydelig når hun utfordret elevene til å reflektere over hva de hadde 
lært, og hva de tenkte om arbeidsformen. Stillasbyggingen var både innebygd 
(Davidsen & Aamaas, 2017), ved at spørsmålene var forberedt, og gjennom- 
tenkt og betinget, ved at læreren lyttet nøye til hva de enkelte elevene kom med 
av innspill, og hun ga spesielt positiv respons til de som nettopp klarte å 
beskrive sin egen jobbing, og hvilken betydning jobbingen hadde for utvikling 
av egen læringsstrategi og selv-stillasbygging (Holton & Clarke, 2006). Slik 
fungerte de sterkeste elevene som modell for de andre elevene i klassen. 

Den avsluttende debrifingen i klassen fremstod som sentral i lærerens stra- 
tegi, der nettopp elevenes evne til å reflektere over egen læring og strategier for 
å løse oppgavene blir utfordret. Elevenes observasjoner av egen arbeidsmåte 
og læring ble gjenstand for felles refleksjon og omfattet både deres faglige og 
strategiske tenkning og kommunikasjon. 


Lærerintervju 


I intervjuet med læreren der hun fikk se en sekvens der elevene jobber i grup- 
per, er hennes respons: 


Jeg prøver i mine tilbakemeldinger å være oppmuntrende, men samtidig presse dem 
til å være presise, det er viktig for meg, men også sånn at de skal føle at det de gjør er 
bra, at de tenker, er motiverte og jeg vil at de skal holde fokus. Det er jeg veldig opp- 


tatt av. 


Lærerens valg hadde en klar didaktiske begrunnelse og var begrunnet både 
i didaktisk teori og egne erfaringer med bruk av tabu som læringsstrategi. 
Lærerens opptreden i klasserommet fremstod som trygg og faglig fokusert, og 
ga en atmosfære der elevene var fokusert på faglig aktivitet, noe som gikk inn 
i kategorien konseptutvikling. 

I intervjuet kom det fram at hun var bevisst på å utvikle et aktivt læringsfel- 
lesskap der det skulle være rom for å prøve ut tanker og argumenter, og at det 
skulle være aksept for å gjøre feil eller ha ulike argumenter eller synspunkter. 

Læreren tematiserte ved flere anledninger læringsfellesskapet i intervjuet. 
Det hun videre understreket, var at det var krevende å finne en balanse mellom 
det å utfordre elevene samtidig som oppgavene ikke skulle bli for vanskelige, 
og dermed demotiverende. 

Både i gruppearbeidet og i debrifingsfasen var læreren opptatt av å stille 
spørsmål som skulle få elevene til å tenke og reflektere i gruppene. For en del 
elever virket det som det at det var flere løsningsmuligheter, kunne gjøre det 
enklere å komme med forslag til løsninger. 

Styrking elevenes faglige selvtillit gjennom å snakke om faglige tema stod 
sentralt i arbeidet, og det var også et poeng at elevene skulle kunne prøve seg 
fram, at det var en kultur i klassen for at det var lov å feile. 


Det jeg aller helst vil, er at de skal tenke selv, men jeg må jo være der, stille de lure 
spørsmåla sånn at jeg får dem til å tenke sjøl, og så vil jeg at de skal tru på det og tørre 
det. At det skal være lov å gjøre feil, det skal være lov å reise seg fort selv om man ikke 


viste det helt, at det skal være aksept for det i klassen. Det er kjempeviktig for meg. 


Tabu som læringsstrategi har som ambisjon å utvikle og trene elevenes 
begrepsforståelse og evnen til å formulere seg presist (Lund, 2013, 2016). 
I intervjuet kommer det tydelig fram at utvikling av begrepsforståelse og faglig 
innsikt i historien om de gamle elvekulturene var hovedmotivasjonen for å 
bruke denne læringsstrategien. 


Tabu er veldig bra med at det er ord du ikke kan bruke, jeg ser jo det i andre fag, der vi 
jobber med å forklare ord og begreper og da er det stadig at jeg er inne på det med - 
man kan ikke bruke begrepet i forklaringen, man må bruke andre ord, synonymer. 
Andre måter å si det på, tabu er veldig bra sånn, da er det regelen at man ikke kan 
bruke ordet. Jeg tror den treningen vi gjør i samfunnsfag gjør at de blir flinkere til å 


forklare ord i norsk og matematikk også. 


Gjennom intervjuet ble det lagt vekt på at valget av tabu, som bare en av 
mange TT-strategier, ikke var tilfeldig for læreren, men at det var et resultat av 
utprøving av flere av læringsstrategier gjennom flere år. Det var gjennom å 
prøve og feile i valg av undervisningsopplegg at læreren hadde utviklet sin 
bruk av læringsstrategien tabu. 

På spørsmål om hvordan læreren oppfatter læringseffekten av systematisk 
bruk av denne læringsstrategien, var læreren opptatt av både den kortsiktige 
og langsiktige effekten. Likevel blir spesielt den langsiktige effekten understre- 
ket av læreren, og at dette dreier seg om mer dyptgående prosesser for å utvikle 
evnen til refleksjon hos eleven. Lærer: «Det er prosesser som tar lang tid, jeg er 
veldig glad om de greier det på syvende trinn.» 

Læreren gir uttrykk for at slike strategier øker den faglige avstanden, forskjel- 
lene, mellom elevene over tid, der noen knekker koden og utvikler en dypere 
forståelse av faget og utvikler evnen til faglig refleksjon og refleksjon over egen 
læring, mens andre blir hengende igjen i overfladiske og faktabaserte beskrivelser. 


Fokusgruppeintervju med elevene 

I intervjuet med elevene kom det fram at elevene syntes det var faglig utfor- 
drende å jobbe med nye ord og begreper, og at de gjennom reglene for Tabu ble 
tvunget til å bruke andre ord enn de som var mest åpenbare. En løsningsstra- 
tegi for en av elevene som kom fram i intervjuet, var: «Jeg pleier å tenke at hvis 
noen ikke har hørt om det ordet før, hvordan skal jeg forklare det da?» 

Det gikk tydelig fram av intervjuet hvordan elevene oppfattet klassen og 
gruppene som læringsfellesskap. Elevene var fokusert på og opptatt av hvor- 
dan de forstod og tolket medelevenes utsagn, og hvordan de andre elevene i 
gruppa responderte på deres bidrag. 


Intervjuer: Hvordan tenker dere hvis dere får et vanskelig ord? 


Elev A: Vi ser litt i boka, og så snakke vi sammen, komme på ideer og prøver 


å hjelpe hverandre. 
Elev D: Vi brukte ikke bok i det hele tatt, vi prøvde å grave oss inn i hjernen. 


Elev B: Vi fokuserte veldig på de orda som vi ikke fikk lov å bruke - vi skrev 
ned akkurat de orda og så måtte vi hviske det ut - men vi ble ferdig 
alikevell da. Man får trening, så er det mange viktige ord som forkla- 


rer det mest, så da forstår vi. 


Elevene er opptatt av å løse tabu-oppgavene sammen som et felles prosjekt for 
hele gruppa, «vi» blir den sentrale beskrivelsen. En annen observasjon er at 
elevene i intervjuet var veldig gode til å snakke om egen læring og sin egen 
måte å jobbe med fagstoffet på: 

Elev C: Jeg tenker at jeg skal forklare det ordet for noen som aldri har hørt om det 
ordet før, så skal jeg forklare det for dem, og så kan de heller ikke de tre 


tabuorda så ma jeg forklare på en annen måte — det pleier jeg å tenke. 


Dette er både gjensidig stillasbygging og selv-stillasbygging - forstått som 
metakognisjon. Elevene snakket om hvordan de arbeidet med oppgavene i et 
andre ordensperspektiv, ved at de var opptatt av hva de tenkte når de arbeidet 
med oppgaven, og de hadde fokus på å hjelpe hverandre med å løse oppgaven. 
I intervjuet kommer det også fram hvordan de forholdt seg til at noen ikke 
deltok i gruppearbeidet eller ikke var så engasjert i undervisningen. Motivasjon 
var noe de var opptatt av, at «samfunn» hadde både temaer og oppgaver som 
var morsomme. «Når vi har sånne morsomme arbeidsmetoder, så er det mange 
flere som vil jobbe, og plutselig så kan vi mye mer» (Elev E). 

En utfordring ved bruk av tabu er at oppgavene differensieres ved at elevene 
kan delta på ulike nivå og dette fører til økte forskjeller i klassen. Læreren trek- 
ker fram at det skaper faglige utfordringer over tid. Dette kommer også fram i 
intervjuet med faglærer. Denne utfordringen blir også kommentert i Ingvaldsen 
(2013) sitt bidrag «Tre år med TT - en rapport fra klasserommet», der han 
skriver at arbeidet med tabu fikk elevene til å bli mer presise i språkbruken, og 
de mer modne og reflekterte elevene hadde mest sans for strategier som tabu 
og undersøkende fellesskap, mens de elevene som presterte midt på treet og de 
svakeste foretrakk andre strategier (Ingvaldsen, 2013, s. 191). 


Oppsummering og konklusjon 


I henhold til det innledende forskningsspørsmålet om hvordan læringsstrate- 
gien tabu utfordrer og utvikler elevenes faglig refleksjoner og metakognitive 
ferdigheter, støtter denne studien opp om tabu-strategien som en arbeidsform 
som motiverer til faglige diskusjoner og bidrar til å skape undervisning som 
har fokus på faglig refleksjon og elevens evne til å reflektere over egen læring. 
Elevene ga, både i debrifingene og i fokusgruppeintervjuet, uttrykk for at de 
syntes oppgavene var motiverende, og en stor andel av elevene deltok i de fag- 
lige diskusjonene som gjorde at de lærte av hverandre gjennom gjensidig 
stillasbygging. Tabu-oppgavene ga et grunnlag for formative tilbakemeldinger 
både på muntlige og skriftlige prestasjoner. Gamlem og Munthe (2013) peker 
på at veiledning som en integrert del av undervisningen og at eleven gis mulig- 
het til respons på denne, er en viktig kvalitetsfaktor i undervisning. 

Kategoriene fra CLASS, som er brukt i analysen, fokuserer på kvaliteter som 
dybdelæring og metakognitive ferdigheter, der forholdet mellom informasjon 
og læring ble en sentral dimensjon, og der elevene gjennom dybdelæring 
omgjorde informasjon om samfunn og historie til kunnskap som kunne 
anvendes i den videre læringsprosessen. Ved å utvikle oppgaver som utfordrer 
elevene til å uttrykke seg presist og bruke sine kunnskaper og ikke bare repro- 
dusere årstall og hendelser, vil de metakognitive ferdighetene utvikles over tid, 
noe som også kom fram i intervjuet med lærer, som vektlegger refleksjon og 
kunnskap om faglige prosesser som utvikles over flere år. 

Systemperspektivet gir mulighet til å kunne analysere hvordan elevenes 
evne til å utvikle metakognitive ferdigheter var avhengig av hvordan elev- 
gruppa fungerte som et kommunikasjonsfellesskap med forutsigbare rammer 
og forventninger både fra lærer og medelever. Klassekultur og gode læringsfel- 
lesskap kan derfor ikke reduseres til læringsstrategier, lærerens faglige kvalite- 
ter eller summen av enkeltelevenes faglige kapasitet. Klassen kan forstås som 
faglige organisasjoner som bygger kvalitet over tid, så kontinuitet og tydelige 
faglige mål som gjør at det kan stilles krav til elevene, er avgjørende for god 
undervisning som kan gi støtte til elevenes læring. 

Casestudien ga mye informasjon om hvordan læringsfellesskapet fungerte i den 
aktuelle undervisningsøkta, og observasjonene av elevenes faglige refleksjoner og 
deres betraktninger om egen læring, både i klassen og i fokusgruppeintervjuet, 
viser at undervisningen fremstår som utfordrende og meningsfull. Faglige proble- 
mer ble diskutert og problemer ble løst. «Vi prøvde å grave oss inn i hjernen», sa en 
av elevene under intervjuet da hun skulle forklare hvordan de jobbet med tabu og 
vanskelige ord. Hun fikk umiddelbar respons av de tre andre på gruppa, som 
mente at de måtte både tenke og diskutere når de jobbet med tabu. 

Abstract 


This chapter investigates the use of the teaching strategy Mysteries in teacher educa- 
tion. Many teachers, especially recently qualified teachers, struggle to employ complex 
teaching strategies and to develop deeper learning among their pupils. We investigate 
how the students through the practical use of Mysteries in their training could generate 


reflections and knowledge about the use of teaching strategies in their future classrooms. 


Aiming at metacognitive development, Mysteries involve the collaborative sorting and 
categorising of information in order to respond to a «key question», where multiple 
solutions are possible. Based on video observations of teacher students working with 
mystery tasks, we analyse their learning process through stages of reasoning, and discuss 
the findings in light of scaffolding theory. 

The main conclusion is that the students through their practical work with the strategy 
develop their own metacognitive skills. However, the process does not only raise the stu- 
dents’ awareness of their own learning, they also gain experience with potential ways to 
scaffold the learning processes of their own future pupils. We argue that these findings 
support the need for more learning through the use of method in teacher education - 


that is - through experience-based reflections in the lecture room. 

Introduksjon 


Mange lærere, spesielt nyutdannede, har utfordringer med å bruke komplekse 
læringsstrategier samt å utvikle dybdelæring hos elevene (Aamodt, 2014; 
Hunnes, Samnøy & Børhaug, 2015; Munthe, 2005). I dette kapittelet undersø- 
ker vi bruken av læringsstrategien mysterier i lærerutdanningen og hvilke 
praktiske erfaringer og refleksjoner studentene gjør seg ved bruk av denne 
didaktiske metoden i undervisningen. Videre undersøker vi studentenes egne 
erfaringer med bruk av mysterier i skolepraksis. 

Bakgrunnen for dette prosjektet er at fagmiljøene i samfunnsfag ved 
Høgskolen i Sørøst-Norge (HSN) har brukt fagspesifikke læringsstrategier i 
lærerutdanningen gjennom flere år, der studentene både har fått en innføring 
i og jobbet praktisk med disse. Mysterier er en slik læringsstrategi. Dette er en 
strategi der elevene eller studentene får utdelt en rekke lapper eller kort som 
inneholder informasjon og et nøkkelspørsmål som først skal besvares i 
gruppe og deretter i plenum. Deltagerne må utvikle strategier for å få oversikt 
over informasjonene og finne sammenhenger som gjør at de kan besvare 
spørsmålet (Leat, 1998, s. 51; Lund, 2016, s. 78). 

Erfaringer fra bruken av denne læringsstrategien i undervisningen på høg- 
skolen er at studentene gir gode tilbakemeldinger i interne evalueringer på 
nytten av dette. Samtidig er det en politisk målsetting at lærerutdanningene 
skal både være praksisnære og forskningsbaserte (Kunnskapsdepartementet, 
2015; NOU, 2014:7). Det foreligger imidlertid få studier som undersøker bru- 
ken av læringsstrategier i lærerutdanning. 

Læringsstrategi som begrep og metode kan ha ulike konnotasjoner. I opplæ- 
ringsloven og læreplaner for grunnskolen blir læringsstrategier forstått som; 


... framgangsmåter elevene bruker for å organisere sin egen læring. Dette er strate- 
gier for å planlegge, gjennomføre og vurdere eget arbeid for å nå nasjonalt fastsatte 
kompetansemål. Det innebærer også refleksjon over nyervervet kunnskap og anven- 


delse av den i nye situasjoner» (Opplæringsloven $1-2 og LK 06). 


Her forstår man læringsstrategi som et refleksivt begrep som inneholder 
dybdelæringogmetakognisjonsomsentraleelementer.Samfunnsfagdidaktikeren 
Erik Lund (2016) har en bredere begrepsforståelse, og vektlegger i større grad 
stillasbygging og det sosiale i læringsprosessen. For Lund innebærer dette 
undervisning som fokuserer på å utvikle elevenes evne til faglig refleksjon og til 

å vurdere egen læring. Didaktikeren skriver følgende om bruk av læringsstrate- 
gier i samfunnsfag under samlebetegnelsen Tren Tanken (TT-strategier), der 
mysterier inngår som en av strategiene: 


Elevene må selv skape sin egen metakognitive kompetanse ved å være aktiv deltager 
i læreprosessen. For å utvikle metakognitive ferdigheter trenger elevene det Jerome 
Bruner kaller «scaffolding» — dvs. stillaser i form av konkrete modeller — eg. «opp- 


skrifter» på hvordan de kan arbeide (Lund, 2016, s. 76). 


Metakognisjon og dybdelæring er sentralt i TT-strategier. Metakognisjon 
kan forstås som elevens evne til å reflektere over egen tenkning, det vil si hvor- 
dan de utvikler egne forståelser og virkelighetsbeskrivelser, bevissthet om hva 
som er viktig, evnen til å vurdere sine egne forståelser og kontrollere eget 
arbeid og evnen til å justere og korrigere sine egne planer og forståelser 
(Davidsen, 2017; Holton & Clarke, 2006). Dybdelæring defineres av 
Ludvigsenutvalget som at; 


... elevene utvikler forståelse av begreper og sammenhenger innenfor et fagområde. 
Det innebærer å knytte nye ideer til allerede kjente begreper og prinsipper, slik at 
ny forståelse kan brukes til problemløsning i nye og ukjente sammenhenger 
(NOU, 2014:7, 8. 10). 


TALIS, den internasjonale studien om lærerens betydning for undervisning 
og læring, viser at det er behov for å styrke den fagdidaktiske kompetansen i 
den norske skolen. Samfunnsfaglærerne rapporterer at de har utfordringer 
med elevenes motivasjon i undervisningen (Aamodt, 2014). I Ludvigsenutvalget 
(NOU, 2014:7) og i meldingen til stortinget Fag - Fordypning - Forståelse. En 
fornyelse av Kunnskapsløftet (Kunnskapsdepartementet, 2015) blir behovet for 
økt fokus på deltagelse, refleksjon og dybdelæring fremhevet som viktig, der 
metakognitive kunnskaper og ferdigheter i undervisning blir vektlagt som sen- 
tralt. I meldingen står det at Kunnskapsdepartementet vil «at læringsstrategier 
og refleksjon over egen læring skal omtales i læreplaner for fag i den grad det 
er relevant for kompetansen i faget» (Kunnskapsdepartementet, 2015, s. 40). 

Dette kapittelet bygger på to case der studenter ved HSN jobber med 
læringsstrategien mysterier. Casestudie som forskningsstrategi er en empirisk 
undersøkelse som vektlegger kontekst og å gå i dybden på det aktuelle 
fenomenet (Eilertsen, 2013; Flyvbjerg, 2015). Ved å bruke casestudie som 

forskningsstrategi og video-observasjon som metode er hensikten å analysere 
i detalj hva som skjer i denne undervisnings- og læringsprosessen. I dette 
kapittelet blir de aktuelle mysteriene som ble brukt i undersøkelsen, presentert 
og tidligere forskning på strategien gjennomgått. Leat og Nichols (2000) har 
identifisert at elever som løser mysterier, gjennomgår ulike stadier i arbeidet. 
Empirien fra vårt materiale blir presentert med utgangspunkt i disse stadiene. 
Didaktisk teori om stillasbygging gir så et analytisk rammeverk for drøftingen 
av arbeid med mysterier i lærerutdanning. Målsettingen er å øke kunnskapen 
om læring gjennom bruk av didaktiske metoder i undervisning. 

Forskningsspørsmålet vi stiller, er hvordan praktisk bruk av læringsstrate- 
gien mysterier i lærerutdanning kan skape refleksjon og kunnskap om bruk av 
denne didaktiske metoden. Videre undersøker vi studentenes egne erfaringer 
med bruk av mysterier i skolepraksis. 


Presentasjon av Tren Tanken-strategien Mysterier 


TT-strategien mysterier kjennetegnes ved at elevene blir presentert et nøkkel- 
spørsmål og gitt informasjon i form av et sett av kort eller lapper (15-35) med 
informasjon. Materialet har ofte form av en historie eller fortelling, det vil si en 
narrativ grunnstruktur, som elevene eller studentene skal finne fram til ved 
hjelp av de ulike informasjonsbitene. Det betyr at de må diskutere hvordan de 
ulike informasjonene kan sorteres for å finne fram til meningen i historien, og 
videre organisere de ulike elementene i eksempelvis årsak-virkning-kategorier. 
Hensikten er at deltagerne skal analysere hvordan de ulike delene kan sees som 
en helhet, og samtidig inneholde materiale til flere fortellinger. Arbeidet skjer 
i grupper på 3-5 studenter, og med en debrifing i plenum. 

I denne studien arbeider studentene med to ulike mysterieoppgaver. Det 
ene mysteriet som GLU-studentene arbeidet med, er en aktuell migrasjonshis- 
torie fra Midtøsten der to personer, et kjærestepar, er hovedpersonene (oppga- 
ven var utarbeidet av faglærer). Deres historie handler om hvordan de måtte 
flykte fra Syria på grunn av krigen. De tilhører ulike retninger innen islam, han 
er sunnimuslim og kommer fra en palestinsk familie som måtte flykte til 
Libanon i 1948, mens hun er alawitt og kommer fra en syrisk familie som har 
levd i Aleppo. Historien trekker inn hvordan den økende konflikten mellom 
sjia- og sunniislam innvirker på deres handlingsmuligheter, og gir også prak- 
tiske eksempler på hvordan migrasjonsbroer (Brochmann, 2010) oppstår der 

andre i familien tidligere har flyktet til land i Europa. Hovedpersonene befinner 
seg i en form for transitt i Libanon og ønsker å reise til Europa. Spørsmålet til 
studentene er: «Hva skjer med Hassan og Abeer? Og hvorfor?» 

Det andre mysteriet handler om globalisering og hvordan forbruk av tekno- 
logiske artikler i Norge innvirker på livet til mennesker og dyr i andre deler av 
verden ved at teknologisk avfall i stor grad eksporteres (Lund, 2013, s. 19). 
Dette påvirker arbeid, miljø og helse for en familie i den kinesiske provinsen 
Chengdu, der også den utrydningstruede pandaen lever. Spørsmålet til stu- 
dentene er: «På hvilken måte påvirker Anitas liv i Norge Jun Shan og hans 
familie i Chengdu?» 

Et helt sentralt element i mysterier er at det inneholder en debrifing der klas- 
sen i fellesskap skal drøfte mulige løsningsforslag, både på de faglige problem- 
stillingene og hvordan de har arbeidet. Dette fremheves som et sentralt bidrag 
til at elevene kan utvikle og vinne innsikt i egen tenkning og læring. En slik 
forståelse betyr at de metakognitive ferdigheter har et særskilt fokus i denne 
delen av læringsprosessen. 


Tidligere forskning 

Leat og Higgins (2000) har vært sentrale i forsknings- og utviklingsarbeidet 
med TT-strategier i Storbritannia. De fremhever at strategiene er kreative og 
fleksible, noe som innebærer aspekter som metodefrihet, ingen fasit, bruk av 
forkunnskap, dialog og forarbeid til klassediskusjoner for å bygge metakogni- 
tiv kompetanse og gi grunnlag for formativ vurdering (Leat & Higgins, 2002). 
Karkdijk, van der Schee og Admiraal (2013) påviser i en studie at strategien 
mysterier har god læringseffekt. Studien sier også at metoden har god motive- 
rende effekt på elevene, og at den bidrar til å aktivere elever i fagdiskusjoner 
(Karkdijk et al., 2013, s. 189). 

Schee, Leat og Vankan (2006) gjennomførte en studie i Nederland der 500 
geografilærere i perioden 2002 til 2004 ble introdusert for TT-strategiene 
Thinking Through Geography (Leat, 1998) og More Thinking Through Geography 
(Nichols & Kinninment, 2000). Undersøkelsen var todelt og del en omfattet 90 
av 500 geografilærere i prosjektet. Lærerne rapporterte at de hadde positive 
erfaringer med TT-strategiene, men at forberedelsene var krevende til noen av 
strategiene, blant dem mysterier. Del to av undersøkelsen var en effektstudie 
der tre lærere med seks klasser deltok, tre av klassene var kontrollgrupper. 

Studentene ble testet både før og etter undervisningsperioden. Undersøkelsen 
viste at klassene som arbeidet gjennom TT-strategier, fikk bedre testresultater 
etter endt undervisningsperiode (Schee et. al., 2006). 

Leat og Nichols (2000) undersøkte hvordan ulike elevgrupper arbeidet med 
mysterier gjennom video-observasjon og intervjuer og identifiserte fem ulike 
stadier i prosessen (s. 106). Det første stadiet de observerte, var The Display 
Stage - oversiktsstadiet - hvor studentene skaffet seg oversikt over hvordan 
informasjonen ble presentert, tok lappene ut av konvolutten, så på hvilken type 
informasjon dette var, og hvordan informasjonen kunne bidra til å løse spørs- 
målet i oppgaven. Her repeterte ofte studentene hva som hadde blitt sagt om 
oppgaven innledningsvis og kom med avklarende spørsmål til hverandre. 

I det andre stadiet, The Setting Stage — klassifiseringsstadiet, gikk studen- 
tene inn i en fase der de organiserte materialet og så etter en form for orden 
der de identifiserte felles karakteristika, som kan være navn, steder, årstall og 
sosiale strukturer, basert på assosiasjoner og erfaringer. Her sorterte og klas- 
sifiserte studentene materialet også etter hendelser og/eller tema. Dette inne- 
bar at studentene gjorde seg kjent med dataene, det vil si hendelser og 
omstendigheter. I denne fasen flyttet de lappene rundt på bordet, og en del av 
disse ble lagt i en egen bunke som ikke relevante. Noen svake grupper kunne 
ifølge Leat og Nichols (2000, s. 108) avvise mye informasjon i denne fasen 
som irrelevant og gikk rett til løsningen på mysteriet. 

På stadium tre, The Sequencing and Webbing Stage - kategoriserings- 
og sammenvevingsstadiet - begynte studentene å se på årsak-virkning- 
sammenhenger, se historier og koble de ulike delene av informasjonen 
sammen til et større bilde. Dette innebar også identifisering av ikke-lineære 
mønster — det vil si andre typer sammenhenger, for eksempel geografiske. 
Ofte er mysterier bygd opp ved at det er små og store historier som er koblet 
sammen, og på dette stadiet begynner studentene å se og reflektere over og 
forklare disse sammenhengene. 

The Reworking Stage - omarbeidingsstadiet - innebar et brudd i prosessen, 
der man så ny mening og nye sammenhenger. Dette kunne ta mange former, 
men kjennetegnes ved brudd i kommunikasjonen. Her ligger selve kjernen i 
metakognitive læringsstrategier ved at det på et tidspunkt i elevens arbeid 
dukker opp spørsmål og refleksjoner som utfordrer det rådende perspektivet. 

I The Abstract Stage - det abstrakte stadiet — utløste oppgaven diskusjoner 
der gruppens drøftinger løsrev seg fra de informasjonene som ble 

presentert i oppgaven, noe som også gjorde dem i større grad i stand til å 
stille kritiske spørsmål til selve premissene for oppgaven. De så nye sam- 
menhenger som ikke direkte var relatert til informasjonsbitene, og ikke 
minst var det mulig å videreføre mer etiske eller prinsipielle diskusjoner. 

Studiet til Leat og Nichols (2000) er et av få eksisterende vitenskapelige 
arbeider som går inn i selve læringsprosessene i bruk av mysterier. De fem 
nivåene er nyttige for analysen av våre funn, samtidig som stillasbygging får 
fokus i vår analyse. 


Stillasbygging 

Lund (2013 og 2016) legger vekt på at stillasbygging er et viktig element i 
TT-strategier. Litteratur om stillasbygging har tradisjonelt ofte fokusert på 
klasserommet der man ser på lærerens tilbakemeldinger til elevene og organi- 
sering av klasseromsaktivitet (Bruner, 1975, 1991). Holton og Clark (2006) har 
en bredere forståelse av stillasbygging når de drøfter forholdet mellom stillas- 
bygging og metakognisjon i sin artikkel «Scaffolding and metacognition». 
I artikkelen skiller de mellom tre former for stillasbygging; expert scaffolding, 
reciprocal scaffolding og self-scaffolding. 

Expert scaffolding - lærerstyrt stillasbygging - innebærer undervisning 
som er styrt av lærer, og som også tar i bruk fagdidaktisk teori og læringsstra- 
tegier. Reciprocal scaffolding — gjensidig stillasbygging - innebærer at studen- 
tene støtter hverandre i læringssituasjonen og gjør seg nytte av hverandres 
erfaringer og kunnskap for slik å utvikle sine læringsstrategier. Den tredje 
kategorien, self-scaffolding - selv-stillasbygging — beskriver den enkeltes evne 
til å utvikle strategier for problemløsning, samt den enkeltes bevissthet om 
egen læringsstil og metakognitive ferdigheter (Holton & Clarke, 2006, s. 128). 

Aamaas, Duesund og Lauritzen (2017) viser at lærerstyrt stillasbygging 
både kan forstås som embedded og contingent. Embedded scaffolding - 
innebygd stillasbygging - dreier seg om innebygde strukturer og omfatter 
blant annet lærerens organisering av undervisningen og organisering av 
komplekse læringsstrategier. Contingent scaffolding - betinget stillasbyg- 
ging — fokuserer på hvordan stillasbygging må forstås som betinget av situa- 
sjonen, det som skjer mellom lærer og elev i undervisningssituasjonen som 
ikke er direkte planlagt. Felles for de to er at læreren spiller en sentral rolle i 
læringsprosessen. 

Vi vil bruke de tre hovedkategoriene 1) lærerstyrt stillasbygging, 2) gjensi- 
dig stillasbygging og 3) selv-stillasbygging som analyseverktøy for å belyse 
dataene knyttet til de ulike stadiene til Leat og Nichols (2000). I alle de ulike 
fasene i prosessen vil stillasbygging på ulike måter kunne bidra til å belyse 
dataene om praktisk bruk av læringsstrategier. 


Forskningsmetode 


Hensikten med å bruke casestudie som strategi var et ønske om å gå i dybden 
og analysere konkrete undervisningssituasjoner. Valget av casestudie som fors- 
kningsstrategi åpnet for bruk av mange ulike forskningsmetoder (Yin, 2014; 
Davidsen, 2017; Eilertsen, 2013). Som case valgte vi undervisningssituasjoner 
med lærerstudenter i Grunnskolelærerutdanning 5-10 (GLU) og Praktisk peda- 
gogisk utdanning (PPU). Bakgrunnen for utvalget var at mysterier ble aktivt 
brukt i undervisningen. 

Vi gjennomførte videoobservasjon av to undervisningsøkter, en i GLU og en 
i PPU. Davidsen observerte og filmet Aamaas sin undervisningsøkt og trans- 
kriberte materialet, og Aamaas filmet, observerte og transkriberte Davidsen sin 
undervisningsøkt. Analysene ble gjennomført i fellesskap. Fokus for video- 
observasjonen var praktisk gjennomføring av strategien mysterier. Vi filmet 
den korte introduksjonen til gruppeprosessen, selve gruppeprosessen på om 
lag 30 minutter, og debrifing i samlet klasse på om lag 25 minutter. Under grup- 
pearbeidet ble tre studentgrupper fra GLU og tre fra PPU valgt tilfeldig ut for 
video-observasjon. Det var fire studenter på hver av de seks gruppene. 

Video-observasjon som metode kan være kraftfullt, og man får en annen type 
informasjon om kommunikasjonsprosesser (Klette, 2009) enn det man vil få 
gjennom kun å bruke intervjuer og spørreundersøkelser (Bjørndal, 2013, s. 158). 
Vi valgte video-observasjon på grunn av muligheten det gav til å gå grundig inn 
i de ulike fasene i undervisningssituasjonen og til å analysere hvordan studen- 
tene gikk fram for å løse oppgaven. Video gir mulighet til å skaffe detaljert infor- 
masjon og redusere antall feilkilder (Bjørndal, 2013, s. 159). Siden vi var på jakt 
etter en grundig analyse av selve kommunikasjonsprosessen i de parallelle grup- 
pearbeidene, var video avgjørende for å kunne foreta en kvalitativt god analyse. 
Videoene ble først gjennomgått visuelt, deretter ble gruppearbeidene med stu- 
dentene og påfølgende debrifing transkribert. Den transkriberte teksten ble 
gjennomgått og kodet i NVivo 11, der vi identifiserte overganger, ulike faser og 


168 


MYSTERIER SOM LÆRINGSSTRATEGI I LÆRERUTDANNING 


metakognitive refleksjoner i studentenes arbeid. Deretter analyserte vi deduktivt 
gruppearbeidene i forhold til Leat og Nichols (2000) sine fem stadier. 

I tillegg gjennomførte vi et fokusgruppeintervju med en PPU-gruppe. 
Fokusgruppeintervjuet artet seg som en samtale der studentene snakket om 
erfaringer fra praksis og bruk av TT-strategien mysterier. Fokusgruppeintervju 
gir muligheten til å observere hvordan studentene reflekterer sammen om sine 
praksiserfaringer (Bryman, 2012, s. 501; Gulliksen & Hjardemaal, 2011). 

Samlet sett bruker vi altså tre sett av data i denne studien: 


1. Video-observasjon av introduksjon til oppgaven og arbeidet i grupper 
2. Video-observasjon av debrifing i samlet klasse 
3. Fokusgruppeintervju med en av studentgruppene fra PPU 


Presentasjon av funn og diskusjon 


Gruppeprosessen 

Stadiene i arbeidsprosessen med mysterier og forholdet mellom disse må ifølge 
Leat og Nichols (2000) sees på som dynamiske — samtidig som prinsippet om 
progresjonen er til stede. Vi vil i analysen av vårt empiriske materiale se om det 
er mulig å identifisere om studentene når de ulike stadiene, for slik å øke for- 
ståelsen for de erfaringer og refleksjoner de gjorde seg i arbeidet med 
mysterier. 

I vårt materiale går studentgruppene raskt fra det første stadiet, oversikts- 
stadiet (1) der de snakker helt grunnleggende om oppgaven og eventuelt for- 
deler lappene seg imellom, over til den andre fasen, klassifiseringsstadiet (2). 
Den raske overgangen som skjer i løpet av få sekunder, viser at studentene i 
hovedsak forstår oppgaven og er motivert for å løse den. Video-observasjonene 
viser at alle studentene uten unntak engasjerer seg aktivt i oppgaven. 

Eksempel på en innledende dialog (det første minuttet) fra en av gruppene 
når de får oppgaven om migrasjon: 


Eksempel fra GLU2: 

Student D: Kan du lese spørsmålet på konvolutten? 

Student B: Ja, «Hva skjer med Abeer og Hassan og hvorfor?» 
Student A: Okei. 

Student B: Mmm. 

Student D: Hva med faktaene, de starter vi med uansett? 

Student B: Ja. ikke sant, her ... (viser til lappene på bordet). Men skal vi 
prøve å sortere sånn, her er fakta om Abeer. 

Student D: Ja. 

Student B: Her er Hassan. 

Student C: Her om begge. 


Og slik fortsetter det i denne første fasen av oppgaveløsningen med en ganske 
enkel form for organisering som kjennetegner overgangen fra stadium 1 til 
stadium 2. 


Eksempel fra gruppe GLUT: 


Student D: Hva var det de sa om disse, det var to venner, nei? 
Student A: Men er de to kjærester? 
Student B: Men ikke si noe nå, vi må lese disse lappene først. 


Student A: Ja. 
Student C: Det var veldig mange lapper. 
Student B: Ja. 
Student C: Det var veldig mange lapper. 


Student B: Men skal vi vite noe om ... 
Student A: Ja, de var kjærester. 
Student A: Skal vi ta det som står om hver av de først, og så velge om han 


Hassan ... og så lage en rekke her om Hassan, en om hva som 
står om Hassan? 
Student C: Og så laga vi en om politikk, sånn som her. 
Student B: Ja, men hva med hun Abeer, og så lager vi en om henne og. 
Student D: Ja. 


Disse to eksemplene viser at studentene kommer raskt i gang med arbeidet og 
gjør seg kjent med dataene, og går over til å organisere disse. I gruppene leser de 
i liten grad lappene høyt, men begynner å diskutere ulike måter å organisere 
disse på. De befinner seg imidlertid en god stund i en fase der denne organiserin- 
gen er relativt enkel, altså i klassifiseringsstadiet (2). Alle gruppene i vårt empi- 
riske materiale begynner å se sammenhengen mellom enkeltinformasjoner og 
mellom sett av informasjoner. Det at studentene på forhånd ikke har kategorier 
eller informasjon om historien, fører til, som vi kan se i eksempelet over, at det 
blir en diskusjon om hvilke metoder de skal bruke for å ordne lappene og skape 

mening i historien. Oppgaven legger altså ingen føringer på hvordan studentene 
skal løse oppgaven, de skal selv finne fram til en metode for å besvare nøkkel- 
spørsmålet med de dataene de har tilgjengelig og sine egne forkunnskaper. 

De gruppene som arbeider raskest, skaffer seg ofte en oversikt om hva som 
er tema for oppgaven, hva dette dreier seg om, mens grupper som trenger mer 
tid, ofte begynner med enkeltpersoner og deres relasjoner. Som vi ser i utdrag 
fra GLU1, så beveger de seg fra de personlige relasjonene til å utpeke politikk 
som en kategori, men de følger dette i liten grad opp i det videre arbeidet. 

Etter 4 minutter begynner gruppe GLU2 å se større grad av sammenheng 
mellom lappene og beveger seg inn i kategoriserings- og sammenvevingsstadiet 
(3). GLU1 bruker 5 minutter før de når fase tre, mens GLU3 har mindre frem- 
drift og bruker betydelig lengre tid, nærmere 15 minutter før de når denne 
fasen. Det som kjennetegner GLU3, er at de bruker mye tid på å lese lappene 
høyt og har problemer med å se sammenhengen i fortellingen og dermed ana- 
lysere og diskutere det faglige innholdet. Noen grupper leser høyt fra lappene 
og går i fellesskap gjennom informasjonsbitene, mens andre grupper skaffer 
seg oversikt ved at gruppas medlemmer leser lappene på bordet samtidig, og 
flytter lappene rundt for å finne informasjon som henger sammen. Leat og 
Nichols (2000) legger stor vekt på at den fysiske flyttingen av lapper er en sen- 
tral del av kommunikasjonen og virker inn på den muntlige dialogen i gruppa. 

I alle de tre GLU-gruppenes diskusjoner blir de personlige historiene viet 
mest oppmerksomhet, mens opplysningene om de politiske forholdene i 
Midtøsten blir mer som et bakteppe. Et eksempel på dette ser vi fra GLU2: 


Student D: Hvor er den at de har oppholdt seg ulovlig i Syria? 

Student B: Den må nesten komme under her. 

Student D: Her er han jo i Syria. 

Student D: Er det forskjellige kategorier her nå som vi skal dele inn i, er 
det en sammenhengende historie som i sted? 

Student B: Jeg vet ikke. 

Student C: Veldig nysgjerrig her nå, men vi skal jo svare på spørsmålet. 

Student C: Hva skjer med dem og hvorfor? 

Student D: Da er det en lang sammenhengende historie. 


Her viser studentene gjennom diskusjonen hvordan de definerer og organiserer 
informasjonen i materialet til en sammenhengende historie. Så langt fokuserer 
de på den lille historien, det vil si at de forteller om historien til hovedpersonene. 

I mysterier er det et mål om at studentene skal diskutere forholdet mellom den 
lille og store historien (Lund, 2016). I GLU-mysteriet vil dette si hvordan den 
politiske utviklingen i Midtøsten får konkrete konsekvenser for personene i his- 
torien, og å drøfte hvordan de handler på bakgrunn av alternativene de faktisk 
har. Studentene reflekter eksempelvis bare i begrenset grad rundt at det ikke er 
vanlig å gifte seg på tvers av sunni og sjia, og de kulturelle forskjeller som eksis- 
terer mellom syrere og palestinere. De plasserer ikke eksplisitt disse forholdene 
inn i et større politisk og samfunnsmessig motsetningsforhold i Midtøsten. 

Det er tydelig i vårt materiale at studentene flere ganger i løpet av arbeids- 
prosessen kom i bruddfaser der en eller flere på gruppa stilte spørsmål ved om 
man burde skifte strategi eller perspektiv. På denne måten nådde gruppene 
omarbeidingsstadiet (4), der studentene på nytt stiller grunnleggende spørsmål 
om organiseringen av informasjonsbitene og utvikler ny forståelse av saks- 
komplekset. Dette ser vi både i GLU- og PPU-grupper: 


Gruppe GLU2 

Student B: Men må det være en kronologisk historie? 

Student C: Det må det jo ikke være, vi skal svare på spørsmålet. 

Student A: Ja, hva skjer med dem? Det som skjer, er at de ønsker å få 


komme til Norge, også fordi Abeers søster har flyktet til Norge, 
men kjæresten Hassan får ikke innreisevisum. Det er det som 


skjer. 
Gruppe PPU2: 
Student D: Hvordan er det vi jobber her da? 
Student B: Til å begynne med satt vi alle og lagde litt våre egne ... 
Student D: Puslespill. 
Student B: Sant, men nå har vi... 


Student A: Å ble systemet delt opp i vann, luft, hva som skjedde i de for- 
skjellige plassene. 


Student B: Mmm. 

Gruppe PPU2: 

Student C: Men hvis det er en sirkel så blir jo alle virkningene også en 
årsak. 


Student D: Ja, ikke sant. 

Student B: Ja, ikke sant. 

Student D: Vi må ikke se for mye på ... for da går jo all struktur i 
oppløsning. 

Student B: Men det er noen årsaker som er mer heftige enn andre. 

I kategoriserings- og sammenvevingsstadiet (3) og omarbeidingsstadiet (4) 

blir studentene mer oppmerksomme på sin egen måte å jobbe med materia- 

let og reflekterer mer eksplisitt over dette. Slike refleksjoner er en viktig 

forutsetning for å utvikle metakognitive ferdigheter (Leat & Nichols, 2000). 

På dette nivået reflekterer studentene over egne refleksjoner og dermed øker 

de den selvrefleksive bevisstheten og forståelsen av hva dette betyr for egen 

læringsprosess og egne strategier for læring i forbindelse med bruk av 

mysterier. 

Det var betydelig færre eksempler i vårt empiriske materiale der studen- 
tene hevet drøftingen opp på øverste refleksjonsnivå i Leat og Nichols 
(2000) sin modell, det abstrakte stadiet (5), men to av gruppene startet en 
drøfting mot slutten av diskusjonen der de så meninger og sammenhenger 
utover den informasjonen de hadde på bordet. Ideelt sett skal man i denne 
fasen etablere en faglig diskusjon der man også i større grad blir i stand til 
å stille mer grunnleggende spørsmål, og forholde seg kritisk til premissene 
for oppgaven og hvordan de faglige perspektivene blir presentert. Alle mys- 
terier må nødvendigvis inneholde en form for forenkling av komplekse his- 
toriske eller samfunnsmessige sammenhenger, og det er ønskelig at 
studentene skal nå et faglig nivå der de nettopp er i stand til å forholde seg 
kritisk og/eller reflektert til dette. Her er to eksempler på at studentene når 
denne fasen: 


Gruppe GLUT: 


Student B: Men hva som skjer, kan man ikke tenke seg liksom ... 

Student A: Men kanskje man ikkje skal ta det i ordets rette forstand (viser 
til spørsmålet), kva er det som skjer med dem her? 

Student D: Ja, riktig. Ikke hva som har skjedd med dem, hvor har de fun- 
net hverandre - snart er det bryllup i Oslo og ... Men altså. 

Student B: Hva skjer? Jo, det er jo et par som prøver å finne et sted som de 
kan leve og ha en fremtid uten å være på flukt, uten å oppleve 
krig ... 

Gruppe PPUT: 
Student B: Jaja — de ser ikke tv... 
Student A: Ja, for de er ikke opptatt av tv, mens vi kjøper jo ny mobil 2 


ganger i året ... 
Student C: Er det bare jeg som tenker at dette er relevant når vi skal ha om 
klima i praksis? 

Student A: Sånn er det. 
Noe som kjennetegner arbeidsprosessen i alle gruppene, og som blir tydelig i våre 
data, er at deres refleksjoner fremstår som sirkulære i den forstand at de kommer 
tilbake til mange av de samme argumentene og løsningsforslagene som de tidligere 
har diskutert. Repetisjonene blir slik en sentral del av refleksjonsprosessen. 
Gruppene viser samtidig en progresjon i arbeidet i form av at de utvikler en mer 
tydelig forståelse av historien og forholdet mellom de ulike delene, sammenhengen 
mellom informasjonene på lappene blir tydeligere, og det helhetlige bildet av situa- 
sjonen blir klarere for studentene. Det er like fullt klart at gruppene når ulike stadier 
i arbeidet. En av gruppene (GLU 3) bruker eksempelvis både lang tid på å utvikle 
en effektiv strategi for å besvare nøkkelspørsmålet og klarte bare i begrenset grad å 
koble de mer overordnede og abstrakte informasjonene til den konkrete historien. 

Mysteriene la til rette for gjensidig stillasbygging for studentene, for at de i 
gruppe skulle støtte hverandre i læringsprosessen. Video-observasjonene viser da 
også at samtlige studenter var aktive i arbeidsprosessen, men at de som grupper 
nådde ulike stadier. Faglærerne sirkulerte i rommet under gruppearbeidet, men 
grep ikke inn i arbeidsprosessen. Gruppearbeidet var en del av den lærerstyrte og 
innebygde stillasbyggingen. Faglærerne hadde delt ut mysteriene til studentene 
og hadde bestemt rammene for arbeidet. Video-observasjonene viser at det var få 
tilløp til å stille kritiske spørsmål ved premissene for oppgavene fra studentene 
sin side. Studentenes refleksjoner fra gruppearbeidet og observasjoner foretatt av 
faglærerne ble tatt inn i lærerstyrt felles debrifing. Den lærerstyrte stillasbyggin- 
gen går slik fra å være innebygd til å ta form av å være betinget av situasjonen og 
dialogen som oppstår mellom studentene og faglærer i samlet klasse. 


Debrifing 

Debrifingen i etterkant av gruppearbeidet var lærerstyrt, men betinget av dia- 
logen der studentenes faglige innspill og spørsmål ble gjort til gjenstand for 
felles diskusjon. Under debrifingen ble studentene utfordret til å reflektere over 

hvordan de arbeidet og reflekterte. Det ble slik tilrettelagt for bevisstgjøring av 
egne og andres strategier i løpet av gruppearbeidet. Retningen for den faglige 
refleksjonen i debrifingsfasen ble slik i stor grad bestemt av studentene, eksem- 
pelvis ble studentene spurt om hvordan de tenkte i gruppediskusjonene. En 
PPU-student sa det slik: 


Først så begynte vi å dele inn i kategorier, info - årsak - og konsekvens, men så 
begynte vi liksom å se det hele som en fortelling, vi tok det liksom i par først for å se 


hva som hørte sammen, så ble det en sirkel da nesten. 


Gruppa arbeidet her med to stadier i arbeidsprosessen og beskriver skifter av 
løsningsstrategier fra kategoriseringsstadiet til omarbeidingsstadiet. Skifter 
mellom ulike løsningsstrategier og forskjellige perspektiver ble fremhevet av 
alle gruppene. Dette betyr ikke at alle gruppene valgte samme metode for å 
løse mysteriene, eller befant seg på samme stadiene over like lang tid, men 
samtlige grupper reflekterte over ulike mulige fremgangsmåter for å besvare 
nøkkelspørsmålet. 

I debrifingen la studentene vekt på at den aktive bruken av mysterier i under- 
visningen på høgskolen ga dem kunnskap om bruken av denne strategien, 
samtidig som innholdet ble adressert på en måte som gav faglig innsikt og 
forståelse. Kunnskap om læringsstrategien gjennom å bruke den, samtidig 
som erfaringene gav egen læring om tematikken, ble fremhevet av studenter 
som relevant i profesjonsutdanningen. Debrifingen var altså betinget av situa- 
sjonen som oppstod, dette innebar at de to debrifingene fikk noe ulik karakter. 
PPU inneholdt større grad av refleksjon om strategi og metode, mens GLU 
fikk større fokus på faglige spørsmål. Et eksempel på faglig fokus var spørsmå- 
let fra en av GLU-gruppene om skillene mellom ulike retninger innenfor islam. 
GLU-student: «Jeg tror kanskje du må avklare litt mer om den grunnleggende 
forskjellen mellom sunni- og sjiamuslimer jeg.» Dette spørsmålet kom på bak- 
grunn av diskusjoner i gruppa og berører helt sentrale kunnskaper for å løse 
oppgaven og for forståelsen av innholdet i emnet de tok på høgskolen. 

Det oppstod diskusjon om relevansen av de ulike informasjonene under debri- 
fingene, der studenter gav uttrykk for at noen informasjonsbiter var mindre vik- 
tige, mens andre argumenterte for at de samme bitene var sentrale for historien. 
Slik fungerte debrifingene på mange måter eksemplarisk for studentene, også ved 
at faglærer nettopp fikk studentene til å stoppe opp og reflektere rundt de 
punktene der argumentasjonen var ulik mellom gruppene. Dette førte til felles 

refleksjoner i læringsfellesskapet der studentene ble utfordret på tematikker som 
ikke kom fram i egne gruppediskusjoner. Samtidig kunne studentene blitt mer 
utfordret på tematikker som ikke kom fram i diskusjonene. På den andre siden 
kunne dette ført til en langt sterkere lærerstyrt prosess. 

Debrifingene var kjennetegnet av deltagelse og nysgjerrighet, og at studen- 
tene gikk inn i oppgaven og forsøkte å få en mer helhetlig eller dypere forstå- 
else av hvordan de ulike delene av historien hang sammen, og hvordan det 
kunne bidra til økt innsikt i temaene. Slik kan man også hevde at stadiet 5, det 
abstrakte stadiet, er enklere å nå i debrifingsfasen. Dette ble synlig da studen- 
tene ble spurt om de hadde kritisk vurdert gyldigheten av de informasjonene 
og premissene som ble presentert i oppgaven. Dette utløste diskusjoner utover 
de faktiske informasjonsbitene. PPU studentene utfordret hverandre på om 
farene ved forurensing burde være en viktigere faktor enn tilgang til arbeid i 
Chendu. GLU-studentene tok eksempelvis opp immigrasjon. 

I TT-strategiene er utviklingen av læringsfellesskap og gjensidig stillasbyg- 
ging en avgjørende faktor for å utvikle metakognitive ferdigheter, noe som 
aktiviseres spesielt i denne delen av arbeidet der kunnskap blir utfordret med 
nye og konkurrerende perspektiver. Dette fordi medstudenter kan komme 
med innspill som gir ny innsikt, og som senere kan gjøre at studentene vil søke 
etter flere forklaringsfaktorer eller andre sammenhenger for å løse aktuelle 
problemstillinger. Det at få av studentene var vant til å løse faglige problemstil- 
linger og jobbe med metakognitive ferdigheter på en slik måte TT-strategiene 
la opp til, skapte både utfordringer og frustrasjoner, men først og fremst nys- 
gjerrighet og aha-opplevelser hos studentene. 


Fokusgruppeintervju 

Flere av studentene brukte mysterier i påfølgende praksisperiode. 
Studentene ga uttrykk for at de faglige diskusjonene og refleksjonene i for- 
bindelse med bruk av mysterier på høgskolen ga grunnlag for å kunne 
reflektere over og ta begrunnede didaktiske valg i egen undervisning. 
Studentene la vekt på at arbeidsformen er inkluderende, og at elevenes ulike 
forkunnskaper kan trekkes inn. Samtidig ga det mulighet for å vurdere elev- 
enes kunnskapsnivå diagnostisk. Gjennom bruk av mysterier erfarte stu- 
dentene at elevene nådde ulike refleksjonsnivå, eller det Leat og Nichols 
(2000) ville kalt stadier. 

Fokusgruppen bestod av fem PPU-studenter som diskuterte læringsstrate- 
gier og hadde gjort seg flere erfaringer med bruken av mysterier i egen praksis- 
periode. To studenter hadde gjennomført det samme mysteriet i fem forskjellig 
klasser på ungdomstrinnet, og i en førsteklasse på videregående skole, med 
ulike erfaringer. De fremhevet at gruppediskusjonene var gode på den måten 
at elevene ble engasjerte i å løse oppgavene. Under gruppearbeid i forbindelse 
med mysteriene hadde studentene vært aktive lyttere og kunne slik løfte fram 
ulike perspektiv og gode diskusjoner i debrifingen. Studentene uttalte at: 


Student D: Det er noe av det som jeg synes er veldig positivt med Tren 
Tanken er at når jeg har gått rundt så har diskusjonen i gruppa 
vært mye bedre enn når man kommer til plenum, og da kan 
man jo si at i din gruppe var dere jo inne på noe rundt, også 
løsner det gjerne. 

Student B: Ja, da tør de, de har fått en bekreftelse på at de har vært inne på 
noe. 

Student D: Ja, ja at det er riktig det de har vært inne på. 


Studentene sier at de fikk muligheten til å kartlegge kunnskapen hos elevene; 
«hvor må du sette inn støtet?» (PPU-student D). Studentene fremhever på 
denne måten at kunnskapen fra bruk av mysterier var nyttig i den videre 
undervisningen og for utviklingen av egen kunnskap om bruk av strategien. 
Samtidig var studentene opptatt av at mysterier fungerte ulikt i de ulike klass- 
ene, og at det var ulikt nivå på elevenes arbeid, noe som ga seg uttrykk i at 
gruppene i en av klassene knapt nådde klassifiseringsstadiet, og la bort en rekke 
lapper som ikke relevante. Studentene fremhevet at en fellesnevner ved bruk 
av mysterier var etableringen av gode relasjoner til elevene, og at dette var vik- 
tig for dem som lærere. 


Konklusjon 


I denne studien har vi fokusert på studentenes praktiske erfaring med og refleksjon 
gjennom bruk av læringsstrategi som metode. Det kan være utfordrende for stu- 
dentene at de ikke bare skal forholde seg til læringsteori og didaktikk, men også 
selv arbeide med praktiske undervisningsmetoder i undervisningen på høgskolen. 
Ved å analysere dataene i forhold til Leat og Nichols (2000) stadier og stillasbygging 
(Aamaas et. al., 2017; Holton & Clarke, 2006) ser vi at studentene øves i å reflektere 

over hvordan de kan bygge lærings-stillaser for sine fremtidige elever, med andre 
ord utvikle didaktiske ferdigheter. Det å legge rammer for undervisningen som 
stimulerer til faglig refleksjon og økt bevissthet om egen læring og egne strategier 
for å lære, er helt sentralt i tenkningen bak mysterier. 

Denne studien gir argumenter for at erfaringsbasert kunnskap bør tillegges 
vekt også i forelesningssalen. Lillejord og Børte (2017) har gjennomgått aktu- 
elle internasjonale publikasjoner og identifisert sentrale sider ved lærerutdan- 
ningene. De skriver at kunnskap fra forskning betraktes som grunnleggende 
for profesjonsutdanninger, og at dette sammen med praksisfeltets erfarings- 
kunnskap skal «hjelpe lærere til å utvikle og utøve faglig skjønn» (Lillejord & 
Børte, 2017, s. 2). Det betyr at lærerutdanningen må støtte studentene til å 
finne relevant og god forskning, og til å kunne benytte seg av denne på en kri- 
tisk og reflektert måte i praksisfeltet. Studien gir argumenter til at lærerutdan- 
nere og lærerutdanningsinstitusjoner bør trekke inn erfaringsbasert kunnskap 
også i det daglige virket i forelesningssalen for slik å sette fokus på sammen- 
hengen mellom forskningsbasert og erfaringsbasert kunnskap. 

Tilegnelse av erfaringsbasert kunnskap er ikke en øvelse som bare kan eller 
bør foregå i studentenes praksis. Studentens evne til å reflektere over forholdet 
mellom læringsteori, fagdidaktisk teori og praktiske erfaringer bør trenes og 
utvikles i undervisningen i lærerutdanningen. Didaktiske valg må kunne 
begrunnes både teoretisk og praktisk, noe også Keiding og Qvortrup (2014) 
argumenterer for i sin artikkel om undervisningens vitensdomener. I bruken av 
mysterier i undervisningen mener vi å se at dypere forståelse oppnås gjennom 
konkret utprøving som gir erfaringsbasert kunnskap. Dette sammen med 
didaktisk teori og fagkunnskap gir grunnleggende kompetanse til å kunne utvi- 
kle seg som lærer og til å gi en undervisning i samfunnsfag som bygger stillas 
for elevene som kan bidra til metakognisjon, dybdelæring og kritisk refleksjon. 

